ASD 197: 3RD MAY 2013 - অসমীয়াৰ সুখ-দুখ\nHome Unlabelled ASD 197: 3RD MAY 2013\nxukhdukh.com May 03, 2013\n১. সোঁতৰ বিপৰীতে নিৰ্বাচিত লেখাঃ\n২. বিহু অ’ত, বিহু ত’ত, বিহু ক’তঃ কাটাৰৰ ৰঙালী বিহু\n# ডাঃ ভূপেন্দ্ৰ কুমাৰ শইকীয়া\n৩. সম্পাদকীয় কলমতঃ শ্ৰমিক দিৱসৰ ইতিহাস আৰু তাৎপৰ্য\nআজি মু্ক্তি পাব অসমীয়া নতুন চিনেমাঃ\nপৰিচালনা প্ৰদ্যুত কুমাৰ ডেকাৰ, িচিত্ৰনাট্য সাংবাদিক চন্দন শৰ্মাৰ ৷ একেলগে ৪০টা চিত্ৰগৃহত মুক্তি পাব লগীয়া ছবি খনত শিশুৰ নিজস্ব পৃথিৱীখনৰ অন্বেষণ কৰিবলৈ বিছৰা হৈছে ৷\nছবিখনৰ লগত জড়িত সকলোলৈকে শুভেচ্ছা থাকিল ৷\nপ্ৰথম বছৰঃ ১৯৭তম সংখ্যাঃ ৩মে ২০১৩\n১. আজি ঘোষণা হ’ব মাধ্যমিক টেট পৰীক্ষাৰ ফলাফল ৷\n২. অহা ৩০মে’ত ৰাজ্য সভাৰ দুখন আসনৰ বাবে নিৰ্বাচন, মনোনয়ন দাখিলৰ অন্তিম দিন ২০মে’ : এখন আসনত প্ৰধানমন্ত্ৰী মনমোহন সিঙে কৰিব প্ৰতিদ্বন্দিতা ৷\n৩. জুনৰ ভিতৰত মিচিং, সোণোৱাল কছাৰী পৰিষদৰ নিৰ্বাচনৰ প্ৰস্তুতি ৷\n৪. দিল্লী বিশ্ববিদ্যালয়ৰ ২০১৩-১৪ শিক্ষাবৰ্ষৰ বাবে নামভৰ্তিৰ ক্ৰমসূচী ঘোষণাঃ সবিশেষ জানিবলৈ http://du.ac.in ত ক্লিক কৰক ৷\n৫. লামডিঙত দুই আলোচনী "অগ্ৰ আবিৰ" আৰু "ঠহৰ"ৰ উদ্যোগত ১৯মে’ত আয়োজিত হৈছে ভাষা দিৱসঃ সদৌ অসম ভিত্তিত আয়োজন কৰা ৰচনা প্ৰতিযোগিতাৰ বিষয় হ’ল- "মোৰ আই, মোৰ ভাষা" আৰু "আন্তৰ্জাতিক ভাষা দিৱস-২১ ফেব্ৰুৱাৰী ৷\n৬. বৰপেটা সত্ৰৰ বুঢ়া সত্ৰাধিকাৰ বশিষ্ঠ শৰ্মালৈ শ্ৰীশ্ৰী মথুৰাদাস বুঢ়া আতা বঁচা, বৰজুলি সত্ৰৰ সত্ৰাধকিৰা হৰেকৃষ্ণ মহন্তলৈ সত্ৰভূষণ উপাধিঃ বৰপেটা সত্ৰৰ শাখা সত্ৰ সমাজে প্ৰবৰ্তন কৰিলে এই বঁটা ৷\n৭. কমলপুৰ এম ভি স্কুলৰ ডেৰশ বছৰীয়া জয়ন্তীৰ শুভাৰম্ভ ৷\n৮. এইবাৰ ভিন্ন ভিন্ন পেকেটত জৰ্দা আৰু শিখৰ পান মছলাঃ পেকেট বদলাই গুটখাৰ ব্যৱসায়ৰ নতুন পদ্ধতিৰ আৱিস্কাৰ কৰি চৰকাৰক ব্যৱসায়ীয়ে দেখুৱালে বুঢ়া আঙুলিঃ প্ৰতি-ব্যৱস্থাৰ দাবী কৰিলে সচেতন মহলে ৷\n৯. দেশৰ ৭৪%ৰ বিপৰীতে অসমত সাক্ষৰতাৰ হাৰ ৭৩%, সংবাদমেলত তথ্য দিলে শিক্ষা আয়ুক্তই ৷\n১০. গুৱাহাটী বিশ্ববিদ্যালয়ত ছাত্ৰ মুক্তি সংগ্ৰাম সমিতিৰ প্ৰতিবাদী কাৰ্যসূচীঃ পেইড চীট বন্ধ কৰা, শিক্ষাৰ ব্যক্তিগতকৰণ ৰোধ, খোৱাপানী, ইণ্টাৰনেটৰ সুবিধা আদি মৌলিক সমস্যাক লৈ উপাচাৰ্যৰে বহিল আলোচনাত ৷\n১১. আৰ্বান ইনফৰমেচন চীষ্টেম প্ৰকল্পৰ বাবে মেঘালয়ৰ জেনিতা মেৰী নংকানৰিলৈ ইছৰোৰ যুৱ বিজ্ঞানী বঁটা ৷\n১. হতাশাত ভূগিছে নতুন প্ৰজন্মঃ ছাত্ৰ-ছাত্ৰীৰ মাজত বৃদ্ধি পাইছে আত্মহত্যাৰ প্ৰৱণতা, সমীক্ষাত প্ৰকাশ পালে তথ্য- প্ৰত্যেক দিনাই গড়ে ২০জনে চলায় আত্মহত্যাৰ চেষ্টা ৷\n২. ডিব্ৰুগড় কেন্দ্ৰীয় কাৰাগাৰৰ পৰা এজন দুৰ্ধৰ্ষ কয়দীৰ পলায়নৰ খবৰ ৷\n৩. ক্ষুদ্ৰ চাহ খেতিয়কে উত্তাল কৰিলে সীমান্তঃ নগাৰ তাণ্ডৱ প্ৰতিৰোধ নকৰিলে শাঘ্ৰে অসম-নগালেণ পথ বন্ধ কৰাৰ দিলে ভাবুকি ৷\n৪. বেচৰকাৰী সংস্থা গ্ৰীণ পীচৰ প্ৰতিবেদনে উদঙাই তুলিলে চিন্তাজনক ছবিঃ পুনৰ নৱীকৰণযোগ্য শক্তি উৎপাদনতো বিফল হৈছে অসম ৷\n৫. শ্বাহৰুখৰ সতে ছবি সংক্ৰান্তীয় গোচৰত বিকাশ বৰুৱাৰ অন্তবৰ্তী জামিন মঞ্জুৰঃ ২১মে’ত কেচ ডায়েৰী দাখিলৰ নিৰ্দেশ ৷\n৬. অবড়ো সুৰক্ষা সমিতিয়ে কৰিলে ৰঙিয়াত বিশাল গণ সমাবেশঃ পঞ্চাশ শতাংশতকৈ অধিক অবড়ো গাঁও কৰ্তনৰ বাবে তুলিলে দাবী ৷\n৭. মহাপুৰুষ শ্ৰীমন্ত শংকৰদেৱৰ কৰ্মৰে সুবাসিত বট’দ্ৰৱাৰ ঐতিহাসিক শান্তি বিলৰ ভূমি বেদখল সংক্ৰান্ত জৰীপ চলাবলৈ যোৱা মণ্ডলক আক্ৰমণ কৰি আহত কৰিলে ভূমি বেদখলকাৰী দুষ্কৃতিকাৰীৰ দলে ৷\n৮. এইবাৰ চীট ফাণ্ডৰে বিৰোধীৰ সনা-পিটিকাৰ অভিযোগ তুলি মুখ্যমন্ত্ৰীয়ে ক’লে- অগপ, বিজেপি, আলফাই পদত্যাগ দাবী কৰাৰ নৈতিক অধিকাৰ নাই ৷\n৯. ৰাক্ষসিনী হত্যাকাণ্ডৰ প্ৰতিবাদত বিভিন্ন সংগঠনে আজি ঘোষণা কৰিছে গোৱালপাৰা বন্ধৰ ৷\n১০. শ্বিলংৰ চিএমজে বিশ্ববিদ্যালয়ৰ সকলো ডিগ্ৰী বাতিল কৰিলে মেঘালয়ৰ ৰাজ্যপালেঃ শিক্ষাৰ্থীৰ মাজত হাঁহাকাৰ, ঘেৰাও কৰিলে গুৱাহাটীৰ জিইএ শিক্ষানুষ্ঠান ৷\n১১. বিত্ত বিভাগে কৰিছে বাজেট অনুমোদনত হেমাহিঃ ৰাজ্যৰ চাৰি লক্ষাধিক কৰ্মচাৰীৰ এপ্ৰিল মাহৰ দৰমহাত অনিশ্চয়তা ৷\n১২. পলাশবাৰীত খহনীয়া প্ৰতিৰোধ সজাগতা সভাত উত্তপ্ত পৰিস্থিতিঃ অভিযন্তাৰ পলায়ন ৷\n১৩. মদ-জুৱাৰ পয়োভৰে বিঘ্নিত কৰিছে দৰঙীয়া দৌল উৎসৱৰ ঐতিহ্য ৷\n১৪. জিলা সমিতিৰ বিৰোদ্ধে বিষোদগাৰ কৰি ঢকুৱাখনাত শতাধিক অগপ কৰ্মীৰ দলত্যাগ ৷\n১. পাকিস্তানত ন্যায় ব্যৱস্থা আৰু কূটনীতিৰ গিনিপিগ হৈ অৱশেষত চিৰদিনৰ বাবে নীৰৱ হ’ল সৰৱজিত সিঙঃ দেশজুৰি এই হত্যাৰ তীব্ৰ প্ৰতিক্ৰিয়া ৷ বিশেষ বিমানযোগে মৃতদেহ পঠোৱা হ’ল ভাৰতলৈ ৷ ৰাষ্ট্ৰসংঘৰ হস্তক্ষেপ দাবী কৰিলে মানৱ অধিকাৰ সংগঠনে ৷\n২. যুৱ শক্তিৰ ওপৰত নিৰ্ভৰ কৰিছে দেশৰ ভৱিষ্যতঃ বৰুণ গান্ধীক প্ৰশংসা কৰিলে ৰাজনাথ সিঙে ৷\n৩. সজ্জন কুমাৰক খালাচঃ শিখ সম্প্ৰদায়ৰ লোকৰ প্ৰতিবাদ অব্যাহত, দিল্লীত স্থবিৰ কৰিলে মেট্ৰ’ চলাচল, ছোনিয়া গান্ধীৰ বাসভৱনৰ সমীপতো প্ৰতিবাদ ৷\n৪. চীনৰ আগ্ৰাসনঃ ভাৰতে ৭৫০বৰ্গ কিল’মিটাৰ ভূমি হেৰুৱাব লগীয়া হোৱাৰ আশংকা প্ৰকাশ ৷\n৫. নাৰীৰ বিৰুদ্ধে অপৰাধ ৰোধৰ বাবে মধ্য প্ৰদেশ আৰক্ষীয়ে গঠন কৰিলে বিশেষ টাস্ক ফৰ্চ ৷\n৬. সজ্জন কুমাৰ বিৰুদ্ধে সাক্ষী দিওতালৈ ৪৫কোটি টকাৰ পুৰস্কাৰ ঘোষণা কৰিলে আমেৰিকাৰ শিখ ফৰ জাষ্টিচ নামৰ সংগঠনে ৷\nBy xukhdukh.com on May 03, 2013


নিৰপৰাধীক আৰক্ষীৰ হাৰাশাস্তি নে তদন্তত গাফিলতি? অসমত সৰহসংখ্যক অভিযুক্তই দোষী সাব্যস্ত নহয় -\nHomeআঞ্চলিকনিৰপৰাধীক আৰক্ষীৰ হাৰাশাস্তি নে তদন্তত গাফিলতি? অসমত সৰহসংখ্যক অভিযুক্তই দোষী সাব্যস্ত নহয়\nনিৰপৰাধীক আৰক্ষীৰ হাৰাশাস্তি নে তদন্তত গাফিলতি? অসমত সৰহসংখ্যক অভিযুক্তই দোষী সাব্যস্ত নহয়\nডিজিটেল ডেস্ক : অসমত আৰক্ষীৰ গাফিলতিৰ বাবে আইনৰ সুৰুঙাৰে সাৰি যায় অভিযুক্ত! অন্যথা অসম আৰক্ষীয়ে ভুৱা অভিযোগত গ্ৰেপ্তাৰ কৰে বিভিন্ন লোকক! বিভিন্ন অভিযোগত আৰক্ষীয়ে গ্ৰেপ্তাৰ কৰা এক বুজনসংখ্যক লোকক দোষী সাব্যস্ত কৰাত ব্যৰ্থ হয় আৰক্ষী। শেহতীয়াকৈ প্ৰকাশিত এই তথ্যই অসম আৰক্ষীৰ দক্ষতা তথা তেওঁলোকৰ কাৰ্যকুশলতাৰ ওপৰতে যেন উত্থাপন কৰিছে প্ৰশ্ন। এই তথ্য প্ৰকাশ পাইছে ‘ৰাষ্ট্ৰীয় অপৰাধ ৰেকৰ্ড ব্যুৰো’ৰ প্ৰতিবেদনত। অভিযুক্তক দোষী সাব্যস্ত কৰাৰ ক্ষেত্ৰত ৰাষ্ট্ৰীয় হাৰ ১৪.৩৫ শতাংশৰ হোৱাৰ বিপৰীতে অসমত মাত্ৰ ১.৫৩ শতাংশ অভিযুক্তহে দোষী সাব্যস্ত হয়৷ এই উদ্বেগজনক পৰিসংখ্যৰ সবিশেষ দাঙি ধৰি প্ৰতিবেদনখনত দেখুওৱা হৈছে যে, ২০২০ চনত ভাৰতীয় দণ্ডবিধিৰ বিভিন্ন ধাৰাত গ্ৰেপ্তাৰ হৈছিল ১,৩৩,৬৪১ জন লোক৷ ইয়াৰে, অভিযোগনামা দাখিল কৰা হয় ৬১,৬৬৮ জনৰ বিৰুদ্ধে৷ কিন্তু ইয়াৰে দোষী সাব্যস্ত হয় মাত্ৰ ৯৪৯জনহে৷ আনহাতে গ্ৰেপ্তাৰ কৰা ১৬,৯১৯ জনক দোষমুক্ত ঘোষণা কৰে আদালতে৷ ২০৮জনক বিচাৰ প্ৰক্ৰিয়াত প্ৰমাণৰ অভাৱত গোচৰৰ পৰা মুক্তি দিয়া হয় বুলি তথ্যত প্ৰকাশ পাইছে৷\nইপিনে, বিশেষ আইনৰ অধীনত গ্ৰেপ্তাৰ হোৱা লোকৰ দোষী সাব্যস্তৰ হাৰো নিম্নতম৷ অসমত এই হাৰ ১.৩৬ শতাংশ হোৱাৰ বিপৰীতে ৰাষ্ট্ৰীয় হাৰ ৩৪.১৬ শতাংশ৷ বিশেষ আইনৰ অধীনত গ্ৰেপ্তাৰ হোৱা ১২,৪৮২জনৰ বিপৰীতে অভিযোগনামা দাখিল কৰা হৈছিল ৫,৫৬৪ জনৰ বিৰুদ্ধে৷ আনহাতে ইয়াৰ ভিতৰত দোষী সাব্যস্ত হয় মাত্ৰ ৭৬জন আৰু দোষমুক্ত বুলি ঘোষিত হয় ১,১২৮ জন৷ এজনক প্ৰমাণৰ অভাৱত গোচৰৰ পৰা মুক্তি দিয়া হয় বুলি প্ৰতিবেদনত প্ৰকাশ পাইছে৷ উল্লেখ্য যে, ২০২০ চনত ভাৰতীয় দণ্ডবিধি আৰু বিশেষ আইনৰ অধীনত গ্ৰেপ্তাৰ হয় মুঠ ১,৪৬,১২৩জনকৈ লোক৷ ৬৭,২৩২ জনৰ বিৰুদ্ধে অভিযোগনামা দাখিল হয়৷\nদোষী সাব্যস্ত ১,০২৫ জন, দোষমুক্ত ঘোষণা কৰা হয় ১৭,০৪৭ জনক, গোচৰৰ পৰা মুক্তি দিয়া হয় ২০৯জনক৷ এইক্ষেত্ৰতো ৰাষ্ট্ৰীয় হাৰতকৈ অসম ভালেখিনি পিছপৰা। ৰাষ্ট্ৰীয় হাৰ অনুসৰি অভিযুক্ত দোষী সাব্যস্ত হোৱাৰ হাৰ ২১.৬৩ শতাংশৰ বিপৰীতে অসমৰ হাৰ ১.৫২ শতাংশহে। অৱশ্যে আশাপ্ৰদ কথাটো হৈছে যে, ৰাজ্যত অপৰাধ প্ৰৱণতা হ্ৰাস পোৱাৰ কথা প্ৰকাশ পাইছে এই প্ৰতিবেদনত৷ অপৰাধ প্ৰৱণতাৰ ৰাষ্ট্ৰীয় হাৰ ৪.৮শতাংশ হোৱাৰ বিপৰীতে অসমত শাস্তিযোগ্য অপৰাধৰ প্ৰৱণতাৰ হাৰ ১.৪ শতাংশ৷ বিশেষ আইনৰ অপৰাধৰ ক্ষেত্ৰতো এই প্ৰৱণতা ৪শতাংশলৈ হ্ৰাস পোৱা বুলি প্ৰকাশ পাইছে।\nএই প্ৰতিবেদনে এইকথা প্ৰমাণ কৰিছে যে, অসমত আৰক্ষীয়ে হয় সন্দেহবশতঃ নিৰপৰাধী লোকক গ্ৰেপ্তাৰ কৰি আহিছে আৰু অন্যথা অসম আৰক্ষীয়ে গোচৰৰ তদন্তত গাফিলতি কৰি আহিছে। সেইবাবেই ব্যাপক হাৰত আৰক্ষীয়ে বিভিন্ন অভিযোগত গ্ৰেপ্তাৰ কৰা লোকসকল পাছৰ পৰ্যায়ত আইনৰ আওতাৰে দোষমুক্ত হৈ পৰে।\nPrevious articleলামডিঙত বন মাফিয়াৰ ভিৰ…\nNext articleআলফাত যোগদান চলি আছে; নাগালেণ্ডত আটক টীয়কৰ যুৱক অৰিন্দম বৰাক


পেট্ৰ’ল, ডিজেলৰ অভাৱনীয় মূল্যবৃদ্ধি\nApril 7, 2022 6:18 pm\nযোৱা ২৮ মাৰ্চৰ পৰা প্ৰতিদিনে অভাৱনীয় ধৰণে চৰকাৰে পেট্ৰ’লজাত সামগ্ৰীৰ মূল্যবৃদ্ধি কৰিবলৈ আৰম্ভ কৰিছে৷ এই মূল্যবৃদ্ধিৰ অৰ্থ কি? ইয়াক আমি কেৱল পেট্ৰ’লজাত সামগ্ৰীৰ মূল্যবৃদ্ধি বুলি ক’মনে সাধাৰণভাবে হোৱা মূল্যবৃদ্ধি বুলি ক’ম?\nআনবস্তুৰ মূল্যবৃদ্ধি হ’লে পেট্ৰ’লজাত সামগ্ৰীৰ মূল্যবৃদ্ধি নহ’ব পাৰে৷ কিন্তু,পেট্ৰ’লজাত সামগ্ৰীৰ মূল্যবৃদ্ধি হোৱা মানে সকলোৰে মূল্যবৃদ্ধি হোৱা৷ কিয়নো পৰিবহন ব্যৱস্থা অবিহনে ইঠাইৰ বস্তু সিঠাইলৈ নিয়াটো বা ইঠাইৰ মানুহ সিঠাইলৈ অহা যোৱা কৰাটো অসম্ভৱ৷ পৰিবহন মানেই পেট্ৰ’ল বা ডিজেল চালিত যন্ত্ৰ৷ পেট্ৰ’লজাত সামগ্ৰীৰ মূল্যবৃদ্ধি হ’লে সেই কাৰণেই সকলো বস্তুৰে মূল্যবৃদ্ধি হয়৷\nভাৰতত কিয় পেট্ৰ’লজাত সামগ্ৰীৰ মূল্য সদায় বাঢ়িয়ে থাকে? ইয়াৰ প্ৰধান কাৰণ হ’ল ভাৰতত যিমান পেট্ৰ’লজাত সামগ্ৰীৰ প্ৰয়োজন,তাৰ মাত্ৰ ২০% হে আমাৰ দেশত উৎপাদন হয়৷ তাৰমানে আমি ৮০%শতাংশতকৈ বেছি পেট্ৰ’লজাত সামগ্ৰী বিদেশৰ পৰা আমদানি কৰিবলগীয়া হয়৷ আৰু পৃথিৱীৰ বিভিন্ন দেশৰ পৰা আমি পেট্ৰ’লজাত সামগ্ৰী আমদানি কৰোঁ৷\nপ্ৰতি বেৰেল অপৰিশোধিত খাৰুৱা তেলৰ আন্তৰ্জাতিক মূল্যৰ ওপৰত আমাৰ দেশৰ পেট্ৰ’লজাত সামগ্ৰীৰ বজাৰ দৰ নিৰ্ভৰ কৰে৷ কিন্তু, এইটো এটা কাৰণহে৷ আন এটা কাৰণ হ’ল এই যে বিভিন্ন কোম্পেনীবোৰে বিদেশৰ পৰা অশোধিত পেট্ৰ’লজাত সামগ্ৰী ভাৰতলৈ আমদানি কৰি শোধন কৰাৰ পিছত বজাৰত এৰি দিয়ে, তাৰ ওপৰত কেন্দ্ৰ চৰকাৰ আৰু ৰাজ্য চৰকাৰে কৰ লগায়৷ সেই কৰৰ ওপৰতো পেট্ৰ’লজাত সামগ্ৰীৰ বিক্ৰী মূল্য নিৰ্ভৰ কৰে৷ সেই কাৰণেই একেখন দেশৰে বেলেগ বেলেগ ৰাজ্যত পেট্ৰ’ল, ডিজেলৰ দাম বেলেগ বেলেগ৷\nপ্ৰশ্ন হ’ল কেন্দ্ৰ আৰু ৰাজ্য চৰকাৰে ইচ্ছা কৰিলে পেট্ৰ’লৰ মূল্য কিছু পৰিমাণে হ’লেও নিয়ন্ত্ৰণ কৰিব পাৰেনে নোৱাৰে? নিশ্চয় পাৰে৷ সময়ে সময়ে এই নিয়ন্ত্ৰণ আমাৰ দেশৰ অৰ্থনীতিৰ বাবে অত্যন্ত জৰুৰী৷\nএখন দেশৰ অৰ্থনৈতিক বিকাশ মূলতঃ নিৰ্ভৰ কৰে তিনিটা কথাৰ ওপৰত৷ সেই কথা তিনিটা হ’লঃ প্ৰথম অৰ্থনৈতিক বিকাশৰ বাবে লোৱা আৰ্হিটো বহনক্ষম হয়নে নহয়? যাক ইংৰাজীত আমি sustainable model of development বুলি কওঁ৷ আমি যি অৰ্থনৈতিক আৰ্হিয়ে নলওঁ কিয় সেইটো সকলোফালৰ পৰা বহনক্ষম হ’ব লাগিব৷ নহ’লে মূৰকত ই কেতিয়াও এটা সফল অৰ্থনৈতিক আৰ্হি হিচাপে পৰিগণিত নহ’ব৷ ই আমাৰ ভাল কৰাৰ সলনি বেয়াহে কৰিব৷ দ্বিতীয়তে, আমাৰ অৰ্থনৈতিক কামকাজবোৰ বাঢ়িব লাগিব, অৰ্থাৎ অৰ্থনীতিৰ সম্প্ৰসাৰণ হ’বই লাগিব৷ মুঠ ঘৰুৱা উৎপাদন (Gross Domestic Products-GDP) বাঢ়িব লাগিব৷ তাৰ পিছৰ কথাটো আহিল সম্পদৰ বিতৰণৰ কথাটো৷ মুঠ ঘৰুৱা উৎপাদন বাঢ়িলেও তাৰ বিতৰণত যদি এক ধৰণৰ সমতা নাথাকে তাৰ দ্বাৰা দেশৰ সকলো লোক সমানে উপকৃত নহ’ব৷ যিটো বৰ্তমান হৈ আছে৷\nOxfam India Inequality Kills Report মতে ২০২০-২১ ৰ সময়ছোৱাত ভাৰতৰ আটাইতকৈ ধনী পৰিয়াল কেইটাৰ টকা পইছা আৰু সম্পদৰ বৃদ্ধি আছিল অভিলেখ পৰিমাণৰ৷ এই প্ৰতিবেদন মতে এই সময়ছোৱাত ভাৰতত অৰ্থনৈতিক অসমতা ভাবিব নোৱৰা ধৰণে বৃদ্ধি পাইছে৷ কিয়নো এতিয়া দেশৰ মুঠ সম্পদৰ ৫৭% আটাইতককৈ ধনী ১০ জন মানুহৰ হাতত৷ তাৰ বিপৰীতে তলৰ ফালৰ পৰা ৫০% মানুহৰ হাতত মাত্ৰ ১৩% সম্পদহে আছে৷\nএই প্ৰতিবেদনখনত এইটোও উল্লেখ কৰা হৈছে যে ক’ভিড ১৯ অতিমাৰীৰ সময়ত আমাৰ দেশত ৮৪% পৰিয়ালৰ উপাৰ্জন নিম্নগামী হয়৷ এতিয়া ভাৰতৰ সমগ্ৰ সম্পদ যদি দুভাগত ভাগ কৰা হয় তাৰ আধাৰ অধিকাৰী হ’ল দেশখনৰ আটাইতকৈ ধনী ৯৮ জন ভাৰতীয় আৰু বাকী আধাৰ অধিকাৰী হ’ল দেশৰ তলৰ ফালে থকা ৫৫২ মিলিয়ন মানুহ। ভাৰতীয় বিলিয়নাৰী (billionaires)ৰ সংখ্যা ২০২০-২১চনত ১০০ পৰা ১৪২জনলৈ বৃদ্ধি পাইছে৷ এতিয়া ভাৰতৰ আটাইতকৈ ধনী ১০০ টা পৰিয়ালৰ হাতত থকা সম্পদৰ পৰিমাণ হৈছে প্ৰায় ৫৭ লাখ কোটি টকা।\nএনে এক অৰ্থনৈতিকভাবে ভাৰসাম্যহীন অৱস্থাত, পাঁচখন ৰাজ্যত নিৰ্বাচনৰ ফলাফল ওলোৱাৰ পিছত যোৱা ২৮ মাৰ্চৰ পৰা আজিলৈকে প্ৰতিদিনে পেট্ৰ’লজাত সামগ্ৰীৰ দাম বৃদ্ধি কৰি থকা হৈছে৷ আশংকা কৰা হৈছে যে পেট্ৰ’ল, ডিজেলৰ এই ধাৰাবাহিক মূল্যবৃদ্ধিয়ে আমাৰ দেশৰ অলপীয়া উপাৰ্জনৰ আৰু নিম্ন মধ্যবিত্ত আৰু মধ্যবিত্ত মানুহখিনিক মাধমাৰ শোধাব, কিয়নো জীৱন ধাৰণৰ বাবে প্ৰয়োজনীয় সকলো সেৱা আৰু সামগ্ৰীৰ দাম বঢ়া কাৰণে তেওঁলোকৰ উপাৰ্জন আৰু খৰচৰ মাজৰ ব্যৱধান বাঢ়ি যাব৷ মাহিলী উপাৰ্জনেৰে মাহিলী খৰচৰ জোৰা মাৰিব নোৱৰা অৱস্থাৰ সৃষ্টি হ’ব৷ এনে অৱস্থাত মানুহে হাতধৰি খৰচ কৰিবলৈ বাধ্য৷ মানুহে খৰচ নকৰিলে অৰ্থনৈতিক কাম কাজ কমি আহিব৷ অৰ্থনৈতিক কামকাজ কমি আহিলে, দেশৰ অৰ্থনীতি সংকুচিত হ’ব আৰু তাৰ প্ৰভাৱ আমাৰ মুঠ ঘৰুৱা উৎপাদনৰ ওপৰতো পৰিব৷ লাহে লাহে দেশত এক অৰ্থনৈতিক সংকটে দেখা দিব৷\nকিন্তু তাৰ পৰিৱৰ্তে যদি চৰকাৰে পেট্ৰ’লজাত সামগ্ৰীৰ মূল্য কিছু পৰিমাণে নিয়ন্ত্ৰণ কৰিলেহেঁতেন তাৰ দ্বাৰা কিছু পৰিমাণে হ’লেও সাধাৰণ মূল্যবৃদ্ধি আৰু মুদ্ৰাস্ফীতি নিয়ন্ত্ৰণ কৰিব পৰা গ’লহেতেন৷ যাৰ দ্বাৰা আমাৰ দেশৰ অৰ্থনৈতিক কাম কাজ সম্প্ৰসাৰিত হ’লহেঁতেন আৰু দেশৰ মুঠ ঘৰুৱা উৎপাদন বৃদ্ধি হ’লহেঁতেন৷ ই দেশৰ জনসাধাৰণ উপকাৰ কৰিলেহেঁতেন ৷ কিন্তু, চৰকাৰে ক’ব পাৰে যিহেতু ৮০%তকৈ সৰহ পৰিমাণৰ পেট্ৰ’লজাত সামগ্ৰী বিদেশৰ পৰা আমদানি কৰি অনা হয়, আৰু এতিয়া ৰাচিয়া আৰু ইউক্ৰেইনৰ মাজত হোৱা যুদ্ধৰ বাবে যিহেতু খাৰুৱা তেলৰ আন্তৰ্জাতিক মূল্য বাঢ়ি আছে চৰকাৰৰ হাতত পেট্ৰ’লজাত সামগ্ৰীৰ মূল্য নিৰ্ধাৰণৰ কোনো ক্ষমতা নাই৷ এই কথাটো সম্পূৰ্ণ সঁচা নহয়৷\nইতিমধ্যে উল্লেখ কৰা হৈছে যে এতিয়া আমি যি দৰত বজাৰৰ পৰা পেট্ৰ’ল বা ডিজেল কিনি আছোঁ তাৰ ওপৰত কেন্দ্ৰ আৰু ৰাজ্য চৰকাৰে কৰ লগায়৷ পেট্ৰ’লত আমি প্ৰায় ৫০% আৰু ডিজেলত প্ৰায় ৪০% কেন্দ্ৰ আৰু ৰাজ্য চৰকাৰক কৰ দিওঁ৷ চৰকাৰে খাৰুৱা তেলৰ আন্তঃৰাষ্ট্ৰীয় মূল্য নিয়ন্ত্ৰণ কৰিব নোৱাৰে কিন্তু, খাৰুৱা তেলৰ ওপৰত নিৰ্দ্ধাৰিত কৰ কাটল কিছু পৰিমাণে কমাই দিব পাৰে৷ কিয় ভোটৰ খাতিৰত দেখোন পাঁচখন ৰাজ্যৰ নিৰ্বাচনৰ সময়ত প্ৰায় চাৰি মাহলৈ খাৰুৱা তেলৰ মূল্য অপৰিৱৰ্তিত কৰি ৰখা হৈছিল৷ যাৰ কাৰণে চৰকাৰী খণ্ডৰ অইল কোম্পেনীবোৰৰ প্ৰায় ১৭০০০ কোটি টকাৰ লোকচান হৈছিল৷\nনিৰ্বাচনৰ সময়ত সাময়িকভাবে মূল্যবৃদ্ধি ৰেহাই দি ৰাইজৰ মন ভাল লগাই নিৰ্বাচন যোৱাৰ পিছত এতিয়া প্ৰতিদিনে খাৰুৱা তেলৰ মূল্যবৃদ্ধি কৰি চৰকাৰে ৰাইজৰ পৰাই সেই ধনৰাশি উঠোৱাৰ উপায় লোৱা নাইনে? ই এক ধৰণৰ চৰকাৰী প্ৰতাৰণা নহয়নে? কিন্তু, এটা কথা ঠিক৷ এই হাৰত যদি খাৰুৱা তেলৰ মূল্যবৃদ্ধিহৈ থাকে অতি শীঘ্ৰে সাধাৰণ মানুহৰ জীৱন দুৰ্বিসহহৈ পৰিব৷ কোন দিনা দেশত শ্ৰীলংকাৰ দৰে হাহাকাৰ লাগে তাৰ ঠিকনা নাই৷


বিৰাট কোহলি - অসমীয়া ৱিকিপিডিয়া\nবিৰাট ক'হলি ( pronunciation (সহায়·তথ্য)) (জন্ম ৫ নৱেম্বৰ ১৯৮৮) এজন ভাৰতীয় ক্ৰিকেট খেলুৱৈ। মিডল অৰ্ডাৰত খেলা সোঁহতীয়া বেট্‌ছমেনজন বৰ্তমান ভাৰতীয় টেষ্ট ক্ৰিকেট দলৰ অধিনায়ক। ২০০৮ চনত মালয়েছিয়াত অনুষ্ঠিত ১৯-অনুৰ্দ্ধ বিশ্বকাপ ক্ৰিকেট প্ৰতিযোগিতাত জয়লাভ কৰা ভাৰতীয় দলৰ তেওঁ অধিনায়ক আছিল। ঘৰুৱা ক্ৰিকেটত তেওঁ দিল্লী দলৰ হৈ খেলে আৰু ইণ্ডিয়ান প্ৰীমিয়াৰ লীগত ৰয়েল চেলেঞ্জাৰ্ছ বাংগালোৰ দলৰ তেওঁ অধিনায়ক।\n৫ নৱেম্বৰ, ১৯৮৮ (৩২ বছৰ)\n5 ফুট9ইঞ্চি (1.75 মিটাৰ)\nসোঁহতীয়া মধ্যমীয়া গতি\nটেষ্ট অভিষেক (মুঠ খেল ২৬৯)\n২০ জুন ২০১১ বনাম ৱেষ্ট ইণ্ডিজ\n২৬-৩০ ডিচেম্বৰ ২০১৪ বনাম অষ্ট্ৰেলিয়া\nODI অভিষেক (মুঠ খেল ১৭৫)\n১৮ আগষ্ট ২০০৮ বনাম শ্ৰীলংকা\n২৮ ফেব্ৰুৱাৰী ২০১৫ v সংযুক্ত আৰব এমিৰেট\n২০০৮–বৰ্তমান ৰয়েল চেলেঞ্জাৰ্ছ বাংগালোৰ\n৩৩ ১৫৩ ২৮ ৬৪\n২,৫৪৭ ৬,৪১৮ ৯৭২ ৪,৭৩৫\n৪৬.৩০ ৫২.১৭ ৪৬.২৮ ৫০.৩৭\n১০/১০ ২২/৩৩ ০/৯ ১৭/১৮\n১৬৯ ১৮৩ ৭৮* ১৯৭\n১৪৪ ৫৬১ ১৩৬ ৬১২\n০ ৪ ৩ ৩\n– ১৪৫.৫০ ৬১.০০ ১০৮.০০\nn/a ১/১৫ ১/১৩ ১/১৯\n৩০/– ৭১/– ১৩/- ৫৮/–\nউৎস: ই এছ পি এন ক্ৰিকইনফ', ২৮ ফেব্ৰুৱাৰী ২০১৫\n২০০৮ চনত ক'হলিয়ে ভাৰতৰ হৈ এদিনীয়া আন্তৰ্জাতিক ক্ৰিকেটত আত্মপ্ৰকাশ কৰে আৰু ২০১১ চনৰ বিশ্বকাপ বিজয়ী ভাৰতীয় দলৰ তেওঁ সদস্য আছিল। এদিনীয়া দলত নিয়মীয়াকৈ খেলি আছিল যদিও ক'হলিয়ে ২০১১ চনতহে টেষ্টত আত্মপ্ৰকাশ কৰে কিংষ্ট'নত ৱেষ্ট ইণ্ডিজৰ বিপক্ষে। ২০১১-১২ চনত এডিলেইডত অষ্ট্ৰেলিয়াৰ বিৰুদ্ধে ক'হলিয়ে প্ৰথম টেষ্ট শতক অৰ্জন কৰে।\nএদিনীয়া ক্ৰিকেটত ক'হলিৰ নামত বহুখিনি অভিলেখ আছে। ইয়াৰ ভিতৰত ভাৰতীয় বেট্‌ছমেনৰ দ্ৰুততম শতৰাণ আৰু যিকোনো দেশৰ হৈ আটাইতকৈ কম খেলত ১৭টা শতৰাণ উল্লেখযোগ্য।সৌৰভ গাংগুলী (১৯৯৭-২০০০), শচীন টেণ্ডুলকাৰ (১৯৯৬-৯৮) আৰু মহেন্দ্ৰ সিং ধোনিৰ (২০০৭-০৯) পাছতে তেওঁ এদিনীয়া ক্ৰিকেটত ক্ৰমাগত তিনি বা ততোধিক বৰ্ষত ১০০০ বা ততোধিক ৰাণ কৰা চতুৰ্থ বেট্‌ছমেন। এদিনীয়া ক্ৰিকেটৰ দ্বিতীয় ইনিংছত বেটিং কৰি ১৪ টা শতৰাণ কৰি তেওঁ শচীন টেণ্ডুলকাৰৰ পাছতে দ্বিতীয় স্থানত আছে। দুবাৰকৈ ক্ৰমাগত ৫ খন খেলত ৫০ বা ততোথিক ৰাণ কৰা তেওঁ প্ৰথম খেলুৱৈ। ২০১২ চনত ক'হলিয়ে আই চি চি বৰ্ষশ্ৰেষ্ঠ এদিনীয়া খেলুৱৈৰ সন্মান লাভ কৰে। ২০১৩ চনৰ নৱেম্বৰত তেওঁ প্ৰথমবাৰৰ বাবে আই চি চি এদিনীয়া বেট্‌ছমেনৰ ৰেংকিঙত প্ৰথম স্থান লাভ কৰে। ২০১৪ চনত বাংলাদেশত অনুষ্ঠিত টুৱেণ্টী ২০ বিশ্বকাপত তেওঁ প্ৰতিযোগিতাৰ শ্ৰেষ্ঠ খেলুৱৈ (মেন অৱ দ্য টুৰ্ণামেণ্ট) সন্মান লাভ কৰে।\n1.1 দ্ৰুততম শতৰাণ\n1.3 কেলেণ্ডাৰ বৰ্ষৰ সৰ্বাধিক ৰাণ\n1.4 সৰ্বাধিক শতৰাণ\n1.5 অধিনায়কৰ অভিলেখ\nদ্ৰুততম শতৰাণসম্পাদনা কৰক\nএদিনীয়া ক্ৰিকেটত কোনো ভাৰতীয় খেলুৱৈৰ দ্ৰুততম শতৰাণ, ৫২ বলত, অষ্ট্ৰেলিয়াৰ বিৰুদ্ধে, জয়পুৰ, ১৬ অক্টোবৰ ২০১৩।\nএদিনীয়া ক্ৰিকেটত ভাৰতৰ হৈ সবাতোকৈ কম খেলত ১০০০ ৰাণ।\nএদিনীয়া ক্ৰিকেটত ভাৰতৰ হৈ সবাতোকৈ কম খেলত ৩০০০ ৰাণ।\nএদিনীয়া ক্ৰিকেটত ভাৰতৰ হৈ সবাতোকৈ কম খেলত ৪০০০ ৰাণ।\nএদিনীয়া ক্ৰিকেটত ভাৰতৰ হৈ সবাতোকৈ কম খেলত ৫০০০ ৰাণ।\nএদিনীয়া ক্ৰিকেটত যিকোনো দলৰ হৈ সবাতোকৈ কম খেলত ৬০০০ ৰাণ।\nআটাইতকৈ কম এদিনীয়া খেলত ১০ টা শতৰাণৰ তালিকাত দ্বিতীয় স্থান, ভাৰতৰ হৈ প্ৰথম স্থান।\nআটাইতকৈ কম এদিনীয়া খেলত ১৫ টা শতৰাণৰ তালিকাত দ্বিতীয় স্থান, ভাৰতৰ হৈ প্ৰথম স্থান।\nআটাইতকৈ কম এদিনীয়া খেলত ২০ টা শতৰাণৰ তালিকাত দ্বিতীয় স্থান, ভাৰতৰ হৈ প্ৰথম স্থান।\nকেলেণ্ডাৰ বৰ্ষৰ সৰ্বাধিক ৰাণসম্পাদনা কৰক\n২০১০ চনত এদিনীয়া ক্ৰিকেটত ভাৰতৰ হৈ সৰ্বাধিক ৰাণ।\n২০১১ চনত এদিনীয়া ক্ৰিকেটত ভাৰতৰ হৈ সৰ্বাধিক ৰাণ।\n২০১২ চনত এদিনীয়া ক্ৰিকেটত ভাৰতৰ হৈ সৰ্বাধিক ৰাণ।\n২০১৩ চনত এদিনীয়া ক্ৰিকেটত ভাৰতৰ হৈ সৰ্বাধিক ৰাণ।\n২০১৪ চনত এদিনীয়া ক্ৰিকেটত ভাৰতৰ হৈ সৰ্বাধিক ৰাণ।\n২০১১ চনত এদিনীয়া ক্ৰিকেটত যিকোনো দলৰ হৈ সৰ্বাধিক ৰাণ।\n২০১২ চনত টেষ্ট ক্ৰিকেটত ভাৰতৰ হৈ সৰ্বাধিক ৰাণ।\nসৰ্বাধিক শতৰাণসম্পাদনা কৰক\n২০১০ চনত এদিনীয়া ক্ৰিকেটত ভাৰতৰ হৈ সৰ্বাধিক শতৰাণ।\n২০১১ চনত এদিনীয়া ক্ৰিকেটত ভাৰতৰ হৈ সৰ্বাধিক শতৰাণ।\n২০১২ চনত এদিনীয়া ক্ৰিকেটত যিকোনো দলৰ হৈ সৰ্বাধিক শতৰাণ।\n২০১৪ চনত এদিনীয়া ক্ৰিকেটত ভাৰতৰ হৈ সৰ্বাধিক শতৰাণ।\nঅধিনায়কৰ অভিলেখসম্পাদনা কৰক\nঅধিনায়ক হিচাপে টেষ্টৰ প্ৰথম তিনিটা ইনিংছত তিনিটা শতৰাণ কৰা প্ৰথম খেলুৱৈ। ইয়াৰ আগেয়ে গ্ৰেগ চেপেলে টেষ্টৰ অধিনায়ক হিচাপে প্ৰথম দুটা ইনিংছত শতৰাণ কৰিছিল।\nটুৱেণ্টি ২০ বিশ্বকাপ ২০১৪ৰ শ্ৰেষ্ঠ খেলুৱৈ (প্লেয়াৰ অৱ দ্য টুৰ্ণামেণ্ট)।\nআই চি চি বৰ্ষশ্ৰেষ্ঠ এদিনীয়া খেলুৱৈ ২০১২\nচিয়েট (Ceat) আন্তৰ্জাতিক বৰ্ষশ্ৰেষ্ঠ খেলুৱৈ ২০১৩-১৪\nপ্ৰিয় খেলুৱৈ, পিপ্‌লছ চইচ এৱাৰ্ড্‌ছ ২০১২\n↑ "MS Dhoni retires from Test Cricket, Virat Kohli named Test Captain". NewsX. http://www.newsx.com/sports/item/31053-latest-breaking-news-ms-dhoni-retires-from-test-cricket-virat-kohli-named-test-captain। আহৰণ কৰা হৈছে: 30 December 2014.\n↑ "Kohli named RCB skipper for IPL 6". Royal Challengers. 20 February 2013. http://www.royalchallengers.com/news/virat-kohli-to-captain-rcb.\n↑ "Virat Kohli | Cricket Players and Officials". ESPN Cricinfo. http://www.espncricinfo.com/ci/content/player/253802.html। আহৰণ কৰা হৈছে: 29 July 2012.\n↑ Virat Kohli's whirlwind knock shatters ODI record books | India vs Australia Series, 2013–14 – News | NDTVSports.com. Sports.ndtv.com. Retrieved on 2013-12-23.\n↑ 5.0 5.1 5.2 http://www.espncricinfo.com/india-v-australia-2013-14/content/story/684111.html. Reverted on 2nd november 2013\n↑ "Virat Kohli wins ICC one-day player of the year award". IndiaToday. http://indiatoday.intoday.in/story/virat-kohli-wins-icc-one-day-player-of-the-year-award/1/217490.html। আহৰণ কৰা হৈছে: 16 September 2012.\n↑ "Kohli and Ajmal top ODI rankings". ESPNcricinfo.3November 2013. http://www.espncricinfo.com/ci-icc/content/story/685413.html। আহৰণ কৰা হৈছে:3November 2013.\n↑ "Man of the Series Virat Kohli pleased with World T20 outing". IBN Live.6April 2014. http://ibnlive.in.com/news/cricketnext/man-of-the-series-virat-kohli-pleased-with-world-t20-outing/463101-78.html। আহৰণ কৰা হৈছে:6April 2014.\n↑ Ind vs Aus Stats: Virat Kohli scores fastest ton by an Indian in ODIs | India vs Australia Series, 2013–14 – News | NDTVSports.com. Sports.ndtv.com. Retrieved on 2013-12-23.\n↑ "Records | One-Day Internationals | Batting records | Fastest to 1000 runs | ESPN Cricinfo". Stats.espncricinfo.com. http://stats.espncricinfo.com/ci/content/records/283174.html। আহৰণ কৰা হৈছে: 29 July 2012.\n↑ "Records | One-Day Internationals | Batting records | Fastest to 3000 runs | ESPN Cricinfo". Stats.espncricinfo.com. http://stats.espncricinfo.com/ci/content/records/283178.html। আহৰণ কৰা হৈছে: 29 July 2012.\n↑ "Records | One-Day Internationals | Batting records | Fastest to 4000 runs | ESPN Cricinfo". Stats.espncricinfo.com. http://stats.espncricinfo.com/india/content/records/283157.html। আহৰণ কৰা হৈছে: 2013-04-11.\n↑ http://www.thehindu.com/sport/cricket/virat-kohli-quickest-to-reach-6000-runs-in-odi/article6582420.ece%7C India vs Sri Lanka Series, 2014– News | the hindu.com]. Retrieved on 2014-11-10.\n↑ Menon, Mohandas (14 March 2012). "Virat fastest to 10th 100". The Telegraph (Calcutta, India). http://www.telegraphindia.com/1120314/jsp/sports/story_15247935.jsp#.UNnALuQ3vEg.\n↑ "Kohli tops Anwar's record, becomes fastest to score 15 tons". The Hindustan Times. 25 July 2013. http://www.hindustantimes.com/Cricket/CricketNews/Kohli-tops-Anwar-s-record-becomes-fastest-to-score-15-tons/Article1-1098340.aspx। আহৰণ কৰা হৈছে: 27 July 2013.\n↑ "Cricket Records | Records | 2010 | One-Day Internationals | Most runs | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_runs_career.html?class=2;id=2010;type=year। আহৰণ কৰা হৈছে: 2013-04-11.\n↑ "Cricket Records | Records | 2011 | One-Day Internationals | Most runs | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_runs_career.html?class=2;id=2011;type=year। আহৰণ কৰা হৈছে: 2013-04-11.\n↑ "Cricket Records | Records | 2012 | One-Day Internationals | Most runs | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_runs_career.html?class=2;id=2012;type=year। আহৰণ কৰা হৈছে: 2013-04-11.\n↑ "Cricket Records | Records | 2012 | One-Day Internationals | Most runs | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_runs_career.html?class=2;id=2013;type=year। আহৰণ কৰা হৈছে: 2013-12-19.\n↑ Records | One-Day Internationals | Batting records | Most runs inacalendar year | ESPN Cricinfo\n↑ "Cricket Records | Records | 2012 | Test matches | Most runs | ESPN Cricinfo". Stats.espncricinfo.com. 1970-01-01. http://stats.espncricinfo.com/ci/engine/records/batting/most_runs_career.html?class=1;id=2012;type=year। আহৰণ কৰা হৈছে: 2013-04-11.\n↑ "Cricket Records | Records | 2010 | One-Day Internationals | Most hundreds | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_hundreds_career.html?class=2;id=2010;type=year। আহৰণ কৰা হৈছে: 2013-04-11.\n↑ "Cricket Records | Records | 2011 | One-Day Internationals | Most hundreds | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_hundreds_career.html?class=2;id=2011;type=year। আহৰণ কৰা হৈছে: 2013-04-11.\n↑ "Cricket Records | Records | 2012 | One-Day Internationals | Most hundreds | ESPN Cricinfo". Stats.espncricinfo.com. http://stats.espncricinfo.com/ci/engine/records/batting/most_hundreds_career.html?class=2;id=2012;type=year। আহৰণ কৰা হৈছে: 2013-04-11.\n↑ "Virat Kohli breaks Test captaincy world record". Cricketnext (IBN Live). 8 January 2015. http://ibnlive.in.com/news/cricketnext/virat-kohli-breaks-test-captaincy-world-record/521874-78.html। আহৰণ কৰা হৈছে:9January 2015.\n↑ "India's Virat Kohli is Player of ICC World Twenty20 2014". http://zeenews.india.com/sports/cricket/icc-t20-world-cup-2014/india-s-kohli-is-player-of-icc-world-t20_784371.html। আহৰণ কৰা হৈছে:6April 2014.\n↑ "Virat Kohli named ICC ODI Player of the Year". Times of India. 15 September 2012. http://articles.timesofindia.indiatimes.com/2012-09-15/top-stories/33862024_1_virat-kohli-icc-odi-cricketer-sir-garfield-sobers-trophy। আহৰণ কৰা হৈছে: 16 September 2012.\n↑ "Arjuna Award for Virat Kohli". NDTV. 13 August 2013. http://sports.ndtv.com/othersports/othersports/212289-arjuna-for-kohli-sindhu-sodhi-gets-khel-ratna। আহৰণ কৰা হৈছে: 16 August 2013.\n↑ "Virat Kohli to get Arjuna Award". Mid-day. 13 August 2013. http://www.mid-day.com/sports/2013/aug/130813-sports-virat-kohli-pv-sindhu-to-get-arjuna-award-shooter-ronjan-sodhi-khel-ratna.htm। আহৰণ কৰা হৈছে: 16 August 2013.\n"https://as.wikipedia.org/w/index.php?title=বিৰাট_কোহলি&oldid=193204"ৰ পৰা অনা হৈছে\nLast edited on 26 March 2019, at 07:05\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=38810।\nএই পৃষ্ঠাখন ২৬ মাৰ্চ, ২০১৯ তাৰিখে ১২:৩৫ বজাত অন্তিম সংশোধন কৰা হৈছিল।


লাহৰী/নৱম আধ্যা - ৱিকিউৎস\n[ ৫৯ ] ৯ ৷ আধ্যা ৷\nবছেৰেকৰ ছটা ঋতুৰ মাজত বসন্ত ঋতুৱেই সবাত্‌কৈ শুৱনি আৰু মনোহৰ। সেই কাৰণে, এই ঋতুকে ঋতুৰাজ বোলা যায়। এই ঋতু ফাগুণ মাহৰপৰা আৰম্ভ হৈ চ'ত মাহৰ সামৰণিলৈকে থাকে। সেই সময়তে প্ৰকৃতি দেবীয়ে নতুন সাজ পিন্ধি মনমোহা শোভা ধৰে। আৰু, ফাগুণ-চ'ত দুমাহ উলাহ মনেৰে নানা তৰহৰ ৰং-ধেমালি দেখুৱাই চ’তৰ শেহত পুৰণি বছৰক বিদায় দিয়াই লৈ যায় আৰু নতুন বছৰক আদৰি পঠিয়ায়গৈ। এই ঋতুত বনৰ চৰাই,পহু আৰু সকলো জীৱ-জন্তু মনৰ আনন্দত উলাহিত হৈ ফুৰে। এই ঋতুত মানুহেও বছৰৰ দুখ-ভাগৰ সকলো পাহৰি মনৰ আনন্দত উধাও হৈ ফুৰে। আৰু, এই ঋতুত গছ-গছনিবোৰে নতুন পাত-চোত্ ধৰি সুন্দৰী স্বভাৱৰ মনমোহা শোভা আৰু মনোহৰ কৰে। এই সময়তে প্ৰকৃতিৰ ৰীতি-নীতি অনুসৰি ফুল-কুঁৱৰীয়েও নিজৰ ফুলনি সজাই জক্‌মকীয়া কৰে।— আজি সেই মনোময় ফাগুণ আৰু চ'তৰ দোমাহী। আজি সেই মনোময় বসন্ত ঋতুৰ ভৰপক্। আজি সেই বসন্ত ঋতুৰ সকলো শোভা যিমান বাঢ়িব পাৰে সিমান বাঢ়িছে। ইচ্ছাময়ৰ ইচ্ছা, প্ৰকৃতিৰ নিৰ্দ্দেশ; স্বভাৱৰ গতিক আৰু কোনে হকা-বধা কৰিব পাৰে ! গতিকে,কীৰ্ত্তিনাথ গোহাঞিৰ পুখুৰীপাৰৰ সুন্দৰ ফুলনিয়েও আজি মনোহৰ শোভা ধৰিছে। পুখুৰীৰ চাৰিও পাৰে নানা তৰহৰ ফুল ফুলি ফুলনি জক্‌মকীয়া হৈছে। জোপাৰ সৰু সৰু [ ৬০ ] ধুনীয়া গছ-গছনিবোৰ নতুন কুঁহিপাত মেলি আৰু ৰঙা ৰঙা পাণৰ মাহীবোৰে কুমলীয়া পাত ধৰি সেই শোভাৰ অনুপম জেউতি চৰাইছে। মাজে মাজে সুমথিৰা টেঙ্গা একোজুপিয়ে দুটি-চাইটি ৰঙা ৰঙা সুম্‌থিৰাৰে সৈতে অতি বিতোপন শোভা ধৰিছে। তাতে, আবেলি-বেলিকা; পছিম ফালৰ ৰঙা ৰ’দ পৰি গছ, ফুল আটাইবোৰ হেঙ্গুলীয়াকৈ জক্‌মকীয়া কৰি তুলিছে। দূৰৈৰপৰা চাই পঠিয়ালে এনে হে লাগে, যেন আন্ধাৰ-পোহৰৰ সন্মিলনত আলৌকিক নিয়মেৰে দীপান্বিতাৰ চাকি হে জলিছে! সৰহ পৰ চাই থাকি আন ফানে চকু ঘুৰালে গোটেইখন ধুঁৱলি-কুঁৱলী যেন লাগে। তদুপৰি, ৰিবৃৰিবীয়া মলয়া বতাহে গা-মন শাঁত কৰি নিছে। সেই অনুভৱত মন-প্ৰাণ পমি যোৱা দি গৈছে ! গোলাপ, মালতী, যুতি ইত্যাদি ফুলৰ গোন্ধ উৰি বাটৰুৱা মানুহৰো মন-প্ৰাণ শীতল কৰি তুলিছে। পাঠক, এনে সুখৰ সময়ত এই ফুলনিৰ ফুলকুঁৱৰী আমাৰ শান্তিময়ী লাহৰীৰ ফালে চাওক। লাহৰীৰ কি হৈছে?—আজি দেখোন লাহৰীয়ে ফুলনিৰ এনে অনুপম শোভালৈকো পিঠে দিছে। আজি দেখোন এনে নিৰ্মল মলয়া বতাহতো লাহৰীৰ গাত চাটিফুটি লাগিছে। আজি দেখোন বাটৰ মানুহক মুগ্ধ কৰা ফুলৰ গোন্ধেও লাহৰীৰ ওচৰ চাপিব পৰা নাই। লাহৰীয়ে ইফালে-সিফালে হাত-ভৰি মাৰি চাটিফুটি কৰিব লাগিছে! চুলি তুলি মেলি লাহৰী বাউলীটি হৈছে। কান্দোতে কান্দোতে পদুম ফুলৰ পাহি যেন চকুৰ পাহিয়ে কেঁহেৰাজৰ বৰণ ধৰিছে ! আজি নো আনন্দময়ী লাহৰীৰ এনে বিপৰীত দশা কিয়? আন দিন হে লাহৰীয়ে নুফুলা ফুলকো এটি চুমা দি আহেগৈ! আন দিনা যে লাহৰীয়ে ফুলনিত সোমায়েই ফুলৰ ওচৰে ওচৰে গোন্ধ বিচাৰি ফুৰে। আজি দেখোন বতাহী কটকীয়ে যাছি দিয়া গোন্ধকো লাহৰীয়ে নিলগাই পেলাইছে! আজি আৰু লাহৰীৰ মনত একোকে ভাল নালাগে; শোকে, বেজাৰে হেঁচা মাৰি ধৰি লাহৰীক তলৰপৰা ওপৰলৈ মূৰ তুলিব নোৱাৰা কৰিছে। কেতিয়াবা অলপ [ ৬১ ] মূৰ দাঙ্গি চাব খোজোঁতেই চাৰিওফালৰপৰা ফুলবোৰে গছে সৈতে হলাই আনি গাৰ ফালে হেন্দোলিয়াব দেখিলেই লাহৰীক শোকে খুন্দা মাৰি ধৰেহি, চকুৰ পানীয়ে ছাতি ধৰি একোকে নেদেখা কৰে। পাঠক! লাহৰীৰ চাটিফুটি আৰু বিষাদৰ কাৰণ কিবা বুজ পাইছে নে?—আজি লাহৰীৰ এনে কোমল প্ৰাণত বিৰহ-বতাহৰ আঘাত লাগিছে। আজি লাহৰীৰ বহুত দিনৰ আশাৰ বন্তি সেই বতাহত টিমিক্-ঢামাক্‌কৈ নুমাবলৈ ধৰিছে। সেই কাৰণে হে লাহৰীয়ে বিৰহৰ বিষম জঞ্জালত তৰণি নাপাই এনে চাটিফুটি কৰিছে। সেই দেখি হে লাহৰীয়ে জীৱন-বন্তি নুমোৱাৰ আশঙ্কাত বিমোৰ হৈছে।\nপাঠক! লাহৰীৰ পোন্ধৰ বছৰ পাৰ হৈ যাওঁতেই আগৰ দৰে আৰু বাহিৰত ওলাই ফুৰিবলৈ আইতাকে তেওঁক ভিতৰি হাক দিলে। তেতিয়াৰেপৰা পুখুৰীপাৰৰ ফুলনিত ফুৰিবলৈ গাৱঁৰ লৰা ছোৱালীবিলাকো আহিবলৈ এৰিলে। গতিকে, লাহৰীৰ মৰমৰ কমলো নহাত পৰিল। কিন্তু, সেই বাবে লাহৰীৰ একো বেজাৰ-অসন্তোষৰ কথা নাছিল। কিয়নো, লাহৰীয়ে জানিছিল যে, আইতাকে লাহৰীৰ বয়স চাই হে বাহিৰলৈ ওলাব দিয়া নাই । তাৰ পাছতো ভালেমান দিনলৈকে লাহৰীৰ একো বেজাৰ নাছিল। কিয়নো,লাহৰীয়ে যি উদ্দেশে বাহিৰলৈ ওলাব লগাত পৰে, সেই উদ্দেশ্য ঘৰৰ ভিতৰত থাকিলেও সিদ্ধি হয়। কমলে সৰুৰেপৰা কীৰ্ত্তিনাথ গোহাঞিৰ ভিতৰলৈকে যায়, ভিতৰতে থাকেগৈ। লাহৰীৰ আইতাকেও কমলক এনে মৰম কৰিছিল যে, পাচলৈ কমলে জলপান খাবলৈ লাজ কৰক অন্ত, ভোক লাগিলেই নিজৰ মাকক খোজাদি খুজি খাবলৈ ধৰিলে। কমলেও লাহৰীৰ আইতাকক “আইতা” বুলিয়েই মাতিছিল; আৰু লাহৰীৰে সৈতে কমলে আইতাকৰ ওচৰত সততে ধেমালি কৰি থাকে। গতিকে, তেতিয়া লাহৰীৰ একো অভাৱ নাছিল। আজি দিনচাৰেকৰপৰা মাখোন দেউতাকৰ আজ্ঞামতে লাহৰীৰ আইতাকে কমলক ভিতৰ সোমাবলৈ হাক দিছে। তেওঁ লাহৰীকো কৈ দিছে, [ ৬২ ] কমলৰে সৈতে আগৰ দৰে কথাবাৰ্ত্তা নাপাতিবলৈ। পাঠক, ইয়াতকৈ নো আৰু লাহৰীক বেজাৰৰ কি ডাঙৰ কাৰণে পাব পাৰে! সেই আদেশ শুনা মাত্ৰকে লাহৰীক চাৰিওফালৰপৰা শোক, বেজাৰ আৰু বিপদৰ ভয়ঙ্কৰ মূৰ্ত্তিয়ে দেখা দিলেহি। সেই মুহূৰ্ত্তৰেপৰা আৰু দিনক দিনে লাহৰীৰ শোক, বেজাৰ আৰু বিপদ বাঢ়ি হে আহিবলৈ ধৰিছে। যি লাহৰীয়ে কমলক সদায় চকুৰ আগতে পাবলৈ বিচাৰে, যি লাহৰীয়ে কমলক নেদেখাকৈ থাকিলে এপৰ বেলিকে এবছৰ যেন অনুভৱ কৰে, আজি ছদিন কমলক নেদেখাকৈ তেওঁ কেনেকৈ আছে! পঢ়াশালি ভাগিবৰ সময় হলেই, লাহৰীক বেজাৰে হেঁচি ধৰেহি, চকুৰ পানীয়ে বাট নেদেখা কৰে; আন উপায় নাপাই বাৰীৰ পিচফালে গৈ লাহৰীয়ে হেঁপাহ পলুৱাই কান্দি হে তৰণি পায়; তাৰ পাচত আৰু ঘৰত থাকিব নোৱাৰি পুখুৰীপাৰৰ ফুলনিত শোক-বেজাৰৰ দুৱাৰ মেলি দি একেবাৰে বাউলীটি হৈ বহি থাকেগৈ। হাঁয়, কালৰ কি বিচিত্ৰ গতি ! যি ফুলনি লাহৰীৰ সুখৰ ঠাই, সেই ফুলনি আজি এনে দুখৰ কাৰণ হৈ উঠিল; সেই ফুলনিত লাহৰী আজি এনে বাউলী হব লগাত পৰিল। কিন্তু অকল সেয়ে নহয়, বিপদৰ উপৰি আৰু বিপদ !—লাহৰীৰ দেউতাক আৰু আইতাকে সেই দিনা বিয়াৰ মন্ত্ৰণা কৰোঁতে লাহৰী টোপনি যোৱা নাছিল; দেউতাকে নো কি কথা কয়, তাকে শুনিবৰ মনেৰে মিছাকৈয়ে তেওঁ টোপনিৰ ভাও জুৰি আছিল। লাহৰীয়ে সেই দিনাৰ ৰাতিৰ মন্ত্ৰণা সকলো শুনিলে; শুনি, লাহৰীয়ে যাচি কিল খোৱৰ দৰে আপোনা-আপুনি বিপদৰ উপৰি বিপদ চপাই ললে! আগেয়ে বিৰহ-চেপাত তৰণি নাপাই চাটিফুটিকে কৰিব পাৰিছিল, এতিয়া নিশাৰ চেঁচুক সোঁতত উটি ঠেৰেঙ্গা লাগি লাহৰী একেবাৰে জঠৰ হৈ পৰিল। বিপদ অকলে কেতিয়াও নাহে হয়, কিন্তু সুকোমল লাহৰীৰ পক্ষে সেই নিয়ম লৰিব লাগিছিল! লাহৰীয়ে ইমান দিনলৈকে বিপদৰ ছঁয়াটোকো দেখা নাছিল । প্ৰথম বাৰ তাৰ আভাস পাওঁতেই যে লাহৰী [ ৬৩ ] আশঙ্কাতে একেবাৰে অস্থিৰ হৈছিল; আজি বিপদৰ উপৰি ভয়ঙ্কৰ বিপদ উপস্থিত! ইমানত নো লাহৰীয়ে কেনেকৈ স্থিৰ থাকে ! লাহৰীৰ কুমলীয়া হিয়াই যে এতিয়া ছিঁৰাল-ফটা দিব! এতিয়া নো বাৰু লাহৰীৰ সৰল হৃদয়-পটৰপৰা কমল ছবিটি এৰুৱাই অনা সস্তৱ নে? এই ছবিটি যে লাহৰীৰ নিৰ্ম্মল হিয়াত থাপনা কৰা আজি ভালেমান দিন হল। তাতে বহুত দিন থাকি থাকি যে ছবিটিও লাহৰীৰ হিয়াত লিপিতখাই লাগি ধৰিল। এতিয়া আৰু সি লাহৰীৰ নিজৰ গাৰ অঙ্গ হোৱাদি হল। এতিয়া ছবিটি টানি এৰুৱাব খুজিলে যে লাহৰীৰ কুমলীয়া হিয়া ফাটি-ছিটি যাব। অহঃ, লাহৰীয়ে সেই ৰাতি নিজ কাণে বিপদৰ কথা শুনিবলৈ পালে! ছবিটি এৰুৱাওঁতে যে দুখ পাব আৰু লগতে হিয়া বিদৰি যাব, লাহৰীয়ে আজি সেই ভাবনাত কন্দা নাই; এৰুৱাওঁতে যে ছবিটিও ফাটি-ছিটি নাশ পাব, সেই ভয়ে হে লাহৰীক এনে বাউলী কৰি তুলিছে। সেই কাৰণে হে আজি বসন্ত ঋতুৰ ভৰপকৰ দিনা আদৰৰ ফুলনিত ফুলি থকা ফুলবোৰৰ প্ৰতিও লাহৰীৰ এনে বিৰাগ ভাব উপস্থিত !\nএই দৰে বাউলীটি হৈ কান্দি কান্দি দেখোন লাহৰী হঠাতে আকৌ সেই পোনেই টলকা মাৰি ৰল; আৰু তাৰ পাচত, কি জানো, কি কথা মনত লৈ গিৰিপ্ কৰে উঠি থিয় হল। অলপ পৰ ইফাল-সিফালকৈ চাই, তাৰ পাচত হাত দুখনি বুকুৰ উপৰ পাতি লৈ দেখোন লাহৰীয়ে মিচিকিয়া হাঁহি মাৰি লাহে লাহে খোজ লৰাবলৈ ধৰিলে। চঁক খাই লৰ ধৰাৰ দৰে তাৰপৰা লাহৰীয়ে লৰি গৈ ফুলি থকা ফুল কেইজুপিৰ কাষ চাপিলেগৈ। তাৰ পাচত,আগৰ দৰেই প্ৰত্যেক জুপি ফুলৰে এপাহি-দুপাহিকৈ ফুলকলিয়ে সৈতে ছিঙ্গি আনি লাহৰী এটি জোপাৰ আৰত বহিলগৈ; তাতে দুধাৰি মালা গাঁথি লৈ লাহৰীয়ে এধাৰি আপুনি পিন্ধিলে;ইধাৰি দুই হাতে মানুহক পিন্ধাই দিবলৈ ধৰাদি ধৰি, ইফালে-সিফালে চাই, আতুৰ হৈ কবলৈ ধৰিলে, “কমল, [ ৬৪ ] কমল, মোৰ প্ৰাণেশ্বৰ কমল,-ক’তা?” এই বুলি লাহৰী আকৌ ঠৰ্ হৈ ৰ’ল।—অহঃ,লাহৰী আজি একেবাৰে উন্মাদিনী। তাৰ পাচত, লাহৰীয়ে “এইয়া মোৰ কমল, মোৰ প্ৰাণনাথ! পিন্ধাঁ, পিন্ধাঁ।” এই বুলি মালাধাৰ আপোনাৰ কণ্ঠতে আপুনি পিন্ধি ললে। অলপ পৰ থাকি দেখোন লাহৰীয়ে আকৌ কণ্ঠৰপৰা মালাধাৰি হাতত লৈ, আগৰ দৰে মানুহক পিন্ধাবলৈ লোৱাদি লৈ বিয়াকুল হৈ আকৌ কবলৈ ধৰিলে, “কমল, কমল, তুমি মোক বধিব খুজিছাঁ ? কমল, মোৰ প্ৰাণেশ্বৰ, তুমি আকৌ আঁতৰিলা? অ, নহয় কমল, পিন্ধাঁ, পিন্ধাঁ; মোৰে শপত, কমল, পিন্ধাঁ,পিন্ধা।” এই বুলি বিতত্ হৈ থাকোঁতেই কমলে আচম্বিতে আহি মূৰ পাতি মালাধাৰি পিন্ধি ললে। বিধাতাৰ কি অলৌকিক মহিমা ! কমলৰ নাম লওঁতেই কমল উপস্থিত ! লাহৰীৰে কিবা আকৰ্ষণী গুণ নে সৰল কমলেই সৰ্ব্বজান? কিন্তু হাঁয়, কমলে যে নিশ্চিত হৈ ঘৰত বহি থাকিব পাৰিছিল, এনে নহয়। লাহৰীৰ দৰেই কমলৰো কোমল হিয়া সেই একেটা বিৰহৰ চেপনিয়েই পেপুৱা লগাইছিল। বিৰহৰ বিষম চেপনি সহিব নোৱাৰি তেওঁ য'তে ত’তে চট্‌ফটাই ফুৰিব লগাত পৰিছিল। ভিতৰলৈ সোমাবলৈ মানা কৰি দিয়াৰ কাৰণে, কমলে কীৰ্ত্তিনাথ গোহাঞিৰ ঘৰলৈ যাবলৈকে এৰিলে। এতিয়া কীৰ্ত্তিনাথ গোহাঞিৰ পিচবাৰীৰ ওচৰৰ বাটেদি অনাই বনাই ফুৰোঁতে লাহৰীৰ মাত শুনি একে লৰে আহি তেওঁ সেই মালাধাৰি পিন্ধি লৈছেহি। লাহৰী একেই উন্মাদিনী, তাতে কমলক দেখা পাই বাউলীটি হল! লাহৰীয়ে একে লৰে গৈ কমলৰ ডিঙ্গিত সাবটি ধৰি কবলৈ ধৰিলে, “কমল, মোৰ প্ৰাণেশ্বৰ তুমি ইমান পৰ কলৈ গৈছিলাঁ ? মই তোমালৈ বাটচাই কেতিয়াবাৰেপৰা ইয়াতে বহি আছোঁ নহয়, তুমি কলৈ গৈছিলাঁ?” লাহৰীৰ তেনে আতুৰ অৱস্থা দেখি বিমোৰ কমল আৰু বিমোৰ হৈ পৰিল। অন্তত, কমলেও উন্মাদৰ দৰে খল্-খল্‌কৰে হাঁহিবলৈ ধৰিলে। [ ৬৫ ] বাতুল হলেও, মুহূৰ্ত্তলৈ মাথোন; কমলে ততালিকে আকৌ স্থিৰ হৈ কবলৈ ধৰিলে,“লাহৰি, লাহৰি, স্থিৰ হোৱাঁ। এতিয়া ব্যাকুল হলে কি হব! মোৰ বহুত কথা সুধিব লগীয়া আছে। মই আৰু ইয়াত সৰহ পৰ থাকিব নোৱাৰিম; আইতাই দেখিলে তোমাক আকৌ খং কৰিব।” লাহৰীয়ে অলপ পৰ টলকা মাৰি থাকি কমলৰ কথা বুজিব পাৰিলে; বুজিলে, কিন্তু,তেতিয়াও ভালকৈ কথা পাতিব পৰা হোৱা নাই। তথাপি, কমল যে ফুলনিত সৰহ পৰ ৰব নোৱাৰিব, সেই কথা লাহৰীয়ে ভালকৈ বুজি উঠিলে । সেই কাৰণে, পাৰ্য্যমানে ধৈৰ্য্য ধৰি, ভগা-ভগা মাতেৰে লাহৰীয়ে কবলৈ ধৰিলে,“কমল, মোৰ প্ৰাণ, মই থিৰ হৈছোঁ, মোক নো কি কথা সুধিব খুজিছা সোধাঁ। মোৰো বহুত কথা কবলগীয়া আছে। পিচে, কমল, এই অলপ সময়ৰ ভিতৰত কিনো কম !”\nকমল।—“এৰা, এনে অৱস্থাত আমাৰ একো কোৱা নহব। বাৰু, মই এটা উপায় দিওঁ;—তুমি যদি উপায় কৰিব পাৰাঁ, তেন্তে চিঠিৰেই মোক সকলো কথা জানিবলৈ দি থাকিব পাৰিবাঁ।”\nলাহৰী।—“এৰা, হয়, ঠিক, বৰ ভাল উপায়, এই পাৰিম- ”\nকমল।— (ইফালে সিফালে চাই) “বাৰু, তেন্তে মই যাওঁ এতিয়া, লাহৰি। মোৰে শপত, তুমি এই দৰে বাউলীটি হৈ নাথাকিবাঁ দেই। নিয়তিৰ নীতি অবশ্য ফলিয়াব।\nএই কেইষাৰ কথা কৈয়ে কমল লৰালৰিকৈ আঁতৰ হল। কমলৰ শেহৰ কথাকিটি লাহৰীৰ মনত বৰকৈ লাগিল; তাকে তেওঁ টলকা মাৰি গুণিবলৈ ধৰিলে।\n"https://as.wikisource.org/w/index.php?title=লাহৰী/নৱম_আধ্যা&oldid=26056"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২১ মে' ২০১৯ তাৰিখে ১২:২০ বজাত সলনি কৰা হৈছিল।


সাক্ষাৎকাৰ: ভৱানী পেগু - সাহিত্য ডট অৰ্গ\nসাক্ষাৎকাৰ গ্ৰহণ- গায়ত্ৰী প্ৰান্তিক শৰ্মা\nসাহিত্য ডট অৰ্গ: নমস্কাৰ ভৱানী পেগু বাইদেউ।\nভৱানী পেগু: নমস্কাৰ\nসাহিত্য ডট অৰ্গ: মই গায়ত্ৰী প্ৰান্তিক শৰ্মাই সাহিত্য ডট অৰ্গৰ তৰফৰ পৰা আমাক আপুনি দিয়া বহুমূলীয়া সময়ৰ বাবে প্ৰথমতেই কৃতজ্ঞতা জ্ঞাপন কৰিলোঁ। আজি আপোনাৰ সৈতে অকণমান কথা বাৰ্তা পাতিম বুলি ভাবিছিলোঁ, আপুনি যদি অনুমতি দিয়ে আমি আৰম্ভ কৰিব পাৰোঁ নেকি বাৰু?\nভৱানী পেগু: হয়। নিশ্চয় গায়ত্ৰী।\nসাহিত্য ডট অৰ্গ: আপুনি সৰুৰে পৰা লেখক হ’ম বুলি ভাবিছিল নে? সপোন পুহি ৰাখিছিল নেকি? এই যাত্ৰা কেতিয়াৰ পৰা আৰম্ভ হ’ল?\nভৱানী পেগু: পোনপ্ৰথমে মই এই সাক্ষাৎগ্ৰহণ কৰাৰ বাবে তোমাক ধন্যবাদ জনাইছোঁ। লগতে সাহিত্য ডট অৰ্গলৈ মোৰ আন্তৰিক ধন্যবাদ জ্ঞাপন কৰিছোঁ। লেখক হোৱাৰ সপোন আচলতে মই ঠিক পুহি ৰখা নাছিলোঁ। কিতাপ পঢ়াৰ এটা অভ্যাস সৰুৰে পৰাই গঢ় লৈ উঠিছিল। নিচা আছিল। লেখকসকলক মই খুব শ্ৰদ্ধা কৰিছিলোঁ। আৰু ভাবিছিলোঁ ( আজিও ভাবোঁ) কেনেকৈ যে তেওঁলোকে ডাঙৰ ডাঙৰ কথাক ইমান সহজতে আৰু সৰু সৰু কথাক ইমান বিশদভাৱে আৰু বিস্তৃতভাৱে ধুনীয়াকৈ লিখিব পাৰে। মই তেওঁলোকৰ পৰাই অনুপ্ৰাণিত হৈ মাজে মাজে কেতিয়াবা ক’ৰবাত এশাৰী দুশাৰী বাক্য লিখি পেলাইছিলোঁ আৰু নৱম মান শ্ৰেণীত এটা গল্প লিখি পেলাইছিলোঁ। এই গল্পটো আমাৰ শ্ৰেণীকোঠাৰ প্ৰত্যেকেই পঢ়িছিল। কিন্তু গল্পটো ইচ্ছা থকাৰ সত্ত্বেও ক’লৈকো পঠিওৱা নহ’ল। কাৰণ সুবিধা সুযোগ তেনেকৈ নাছিল। গতিকে লেখক হোৱাৰ ইচ্ছা বুলি ঠিক নকওঁ কিন্তু লিখি ভাল পাইছিলোঁ। অৰ্দ্ধ আকাশৰ মজিয়াত হে আচলতে মই প্ৰকৃত অৰ্থত লিখিবলৈ লৈছিলোঁ।\nসাহিত্য ডট অৰ্গ: আপোনাৰ গ্ৰন্থ ‘ঐ পুলিৰ সপোনৰ দেশ’য়ে বিশেষভাৱে জনপ্ৰিয়তা লাভ কৰিছে। পাঠকে খুব সুন্দৰকৈ আঁকোৱালি লৈছে গ্ৰন্থখন। তাৰ বাবে প্ৰথমেই আপোনালৈ সাহিত্য ডট অৰ্গৰ তৰফৰ পৰা অভিনন্দন জ্ঞাপন কৰিছোঁ। গ্ৰন্থখন মোৰো বৰ প্ৰিয়। তাত এগৰাকী মানসিক ৰোগীক খুব ধুনীয়াকৈ অংকন কৰিছে আপুনি। ক’ৰবাত এই কাহিনীৰ সত্যতা আছে নেকি বাৰু?\nভৱানী পেগু: ঐ পুলিৰ সপোনৰ দেশ উপন্যাসত মই আচলতে মানসিক ৰোগী অৰ্থাৎ স্কীজ’ফ্ৰেনিক এগৰাকী ৰোগীৰ যন্ত্ৰণাক অংকন কৰিবলৈ চেষ্টা কৰিছিলো। মই ভাবো প্ৰত্যেক কাহিনীৰে সত্যতা থাকে। কাৰণ যিকোনো এটা ঘটনা নিজ চকুৰে নেদেখিলে বা তাক নিজেই অনুভৱ নকৰিলে লিখি পেলোৱাটো সম্ভৱ নহয় বুলিয়েই মই ভাবো। শৈশৱতে এটা ঘটনাই আচলতে মোৰ মনত খুব গভীৰভাৱে ৰেখাপাত কৰিছিল। আমাৰ স্কুলৰ কাষতে এখন ঘৰ আছিল। মোৰ আজিও মনত আছে ঘৰখনৰ প্ৰতিটো দৃশ্যপট। সেইখন ঘৰৰ মানুহ এগৰাকীক প্ৰায়েই আমি চোতালত দেখিছিলো। তেওঁ চোতাললৈ ওলাই আহে, গান গায়, হাঁহে, অকলে অকলে কান্দে। মানুহগৰাকীক ঘৰৰ মানুহে বিশেষকৈ ককায়েকসকলে ঠেলি হেঁচুকি মাৰ পিট কৰি কোঠাত সুমুৱাই থৈ দিয়ে। মই মাক সুধিছিলোঁ- কিয় তেনেকুৱা কৰে? মায়ে মোক কৈছিল যে এইবোৰ সৰু ল’ৰা ছোৱালীৰ আলোচনাৰ বিষয় নহয়। তোমালোকে এইবোৰ জানিব নালাগে। তথাপি মোৰ জানিবলৈ মন গৈছিল। মানুহবোৰে কৈছিল মানুহগৰাকী পাগলী। মানসিক ভাৱে অস্থিৰ ৰোগী মই চাগৈ প্ৰথম তেওঁকেই দেখিছিলো। মোৰ মনলৈ অন্য এগৰাকী মানুহৰ কথাও খুব আহে। বজাৰত ঘূৰি ফুৰা এগৰাকী মানুহ, লেতেৰা জপৰা চুলি। খুজি মাগি খায় তেওঁ। তেওঁক দেখিলে মানুহ দূৰতে আঁতৰ হয়। কিন্তু এদিন মানুহজনীৰ পেটটো বাঢ়ি আহিল। দিনত যাক দেখিলে মানুহ দূৰতে আঁতৰ হয়, নিশানো কোন কাষ চাপিল নাজানিলোঁ। এই দুটা আচলতে উদাহৰণহে। এনেকুৱা বহুতো ঘটমা স্বচক্ষে দেখিবলৈ পাইছিলোঁ। সেই মানুহগৰাকীয়ে এটি সন্তান জন্ম দিছিল, কোলাই বোকোচাই লৈ সন্তানটিৰ বাবে খুজি মাগি ফুৰিছিল। কোনোবাই কাপোৰ কানি কিনি দিছিল, কোনোবাই বিস্কুট, কোনোৱে ফল মূল, কোনোৱে চাউল। মই তেতিয়া ছাত্ৰী। বৰ বেছি সামৰ্থ নাথাকিলেও কেতিয়াবা বিস্কুট পেকেট এটা বা দহ টকীয়া এখন গুজি দিছিলোঁ। পিছলৈ মই যেতিয়া গুৱাহাটীলৈ আহিলোঁ, তাৰ পিছত মই পঢ়ি থকা কালচোৱাত ‘চাইক্ৰিয়াট্ৰি ৱাৰ্ড’ত এনেকুৱা আৰু অনেক ৰোগী লগ পাইছিলোঁ। তেওঁলোকৰ যন্ত্ৰণা ভৰা কাহিনীবোৰ শুনিছিলোঁ, অনুভৱ কৰিছিলোঁ। এই সকলো মোৰ জীৱনত দেখা এনেকুৱা চৰিত্ৰক মনত ৰাখি মই কিতাপখনৰ পদুম নামৰ চৰিত্ৰটি সজাইছিলোঁ।\nসাহিত্য ডট অৰ্গ: বাইদেউ এই কিতাপখনত খুব ধুনীয়াকৈ এখন মিছিং সমাজক আপুনি ফুটাই তুলিছে। ক’ৰবাত আপোনাৰ শৈশৱটোৱে এই ক্ষেত্ৰত অনুপ্ৰাণিত কৰিছিল নেকি?\nভৱানী পেগু: এই প্ৰশ্নটোৰ উত্তৰ দিবলৈ পাই মই খুবেই সুখী হৈছোঁ গায়ত্ৰী। আমাৰ শৈশৱ আছিল আধুনিক প্ৰযুক্তিবিদ্যাৰ পৰা কিছু আঁতৰত। মোবাইল লেপটপ দূৰৰে কথা, luxury বুলিলে কেতিয়াবা ব্লেক এণ্ড হোৱাইট টিভি, কাৰোবাৰ ঘৰৰ মাৰুটি ৮00 খনকে বুজিছিলোঁ। আমাৰ বাবে ফেশ্যন আছিল দেওবৰীয়া বজাৰৰ পৰা অনা আঁঠুৰ তললৈ পৰা ফ্ৰক, হাতৰ পকোঁৱা খাৰু তাকো বিহুৱে পূজাই। খেলিবৰ বাবে খেলনাও নিজেও সাজি লৈছিলোঁ। মাৰ চাদৰ মেখেলা পিন্ধি খেলিছিলোঁ। মা দেউতাৰ পিছে পিছে পনপনাই ঘূৰি ফুৰিছিলোঁ নিশা হলে লেম্পৰ পোহৰত কিতাপ পঢ়া, প্ৰশ্ন সুধিলে নোৱাৰিলে কাণচেপা খোৱা, শোৱাৰ আগত শুনা সাধুকথা সেয়াই আছিল আমাৰ শৈশৱ। ঐ পুলিৰ সপোনৰ দেশ গ্ৰন্থত মই ঐ পুলিৰ শৈশৱ অংকন কৰিছোঁ সোৱনশিৰীৰ পাৰৰ গেৰুকামুখ পাহাৰৰ দাঁতিকাষৰীয়া এখন ভিতৰুৱা মিছিং গাঁৱত। সম্পূৰ্ণ নৈ-পৰীয়া এটি গাঁৱলীয়া পৰিবেশ। তুমিতো পঢ়িছাই। মোৰ এই মুহূৰ্তত ক’বলৈ মন গৈছে যে নিজৰ শৈশৱৰ মধুৰ স্মৃতিত বিচৰণ কৰিবলৈকে যেন মই ঐ পুলিৰ শৈশৱটো তেনেকৈ লিখিছিলোঁ। আৰু মই বিশ্বাস কৰো মোবাইল লেপটপ ইণ্টাৰনেটৰ ৰা আঁতৰত শৈশৱ কটাই অহা প্ৰত্যেকেই নিজৰ শৈশৱ ক’ৰবাত নহয় ক’ৰবাত ঐ পুলিৰ মাজত বিচাৰি পাব। আৰু মিছিং সম্প্ৰদায়ৰ ৰীতি নীতি বা সংস্কৃতিৰ কথা যদি ক’বলৈ যাওঁ মই নিজেই এই সম্প্ৰদায়ৰ ছোৱালী আৰু বোৱাৰী হিচাপে এইবোৰ দেখিয়েই ডাঙৰ হৈছোঁ। তথাপি মই বিয়া হোৱাৰ আগলৈকে পঢ়া শুনাত অধিক গুৰুত্ব দিয়াৰ বাবে এইবোৰ বৰ বেছি জনাৰ সুযোগ পোৱা নাছিলোঁ। মা দেউতাও যিহেতু চৰকাৰী চাকৰিয়াল গতিকে বৰ বেছি ৰীতি নীতি ঘৰখনত দেখা নাছিলো। কিন্তু বিয়াৰ পিছত জনাৰ সুযোগ পাইছিলোঁ। মিছিং ৰন্ধন প্ৰণালীয়েই হওক, ঘৰলোৱাৰ নিয়ম হওক, মুখে মুখে বাগৰি অহা নৈপৰীয়া ধুনীয়া জনশ্ৰুতিবোৰেই হওক মই শহুৰ দেউতাৰ মুখেৰে শুনিছিলোঁ আনকি ঐ পুলিৰ সপোনৰ দেশত ঐ পুলিৰ মাকৰ চৰিত্ৰটোৰ তাঁত বোৱা, সূতাত ৰং আদি বুলোৱা সেয়াও মই শাহু মাকেই কৰা দেখিছিলোঁ।\nসাহিত্য ডট অৰ্গ: নতুনকৈ আপুনি কিবা লিখি আছে নেকি? কিবা উপন্যাসৰ কামত ব্যস্ত হৈ আছে নেকি?\nভৱানী পেগু: হয় গায়ত্ৰী মই এখন পূৰ্ণ প্ৰেমভিত্তিক উপন্যাস লিখি আছোঁ। প্ৰেমৰ উপন্যাস লিখাৰ মোৰ ইচ্ছা এটা আছিল। ঐ পুলিৰ সপোনৰ দেশতো যেন ক’ৰবাত পূৰণ নহ’ল সেই ইচ্ছাটো। গতিকে এটা নতুন পটভূমি সজাই এখন উপন্যাস লিখি আছোঁ। কাম চলি আছে। কেতিয়া শেষ হ’ব এতিয়াই ক’ব পৰা নাই। তদুপৰি নাৰ্ছিং আৰু স্বাস্থ্যখণ্ডৰ লগত মই নিজেও যিহেতু জড়িত গতিকে এই পটভূমিত এখন উপন্যাস মই ইংৰাজী ভাষাত লিখিম বুলি ভাবি আছোঁ। তাৰ বাবে মই বিশেষ কিছু সমল আৰু বহু মানুহৰ লগতো কথা পাতিছোঁ। অকণমান সময় লাগিব।\nসাহিত্য ডট অৰ্গ: উপন্যাসখনৰ বাবে আমি আপোনাক আগতীয়াকৈ শুভকামনা জনাইছোঁ। আপুনি যিহেতু কৈছে এইখন এখন প্ৰেমৰ উপন্যাস আৰু ঐ পুলিৰ সপোনৰ দেশতো ঐ পুলি আৰু মিগমৰ যিখিনি প্ৰেম তাকো আপুনি খুব ধুনীয়াকৈ দেখুৱাইছিল। গতিকে এই মুহূৰ্তত জানিবলৈ মন গৈছে আপোনাৰ প্ৰতিখন উপন্যাসত প্ৰেমক যিহেতু আমি বিশেষভাৱে দেখিবলৈ পাওঁ ইয়াৰ কিবা কিবা বিশেষ কাৰণ?\nভৱানী পেগু: (হাঁহি) আচলতে মই বিশ্বাস কৰোঁ যে মানুহৰ মনৰ যিমানবোৰ অনুভূতি সেই আটাইবোৰ আবেগ আৰু অনুভূতিৰ মাজত প্ৰেম সদায় বিশেষ আৰু ই আটাইতকৈ উচ্চস্তৰৰ মানৱীয় অনুভূতি। মই বিশ্বাস কৰো প্ৰেম আছে বাবেই আমি আছোঁ। প্ৰেমৰ বাবেই আমি মানুহ আৰু প্ৰেমৰ বাবেই এই পৃথিৱী। প্ৰেমৰ বাবেই সৃষ্টি। গতিকে ই এটা এনেকুৱা অনুভূতি যি যৌৱনৰ দুৱাৰদলিতে হওক বা জীৱনৰ শেষ স্তৰতে হওক সকলো সময়তে মানুহে প্ৰেমক বিভিন্ন ৰূপত অনুভৱ কৰে বুলি মোৰ বিশ্বাস। গতিকে মই ভাবো জীৱনৰ এটা অভিন্ন অংগ হ’ল প্ৰেম। আৰু উপন্যাসবোৰনো কি? একো একোটা জীৱনকেইতো উপন্যাসত তুলি ধৰা হয়। জীৱনৰেই যেতিয়া অবিচ্ছেদ্য অংগ প্ৰেম গতিকে উপন্যাস খননো প্ৰেমক বাদ দি কেনেকৈ লিখিব পাৰোঁ।\nসাহিত্য ডট অৰ্গ: অন্য কাহিনীতকৈ প্ৰেমৰ উপন্যাস এখন লিখিবলৈ কিমান পৃথক? প্ৰেম যেনেকৈ খুব সৰল তেনেকৈ প্ৰেম ক’ৰবাত দুৰ্বোধ্যও। প্ৰেমৰ অনুভৱ আমাৰ সকলোৰে মনত সোমাই আছে। সকলোৰে বুকুত থকা সেই অনুভৱক লেখা এটাৰে জোকাৰি যাবলৈ কিমান কঠিন? আপোনাৰ অনুভৱ কি এই ক্ষেত্ৰত?\nভৱানী পেগু: প্ৰেম আচলতে প্ৰত্যেকেই বিভিন্ন ধৰণে অনুভৱ কৰিছে নিজৰ জীৱনত। প্ৰেম বা অংকুৰিত সেই বিশেষ অনুভৱ আৰু অনুভৱৰ সৈতে জড়িত হৈ পৰা চঞ্চলতা বা ‘excitement’, আবেগৰ তীব্ৰতা আৰু আবেগ সৈতে জড়িত যন্ত্ৰণা সংঘাত সকলোৱে নিজৰ জীৱনত কম বেছি পৰিমাণে অনুভৱ কৰিছে। গতিকে সেই একেটা আবেগক ঘঁহি পিটি অসাধাৰণ ৰূপে অথচ সকলোৱে অনুভৱ কৰিব পৰাকৈ পুনৰ উপস্থাপন কৰাটো সহজ নহয়। মই ভাবোঁ প্ৰেম আৰু আকৰ্ষণ লিখাটো সহজ কিন্তু ইয়াৰ তীব্ৰতা লিখাটো সহজ নহয়। কাৰণ প্ৰতিটো সূক্ষ্ম মুহূৰ্তত অনুভৱ কৰি জীৱন্ত ৰূপত তুলি ধৰা পাঠকক ভাবিবলৈ বাধ্য কৰোৱা যে – ‘এয়া দেখোন মোৰ লগতো হৈছিল’ সেয়া একেবাৰেই সহজ নহয় বুলিয়েই মই ভাবোঁ।\nসাহিত্য ডট অৰ্গ: এইখিনিতে এটা কথা মনলৈ আহিছে যিহেতু আপুনি সামাজিক মাধ্যমত আপোনাৰ উপন্যাসসমূহ বিশেষভাৱে আগবঢ়াই নিয়ে। খণ্ডসমূহ নিয়মীয়া ব্যৱধান এটাত আগবঢ়াই নিওতে কেতিয়াবা এনেকুৱা ভাৱ হয় নেকি যে আৰু অকণমান সময় পোৱা হ’লে খণ্ডটো আৰু ভাল হোৱাৰ থল আছিল। যিহেতু পাঠক সমাজে অপেক্ষা কৰি থাকে প্ৰতিটো খণ্ডলৈ। নিয়মীয়া ব্যৱধান এটাত পাঠকৰ মনত ৰেখাপাত কৰাকৈ লিখিবলৈ কঠিন নেকি?\nভৱানী পেগু: হয়। ক’ৰবাত হয়তো কঠিন হৈ পৰে মাজে মাজে। মই নিজেও অনুভৱ কৰিছোঁ। মই ব্যক্তিগতভাৱে উপন্যাস এখনৰ জুমুঠিটো আগতেই তৈয়াৰ কৰি লওঁ। তাৰ পিছত খণ্ড খণ্ডকৈ আগবঢ়াই নিয়া যায়। তেনেকৈ আগবঢ়াই নিওঁতে খণ্ডবোৰত বহুতো এদিটিং ৰ প্ৰয়োজন হয়। বানান, সংলাপ ভাৱ আদি সজাই পৰাই লিখা হয়। ঠিকমতে এদিত হ’বলৈ হ’লে অকণমান সময় আচলতে লাগে। আটাইতকৈ ডাঙৰ কথাটো হ’ল যিকোনো সময়ত যেন লিখিব নোৱাৰোঁ বা লিখিম বুলিলেই যেন লিখিব নোৱাৰোঁ। এটা বিশেষ সময় থাকে সেই সময়খিনিত হে যেন লিখিব পাৰো। মই বিশেষকৈ গধূলি সময়খিনি ভাল পাওঁ পাওঁ লিখাৰ বাবে। চৰিত্ৰবোৰ অনুভৱ কৰা তেওঁলোকৰ দুখ যন্ত্ৰণা অনুভৱ কৰিবলৈ সেইখিনি সময় মই ভালপাওঁ। কিন্তু মই অন্যান্য ব্যস্ততাৰ বাবে সেইখিনি সময়ত যদি লিখিব নোৱাৰো কিন্তু পাঠক সকল ৰৈ থকাৰ বাবে যদি লিখিও দিওঁ তাত কিবা এটা যেন থাকি যায়। এটা অসন্তুষ্টিৰ ভাৱ।\nসাহিত্য ডট অৰ্গ: যিহেতু এতিয়া চাৰিওফালে ক’ভিডৰ আতংক। যি পৰিস্থিতিত শাৰীৰিক ভাৱে সুস্থ থাকিলেও মানসিকভাৱে নিজক সুস্থ কৰি ৰখাটো বৰ কঠিন কাম হৈ পৰিছে। এগৰাকী স্বাস্থ্যখণ্ডৰ লগত জড়িত ব্যক্তি হিচাপে আপুনি ৰাইজক কি পৰামৰ্শ দিবলৈ বিচাৰিব?\nভৱানী পেগু: কভিড মহামাৰীৰ সময়ত লকডাউন, সামাজিক ব্যৱধান, ইত্যাদিৰ বাবে আমাৰ হতাশা, বিষাদগ্ৰস্ততা খুব স্বাভাৱিক কথা। আচলতে নোহোৱাটোহে অস্বাভাৱিক। খুব অসহায় অনুভৱ কৰো সকলোৱে। যিহেতু আমাৰ সন্মুখত এটা অদৃশ্য শত্ৰু। তথাপি মই ভাবো আমাৰ হাতত যদি সঠিক তথ্যবোৰ থাকে যেনে আমি কি কৰা উচিত, কেনে সাৱধানয়তা গ্ৰহণ কৰা উচিত এইবোৰ যদি আমি জানি থওঁ আমাৰ বাবে বৰ ভাল কথা এই মুহূৰ্তত। আৰু মই ভাবো খবৰ বাতৰিবোৰৰ বাবে আমি বহুত বেছি ফেইচবুক, হোৱাটছ আপ আদিৰ ওপৰত ভৰসা নকৰাই ভাল কাৰণ খবৰৰ লগতে অতিৰঞ্জিত খবৰো ভালেমান থাকে তাত। মই এই মুহূৰ্তত এইটোৱেই ক’বলৈ বিচাৰিম যে আমি নিজৰ শৰীৰৰ যতন লোৱা উচিত, ভালকৈ খোৱা বোৱা যোগাভ্যাস আদি নিয়মিত ৰাখক। মানসিক চাপৰ বাবে যদি আমি মন পছন্দৰ কাম কৰিব পৰাও নাই তেন্তে কোনো কথা নাই। সহজভাৱে লওক। যোগাত্মক কৰি ৰাখক মনবোৰক। অস্থিৰ সময়ৰ পিছত সুস্থিৰ সময় ঘূৰি আহিব আৰু তেতিয়া আমি আমাৰ ভাললগা কামবোৰ কৰিবও পাৰিম। এই মুহূৰ্তত সেয়া চিন্তা কৰাতকৈ ঘৰৰ মানুহৰ লগত কথা পাতক, সন্তানক সময় দিয়ক, কিতাপ পঢ়ক, বন্ধুৰ লগত যোগাযোগ ৰাখক।\nসাহিত্য ডট অৰ্গ: এটা ব্যস্ততাপূৰ্ণ চাকৰি আৰু দুটি সন্তানৰ মাতৃ হিচাপে লেখা মেলাৰ সময়খিনি আপুনি কেনেকৈ উলিয়াই লয়?\nভৱানী পেগু: সঁচাকৈ এইটো এটা বৰ টান কাম বুলিয়েই মই অনুভৱ কৰোঁ। চাকৰি, সন্তান সকলোৰে মাজত সমতা ৰাখি লেখা মেলা কৰাটো সহজ কথা নহয়। কিন্তু মই ভাবোঁ মোৰ চৌপাশক আনন্দময় কৰি ৰাখিবলৈ হ’লে বা সুখী কৰি ৰাখিবলৈ হ’লে মই নিজৰ ভালপোৱা কামখিনি কৰিবলৈ পাবই লাগিব। আগতে মই পঢ়ি ভাল পাইছিলোঁ। ৰাতি দুপৰলৈকে সাৰ পাই থাকি হ’লেও পঢ়ো। তেনেকৈ লিখাৰ বাবেও মই সময় উলিয়াই লওঁ মই যেনেতেনে হ’লেও। আজিলৈকে তেনেকৈয়ে কৰি আহিছো (হাঁহি)।\nসাহিত্য ডট অৰ্গ: সামাজিক মাধ্যমত সাহিত্য চৰ্চাৰ বিষয়ে আপুনি কি ক’ব খোজে লগতে নতুন লেখকলৈ বিশেষভাৱে যি সকলে সামাজিক মাধ্যমত সাহিত্য চৰ্চা কৰি আছে, তেওঁলোকলৈ কিবা পৰামৰ্শ?\nভৱানী পেগু: পৰামৰ্শ দিব পৰা মই অভিজ্ঞ হোৱা নাই বুলিয়েই ভাবো আচলতে। তথাপি কওঁ সামাজিক বা ছপা মাধ্যম বুলি আচলতে কথা নাই। সাহিত্য চৰ্চা যদি আমি প্ৰকৃততেই কৰিব খুজিছোঁ তেন্তে মগজুৰ কৰ্ষণ আমি কৰিবই লাগিব। আৰু মই ভাবো গ্লোবেলাইজেচনৰ যুগত ডিজিটেল মাধ্যমক প্ৰথম প্লেটফৰ্ম হিচাপে গণ্য কৰা হয়। লিখা মেলা বা সাহিত্য চৰ্চাৰ ক্ষেত্ৰত নো এই প্লেটফৰ্মখন কিয় পিছ পৰি ৰব লাগে। মই ভাবোঁ আমি সাহিত্য চৰ্চাত ডিজিটেল মাধ্যমক গুৰুত্ব দিয়া উচিত। ইয়াত বেয়া দিশো নথকা নহয়। যেনে ইয়াত কোনো সম্পাদক নাথাকে যাৰ যি মন যায় যেনেকৈ মন যায় লিখিব পাৰে। সেয়ে বানান বিভ্ৰাত থাকি যায়, বাক্য গাঁথনি দুৰ্বল হব পাৰে আৰু কেতিয়াবা খুব তৰল লিখনি এটায়ো খুব লাইক কমেণ্ট পালে খুব ভাল লিখিছোঁ বুলি এটা অহংভাৱো আমাৰ মনলৈ আহি যাব পাৰে। অৱশ্যে এটা কথা স্বীকাৰ কৰিব লাগিব। আমাৰ যথেষ্ট সচেতন পাঠকো থাকে যি আমাৰ ভুলবোৰ আঙুলিয়াই দিয়ে। ই খুব আদৰণীয়। কিন্তু দেখা যায় বহু ক্ষেত্ৰত ভুল দেখুৱাই দিলেও যেন এচামে জাঙুৰ খাই উঠে। তেনে হোৱা উচিত নহয়। আৰু এটা সমস্যা দেখা যায়। সেয়া হৈছে নিজৰ এটা স্থিৰ প্লটৰ অভাৱতেই নে কি পাঠকে যেনেদৰে বিচাৰে তেনেকৈ কাহিনী আগবঢ়াই নিয়ে। মই ভাবো তেনে কৰিলে লেখকৰ সৃষ্টি সঁচা অৰ্থত ফুটি নুঠে। এটা কথাই ক’ম সাহিত্য চৰ্চা যদি আমি কৰিছোঁ ডিজিটেল বা ছপা মেডী বুলি নহয়, কষ্ট আমি কৰিবই লাগিব। আৰু পাঠকৰ মন্তব্য আদৰিব পাৰিব লাগিব।\nসাহিত্য ডট অৰ্গ: শেষত সোধো ‘ঐ পুলিৰ সপোনৰ দেশ’ কিতাপ আকাৰে ইমান জনপ্ৰিয় হোৱাৰ পিছত কিতাপখন লৈ আপোনাৰ কিবা বিশেষ সপোন আছে নেকি?\nভৱানী পেগু: বহুদিনৰ পৰা আচলতে কথাটো ভাবি আছোঁ। আজিও মই এটা ফোন পালোঁ যে বাইদেউ খুব জানিবলৈ মন থাকিল যে ডঃ তমিস্ৰা মিলিৰ পৰীক্ষাৰ ৰিজাল্ট কি হ’ল, বা মিগম এওঁ গৌৰৱৰ মাজৰ সম্বন্ধটো কি হ’ল? পদুমৰ কি হ’ল? তেনেকুৱা প্ৰশ্নবোৰ পালোঁ। আৰু বহুতো অভিজ্ঞ ব্যক্তি আৰু মাহতেও কৈছে যে এই কিতাপৰ দ্বিতীয় খণ্ড এটা লিখি উলিয়াব পাতিলে ভাল হ’ব। কাৰণ এইখন উপন্যাসত মুখ্য চৰিত্ৰ ঐ পুলিয়ে এটা সপোন দেখিছে। গতিকে সেই সপোনটো কেনেকৈ বাস্তৱত ৰূপায়ণ কৰিলে? বা ৰূপায়ণ কৰিবলৈ যাওঁতে কেনেধৰণৰ সংঘাতৰ মুখামুখি হ’ল বা পদুম আৰু ঐ পুলিয়ে কেনেকৈ হাজাৰজনী পদুমৰ তত্ত্বাৱধান কৰিছে বা বিশ্বাসৰ এখন আকাশ কেনেকৈ দিছে সেই কথাখিনি মই লিখি উলিয়াব লাগে। ময়ো প্ৰয়োজন আচলতে অনুভৱ কৰিছো। হয়তো কোনোবাদিনা লিখি উলিয়াম।\nসাহিত্য ডট অৰ্গ: আচলতে বাইদেউ মোৰ প্ৰশ্নটো সোধাৰ আৰু এটা উদ্দেশ্য আছিল যে যেতিয়া আমি কিতাপখন পঢ়ি যাওঁ এনেকুৱা লাগে কিতাপখন এখন যদি বোলছবি হয় বৰ ভাল হ’ব। কেতিয়াবা এই বিষয়ে ভাবিছে নেকি?\nভৱানী পেগু: পৰিকল্পনা তেনেকুৱা গায়ত্ৰী এই মুহূৰ্তত নাই কিন্তু এটা ভাল খবৰ মই শ্বেয়াৰ কৰো সকলোৰে লগত যে কিতাপখন বাংলা আৰু ইংৰাজী ভাষালৈ অনুবাদৰ কাম চলি আছে। আৰু বোলছবিৰ বাবেও কিছুলোকে কথা পাতিছে বুলি মই গম পাইছোঁ যদিওবা মোৰ লগত প্ৰত্যক্ষভাৱে কথা হোৱা নাই। কিন্তু কোনোবাদিনা যদি হয় তেতিয়া ৰাইজক জনাবলৈ পালে মই খুব সুখী হ’ম।\nসাহিত্য ডট অৰ্গ: বাইদেউ আপোনাৰ সৈতে কথা পাতি খুব ভাল লাগিল। পুনৰবাৰ ধন্যবাদ আৰু কৃতজ্ঞতা ইমানখিনি সময় দিয়াৰ বাবে। সাহিত্য ডট অৰ্গৰ তৰফৰ পৰা আপোনাক শুভকামনা জনালোঁ। সৃষ্টিমূলক কামবোৰ এনেদৰেই কৰি গৈ থাকক।\nভৱানী পেগু: অশেষ ধন্যবাদ গায়ত্ৰী, সাহিত্য ডট অৰ্গকো মোৰ ধন্যবাদ আৰু কৃতজ্ঞতা পুনৰবাৰ যাছিলোঁ।


চাংকেন (উজ্বল দিপ্লু গগৈ) - সাহিত্য ডট অৰ্গ\nবহাগৰ বিহুত গুৱাহাটীৰপৰা ডুমডুমাৰ নিজৰ ঘৰলৈকে এনফিল্ডখন লৈ অকলে যোৱাৰ সিদ্ধান্ত লৈছিলোঁ ৷ ভবামতেই বিহুৰ দুদিন আগত খানাপাৰাৰ পৰা বাইক ষ্টাৰ্ট কৰিলোঁ ৷ সম্পূৰ্ণ প্ৰস্তুতি কৰা আছিল ৷ জাগীৰোডৰ হোটেলত ব্ৰেকফাষ্ট, কলিয়াবৰত ডাবৰপানী, কাজিৰঙাৰ ভিউ পইণ্টত ৰেষ্ট লৈ যোৰহাটত থাকি দিয়া হ’ব আৰু পাছৰদিনা যোৰহাটৰপৰা ডুমডুমাৰ ঘৰ পামগৈ ৷ দীঘলীয়া যাত্ৰা অকলে কৰিলে নিজকে ডাঙৰ হোৱা যেন অনুভৱ হয় ৷ ঘৰতো আজিকালি মা-দেউতাই নোকোৱা হৈছেগৈ নাহিবি বাইকত বুলি; মাত্ৰ কয় লাহে লাহে আহি থাকিবি ৷\nএইদৰে বাইকত গ’লে লগত সদায়ে কেইটামান বস্তু ৰাখি থওঁ; চকলেট, চুইংগাম, পানীৰ বটল, ব্লুটুথ স্পীকাৰ ইত্যাদিবোৰ ৷ আটাইকেইবিধ বস্তুৰ সদব্যৱহাৰ হয় টোপনি আঁতৰ কৰাত কিয়নো বাইকখন চলাবলৈ ষ্টাৰ্ট কৰি এটা নিৰ্দিষ্ট গতি পোৱাৰ পাছত ডিঙিতো শুকাই আহে লগে লগে পানীৰ পিয়াহ বৰকৈ অনুভৱ হয় আৰু তাৰপাছতে টোপনিৰ ভাৱ আহিবলৈ ধৰে৷ সেয়েহে আগতীয়াকৈ সাৱধানতা লৈ চুইংগাম এটা মুখত লৈ লৈছিলোঁ ৷ নামনি আৰু মধ্য অসমৰ ঠাইবোৰ পাৰ হৈ গৈ কাজিৰঙা পাইছিলোঁগৈ৷ কপাল ভাল থকাৰ বাবেই হয়তো সেইদিনা ৰাস্তাৰ নিচেই কাষৰপৰা পহু দেখা পাইছিলোঁ ৷ বসন্তৰ প্ৰলেপত কাজিৰঙাখন সম্পূৰ্ণ সেউজীয়া হৈ উঠিছিল কিন্তু সম্পূৰ্ণৰূপে সেউজীয়াখিনি উপভোগ কৰিবলৈ পোৱাৰ আগতেই বৰষুণে পাইছিল আৰু যোৰহাট নোপোৱালৈকে বৰষুণে লগ এৰা নাছিল৷\nপোহৰতকৈও বেগী বুলি ক’বলৈ গ’লে নি:সন্দেহে মানুহৰ মনটোৱেই হ’ব৷ যোৰহাটত সেইৰাতি থাকোঁতেই লগৰ হৃষীকেশে ফোন কৰিছিল ‘অৰুণাচলৰ টেঙাপানীত থকা গল্ডেন পাগোডালৈ যাবি নেকি? চাংকেনৰ সময়, ভাল লাগিব’৷ চাংকেন কি বুজি পোৱা নাছিলোঁ আৰু লগৰজনেও বৰ বিশেষ বুজাই নাথাকি মোক ক’লে চাংকেন খামতিসকলৰ পানী ঢলা উৎসৱ, তই সেইবুলিয়েই বুজি থ’৷ মোৰো মনটো উচপিচাবলৈ ধৰিছিল; বহুতো উৎসৱৰ বিষয়ে শুনিছোঁ কিন্তু পানী ঢলা উৎসৱ! উহোঁ, আগতেতো কোনোদিনেই শুনা নাই৷ ৰাতিটো সেইদিনা টোপনি যাওঁতেও মনটো খামতিসকলৰ জনজাতীয় গাওঁবিলাকৰ মাজত পিটপিটাই ফুৰিছিল৷\nডুমডুমাৰ ঘৰ গৈ পোৱাৰ পাছত অৰুণাচলৰ নামচাইৰ মোৰ সহকৰ্মী চাও ৰাজু মানপাংলৈ ফোন কৰি আমাক লগ দি গাইড কৰিবলৈ কৈছিলোঁ৷ অনুৰোধমৰ্মেই ৰাজু সাজু হৈছিল আৰু আমিও বৰবিহুৰ দিনাখন টেঙাপানীলৈ যাবলৈ সাজু হৈছিলোঁ৷ নতুন সদস্য হিচাবে হৃষীকেশ আৰু মোৰ লগত ওলাইছিল তিনিচুকীয়াৰ বিশ্বজিৎ দেউৰী৷ ডুমডুমাৰপৰা আমি দহমান বজাত যাত্ৰা আৰম্ভ কৰিছিলোঁ ৷ ৰূপাই পাৰ হৈ কাকপথাৰ পাৰ হৈছিলোঁ ৷ কাকপথাৰৰ ৰাস্তাৰ দুয়োকাষে বিশাল পথাৰ বিয়পি পৰা কৃষিভূমি৷ বহুতো মানুহে হয়তো কাকপথাৰ বুলি ক’লে কিছুমান নেগেটিভ চিন্তাহে মনলৈ আনে, কিন্তু এই কথাটো বহুতেই নাজানে যে ধানখেতিৰ ক্ষেত্ৰত অসমলৈ অৰিহণা যোগোৱাত কাকপথাৰৰ গুৰুত্ব কিমান৷ বিহুৰ বতৰ যদিও সেইদিনা অলপ ডাৱৰীয়া কৰিছিল, ডিৰাকগেট পাওঁগৈ মানে বৰষুণ পৰিছিল৷ ডিৰাক নদীখনে অসম আৰু অৰুণাচলক সেই অংশত পৃথক কৰিছে ৷ ILP কেইখন উলিয়াই অলপ আগুৱাই গৈ মহাদেৱপুৰৰ ওচৰৰ দোকান এখনৰ কাষত ৰৈ বৰষুণ কমালৈ অপেক্ষা কৰিলোঁ৷ দোকানখনত সৰু খিৰিকী এখন খুলি থোৱা আছিল, ভিতৰলৈ মন কৰিলোঁ বয়সস্থ লোক দুজনমানে সাঁজপানী খাই খাই তাচপাত খেলি আছিল৷ সাঁজপানীয়ে হয়তো তেওঁলোকক ভালদৰে তগবগ কৰি তুলিছিল কাৰণ আমাক দেখি এজন লোক উঠি আহি কথা পাতিবলৈ লৈছিল৷ নিচাই তেওঁক ভাষাজ্ঞানৰ এখোপ ওপৰলৈ ইতিমধ্যে তুলি ৰাখিছিল কাৰণ আটাইকেইটা শব্দ তেখেতৰ মুখত ইংৰাজীতহে আখৈ ফুটিছিল৷ এনফিল্ড কেইখনৰ কথা লৈ তেখেতে ক’লে ‘বুলেটৰ কাম নাই বুইছ, আমি এটা সময়ত ৰাজদূত চলোৱা মানুহ’৷ আমাৰ পৰিচয় সুধি তেখেতে আহোম, দেউৰী আৰু মৰাণসকলৰ ওপৰত দোৰালখোৱা জিভাৰে ব্যাখ্যা আৰম্ভ কৰিবলৈ ল’লে ৷ আমাৰ তিনিওৰে এজনে আনজনৰ মুখলৈ চোৱাৰ বাহিৰে আন উপায় নাছিল৷ বৰষুণ এৰিবলৈ লোৱাত আমি ওলাবলৈ লওঁতে তেখেতে আগভেটি ধৰিলে, ‘বোলো ইমানখন লেকচাৰ দিলোঁ, বিহু বুলি টকাকেইটামানকে দি যাচোঁন ইংলিচ অকণ ধৰোঁ৷’ হাঁহি উঠিছিল যদিও তেখেতৰ সৰলতাখিনি কিবা মনোমোহা আছিল গতিকে ইংলিচ অকণৰ দামটো তেখেতক দি আমি নামচাই অভিমুখে যাত্ৰা আৰম্ভ কৰিলোঁ ৷\nবন্ধু ৰাজুক ফোন কৰিছিলোঁ নামচাই পামগৈ বুলি৷ লাহে লাহে গৈ থকা আমাৰ বাইক কেইখনৰ কাষেৰে কেইবাখনো মানুহ ভৰ্তি গাড়ী পাৰ হৈ গৈছিল; চাংকেনৰ উলাহে সকলোকে উৎসৱমুখৰ কৰি ৰাখিছিল৷ সকলোৰে হাতত একোটা বাল্টি আছিল, বুজি পাইছিলোঁ সেইয়া পানী ঢলাৰ বাবে৷ ন-দিহিংৰ নতুন দলং পাইছিলোঁগৈ৷ কিনকিনীয়া বৰষুণ দি আছিল যদিও ন-দিহিংৰ সৌন্দৰ্য্যৰ মাজত ফটো উঠাৰ লোভ সামৰিব নোৱাৰি কেমেৰা উলিয়াই লৈছিলোঁ৷ ভৌগোলিকভাৱে চাবলৈ গ’লে ন-দিহিংখন ব্ৰহ্মপুত্ৰৰ এখন অন্যতম উপনদ৷ অন্ধবিশ্বাস এটা সেই অঞ্চলৰ মানুহৰ মাজত সদায়ে বিদ্যমান, দলংৰ ওচৰৰ কেকুঁৰিত হেনো ভূত ওলাই গাড়ীবোৰৰ দূৰ্ঘটনা কৰায়৷ আমি কথা পাতি অনুমান কৰিলোঁ খুব সম্ভৱত কেকুঁৰিটো বনাওঁতে বিজ্ঞানসন্মত নাছিল সেয়েহে স্পীডত থকা গাড়ীসমূহে কণ্ট্ৰল ৰাখিব নোৱাৰি বাগৰি পৰে৷ নামচাইৰ চ’কত ৰাজু ৰৈ আছিল; বাইককেইখন দোকান এখনৰ কাষত ৰখাবলৈ কৈ সি আমাক তাৰ গাড়ীত উঠিবলৈ ক’লে৷ বৰষুণ আকৌ আৰম্ভ হৈছিল গতিকে গাড়ীখন পোৱাৰ বাবে আমাৰ সুবিধা হ’ল৷ নামচাইৰ পৰা টেঙাপানীৰ বৌদ্ধ মন্দিৰ ‘গল্ডেন পাগোডা’লৈ গৈ থাকোঁতে ৰাজুৱে আমাক চাংকেনৰ বৈশিষ্ট্যৰ বিষয়ে কৈ গৈছিল৷ ‘টাই-খামতিসকলৰ নৱবৰ্ষক আদৰা উৎসৱকেই চাংকেন বুলি কোৱা হয়৷ সহজ ভাষাত চাংকেন হ’ল পানী ছটিওৱা উৎসৱ৷ সচৰাচৰ এপ্ৰিলৰ ১৩, ১৪ আৰু ১৫ তাৰিখত চাংকেন উদযাপন কৰা হয়৷ দক্ষিণ-এছীয় দেশসমূহত বৌদ্ধ ধৰ্মালম্বীলোকসকলে উলহ-মালহেৰে পালন কৰা চাংকেনক অৰুণাচলতো টাই-খামতি সকলৰ লগতে আন আন বৌদ্ধ ধৰ্মীয় বসতি প্ৰধান অঞ্চলসমূহ যেনে: টাই-চিংফৌ, টাই-ফাকে ইত্যাদিসকলৰ মাজতো উদযাপন কৰা দেখা যায়৷ বিশ্বাসমতে পুৰণি বছৰৰ শেষৰ দিনটো আৰু নৱবৰ্ষৰ প্ৰথমদিনটোক সংযোগ কৰি চাংকেন উদযাপন কৰিলেহে পুৰণি বছৰৰ ভাল দিশসমূহ নতুন বছৰটোলৈ বাগৰি আহে৷ ৰাজুৱে কৈ গৈছিল চাংকেনৰ অৰ্থই হৈছে পানী ছটিয়াই শান্তি আৰু বিশুদ্ধতাৰ সংবাদ বিয়পাই তোলা৷ চাংকেনৰ দিনাখন বুদ্ধৰ মূৰ্তিৰ লগতে আন আন সকলো দেৱ-দেৱীৰ মূৰ্তি বাহিৰলৈ উলিয়াই আনি পানী ঢালি ধোওৱা হয়; তাৰপাছতেই বুদ্ধ মুৰ্তিক কৌংফ্ৰাত প্ৰতিষ্ঠা কৰা হয়৷ প্ৰতিষ্ঠা কৰাৰ ঠিক পাছতেই বাদ্যযন্ত্ৰৰে সু-সজ্জিত হৈ শোভাযাত্ৰা উলিওৱা হয় ৷ শোভাযাত্ৰাৰ সময়ছোৱাত এজনে আনজনৰ গালৈ পানী পানী ছটিয়াই আনন্দ প্ৰকাশ কৰে আৰু ঘৰতে তৈয়াৰ কৰি অনা মিঠাই-খোৱাবস্তুৰ টোপোলাবোৰ এজনে আনজনক বিতৰণ কৰে৷’\nবন্ধু ৰাজুক লগ পাওঁতেই মন কৰিছিলোঁ সচৰাচৰ সি পিন্ধা জীনচ পেণ্টৰ ঠাইত আছিল ধূতিজাতীয় এখন ঘৰত বোৱা কাপোৰ৷ সোধোতে আমাক জনালে যে সেইয়া তেওঁলোকৰ জাতীয় কাপোৰ আৰু উৎসৱৰ দিনা পৰিধান কৰাতো বাধ্যতামূলক৷ কথা পাতি গৈ থাকোঁতেই আমি গল্ডেন পাগোডা পাইছিলোঁগৈ৷\n‘গল্ডেন পাগোডা’; এটা সোণালী ৰঙৰ উপাসনাস্থলী, যাক স্থানীয় ভাষাত ‘পই লু কংমু খাম’ নামেৰে জনা যায়৷ টেঙাপানীৰ এই পাগোডাটি উ:পূ: ভাৰতৰ এটি অন্যতম ডাঙৰ মনেষ্ট্ৰী৷ পাগোডাটিৰ সকলোতকৈ ডাঙৰ বৈশিষ্ট্যটো হৈছে তাত থকা বুদ্ধৰ ‘জেইড পাথৰ’ৰ মুৰ্তিটি যিটো ম্যানমাৰৰ পৰা উপহাৰস্বৰূপে পোৱা হৈছিল৷ মনেষ্ট্ৰীটিৰ কাৰু-কলা অতিকৈ প্ৰশংসনীয়৷ বিশেষকৈ কাঠত কটা ছবিসমূহ অতিকৈ উন্নতমানৰ৷ বন্ধু ৰাজুৱে কৈছিল মনেষ্ট্ৰীটি সাজোতে ম্যানমাৰৰপৰা কুশলীসকলক অনা হৈছিল৷ মনেষ্ট্ৰীটি এটা মুখ্য ডাঙৰ ‘ড’ম’ৰে সজাই লৈ তাৰ চাৰিওফালে ১২টা সৰু ‘ড’ম’ৰে ঘেৰি বনোৱা হৈছে ৷ আমি তাত থাকোঁতেই পাতল বৰষুণ আৰম্ভ হৈছিল৷ ৰাজুৱে আমাক সাৱধান কৰি ৰাখিছিল চাংকেনৰ শুভেচ্ছাৰে কোনোবাই পানী ছটিয়াব পাৰে চাবি বুলি ৷ কথাষাৰ কোৱা বেছি দেৰি নহওঁতেই হেপ্পী চাংকেন ব্ৰাদাৰ্ছ বুলি কৈ সৰু ল’ৰা-ছোৱালী কেইজনমানে গালৈ পানী মাৰি পঠিয়ালে; থতমত খাইছিলোঁ যদিও এটা নতুন অভিজ্ঞতা হৈছিল আৰু লগতে উৎসৱৰ অংশীদাৰ হৈ মনটো ভালো লাগিছিল৷ প্ৰাৰ্থনা কৰিবলৈ মন কৰি আমি ৰাজুক ক’লোঁ; ৰাজুৱে বাল্টি যোগাৰ কৰি দিলে৷ প্ৰথমে আমাৰ হাতত এডালকৈ মমবাতি দি জ্বলাই লৈ মাটিত গোঁজ মাৰিবলৈ ক’লে৷ তাৰপাছত আমাক পানীভৰ্তি বাল্টিৰে সৈতে সৰু নলাকৃতিৰ ঠাই এটুকুৰালৈ লৈ গৈ তাত পানী ঢালি সেৱা কৰিবলৈ দিলে৷ তাৰপাছত মনেষ্ট্ৰীটি প্ৰদক্ষিণ কৰাই লৈ পুনৰ বাহিৰত থকা আন এটি মুৰ্তিৰ ওচৰলৈ লৈ গৈ ৰাজুৱে ক’লে যে সকলো মুৰ্তিৰ ওচৰত প্ৰাৰ্থনা কৰিবলৈ হ’লে বহুত সময় লাগিব গতিকে মাত্ৰ প্ৰতীকি হিচাবে আমি কেইটামান মুৰ্তিৰ কাষত প্ৰাৰ্থনা কৰি শেষত বুদ্ধৰ মুৰ্তিৰ ওচৰত সেৱা কৰিলেই হ’ব ৷ গাইড কৰা মতেই আমি তিনিবাৰকৈ বাল্টিত পানী আনিছিলোঁ আৰু এটি মুৰ্তিৰ কাষত তিনিবাৰকৈ পানী ঢালি সেৱা কৰিছিলোঁ৷ সৰু সৰু ল’ৰা-ছোৱালীহঁতক মন কৰিছিলোঁ, নিজৰ মাজতেই অঘোষিত প্ৰতিযোগিতাত নামি পৰিছিল কোনে কিমান ওপৰৰলৈকে মুৰ্তিত পানী মাৰিব পাৰে৷ সেইদিনা ৰাজুৱে আমাক আৰু এটা কথা কৈছিল যে প্ৰাৰ্থনা যিয়ে কৰা হওঁক বা নহওঁক সেৱা কৰোঁতে সমাজ আৰু পৃথিৱীৰ কাৰণে এবাৰ হ’লেও ভাবি আহিব লাগে৷ আমিও সেইমতে কৰিছিলোঁ ৷\nউভতিবৰ সময় হৈ আহিছিল, তাত দুই-কেইজনমান লোকৰ সৈতেও চিনা-পৰিচয় হৈছিলোঁ, পুনৰ নিমন্ত্ৰণ জনাইছিল আমাক ‘পই লু কংমু খাম’ৰ ঠাইলৈ৷ প্ৰতিশ্ৰুতি জনাই আমিও নিজৰ ঠাইলৈ ঘূৰিবলৈ লৈছিলোঁ৷\n← ফুলেশ্বৰীৰ বিয়া (পৰাগ কুমাৰ দাস)\nমানুহজনী (মামনি দাস) →\nঅষ্ট্ৰেলিয়াৰ প্ৰাথমিক শিক্ষা –মমি চৈয়দ


নিক জোনছে কন্যা মালতীক মিনিটতে শান্ত কৰিব পাৰে ! জানেনে প্ৰিয়ংকা-নিকৰ জীয়ৰী মালতীয়ে কি ভাল পায় ?– News18 assam\nনিক জোনছে কন্যা মালতীক মিনিটতে শান্ত কৰিব পাৰে ! জানেনে প্ৰিয়ংকা-নিকৰ জীয়ৰী মালতীয়ে কি ভাল পায় ?\nপ্ৰিয়ংকা চোপ্ৰা (Priyanka Chopra) আৰু নিক জোনছ (Nick Jonas) দুয়ো এই বছৰৰ আৰম্ভণিতে পিতৃ-মাতৃ হৈছিল। নিকে জীয়েক মালতীক এক মিনিটৰ বাবে কান্দিবলৈ নিদিয়ে আৰু কোলাত তুলি নিজৰ কলাৰে শান্ত কৰে।\nপ্ৰিয়ংকা চোপ্ৰা (Priyanka Chopra) আৰু নিক জোনছ (Nick Jonas) দুয়ো এই বছৰৰ আৰম্ভণিতে পিতৃ-মাতৃ হৈছিল। তেওঁলোক দুয়োৰে জীৱনৰ এই সুখ চাৰোগেচীৰ জৰিয়তে আহিছিল, শিশুটো প্ৰিমেচুৰ আছিল, সেয়েহে তাই চিকিৎসকৰ তত্বাৱধানত চিকিৎসালয়ত আছিল।\nদেশী গাৰ্লে তেওঁৰ অনুৰাগীসকলৰ সৈতে তেওঁৰ জীয়েকৰ নামৰ সৈতে এখন ফটো শ্বেয়াৰ কৰিছিল। প্ৰায় ১০০ দিন এনআইচিইউত থকাৰ পিছত, এতিয়া সৰু এঞ্জেলটো চিকিৎসালয়ৰ পৰা ঘৰলৈ আহিছে। যেতিয়া লাডো ঘৰলৈ আহিছে, এতিয়া প্ৰিয়ংকা আৰু নিকে তাইৰ ভাল যত্ন লৈছে।\nপ্ৰিয়ংকা চোপ্ৰা আৰু নিক জোনছ দুয়োৰে শিশুৰ প্ৰতি এক বিশেষ আসক্তি আছে। ১০০ দিনৰ পিছত, যেতিয়া ছোৱালীজনী ঘৰলৈ আহিছিল, দুয়োজনে এতিয়া সৰু জীৱনৰ ৰাজকুমাৰী অনুভৱ কৰিছে। নিকে জীয়েক মালতীক এক মিনিটৰ বাবে কান্দিবলৈ নিদিয়ে আৰু কোলাত তুলি নিজৰ কলাৰে শান্ত কৰে।\nHollywoodLifeৰ এক প্ৰতিবেদন অনুসৰি, নিকে তেওঁৰ ছোৱালী মালতীক তেওঁৰ সুমধুৰ কণ্ঠত গান শুনাই শান্ত কৰে। স্বামী নিকৰ এই অভিনয়ত প্ৰিয়ংকাইও হৃদয় হেৰুৱাইছে। প্ৰতিবেদনখনে সূত্ৰৰ উদ্ধৃতি দি কৈছে যে নিক জোনছক তেওঁৰ ভাতৃয়ে এই পৰামৰ্শ দিছিল, যাৰ পিছত তেওঁ তেওঁৰ কেঁচুৱাটোক শান্ত কৰিবলৈ গান গাবলৈ আৰম্ভ কৰিছিল।\nসূত্ৰটোৱে আৰু কৈছে যে নিকে অনুভৱ কৰে যে এনে কৰাৰ দ্বাৰা, মালতীয়ে কেৱল আৰামেৰে শুই যোৱাই নহয়, তাই সোনকালে শান্ত হয়। কণমানিগৰাকীয়ে দেউতাকৰ মাত শুনিবলৈ পাই ডাঙৰ চকুৰে তেওঁৰ ফালে চাই আৰু হাঁহে। নিকে জীয়েকক কোলাত ধৰি সৰু সৰু গান বনাই গাইছে। পৰিয়ালটোৱে কৈছে যে তেওঁলোকে অনুভৱ কৰে যে পৰিয়ালটোত এতিয়া আন এজন সংগীতজ্ঞ থাকিব পাৰে কিয়নো মালতীয়েও সংগীত ভাল পায়।\nFirst published: May 11, 2022, 16:02 IST


সাঁচ বাৰ্তা:পোখালি - অসমীয়া ৱিকিপিডিয়া\nএই পৃষ্ঠাখন পোখালি-ৰ আলোচনাৰ বাবে আলোচনা পৃষ্ঠা\nNE Tv, Prafulla Kumar Mahanta ইত্যাদিৰ দৰে একেবাৰে সৰু সৰু প্ৰবন্ধবোৰত কেইবাটাও সাঁচ লগোৱাটো ঠিক হয় জানো? অম্লান্নে মোক অনুৰুধ জনোৱা বাবে সাঁচ টেগ প্ৰবন্ধৰ শেষতহে যোগ কৰিছো| দেখাটো বেয়া নহবৰ বাবে এনে সৰু প্ৰবন্ধত পোখালি সাঁচটোকেই দিয়া সমীচিন দেখো, আৰু যদি তাত কিবা পৰিস্কাৰ কৰিবলগীয়া কথা থাকে তেন্তে এটা বা দুটা শাৰী অলপ নিজেই ইফাল সিফাল কৰি দিলেই লেঠা শেষ| নহয় জানো? বিষ্ণু শ‍ইকীয়া বাৰ্তা 08:16,4মাৰ্চ 2012 (UTC)\nসেই প্রবন্থটো মোৰ একেবাৰে পছন্দ হোৱা নাই। এডভাৰ্টাইজমেন্ট যেন দেখা গৈছে। তুমি "multiple issues" বা তাতকৈয়ো ষ্ট্রং টেগ এটা লগাই দিয়াঁ। মই নতুন লিখকক নিৰাশ কৰিবলৈ নিবিচাৰোঁ বাবে পাতল টেগ লগালোঁ। বিবেচনা তোমাৰ আৰু অম্লানৰ (অম্লানে "পোখালি"বোৰ চাই থাকে) ওপৰত এৰিলোঁ। তোমালোকৰ বিবেচনাৰ ওপৰত মোৰ সম্পূৰ্ণ বিশ্বাস আছে আৰু সমৰ্থন কৰিম। প্রভাকৰ শৰ্মা নেওগ (talk) 11:33,4মাৰ্চ 2012 (UTC)\nঅম্লানকো এই সম্পৰ্কে সোধপোছ, কৰি চাওঁ, তেওঁবা কি কয়? বিষ্ণু শ‍ইকীয়া বাৰ্তা 14:59,4মাৰ্চ 2012 (UTC)\nEdit request on 26 ছেপ্টেম্বৰ 2013[সম্পাদনা কৰক]\nপোখালী সাঁচৰ কথাখিনিত অলপ ভুল আছে। মই ইয়াক শুধৰাব পৰা নাই কাৰণ ইয়াক অৰ্ধ সুৰক্ষিত কৰি ৰখা হৈছে। কোনো সক্ৰিয় সদস্য বা প্ৰশাসকে সুধৰাই দিয়ে যেন। Jyoti Prakash Nath (talk) 13:47, 26 ছেপ্টেম্বৰ 2013 (UTC)\nকি ভুল আছে কোৱাচোন। নথিকৰণ পৃষ্ঠাখনতহে দুটামান বানান ভুল দেখি শুধৰালোঁ। — গীতাৰ্থ বৰদলৈ (talk) 19:22, 26 ছেপ্টেম্বৰ 2013 (UTC)\nতাত চতুৰ্থ বাক্যটো এনেদৰে আছে "আপুনি যদি নবাগত তেন্তে ৱিকিপিডিয়াত সম্পাদনা কৰাৰ অনুগ্ৰহ কৰি আগেয়ে সহায়িকাখনত এবাৰ চকু ফুৰাব।", কিন্তু এনেদৰে হ'লেহে ভাল হয় নেকি ছোৱাচোন "আপুনি যদি নবাগত তেন্তে ৱিকিপিডিয়াত সম্পাদনা কৰাৰ আগেয়ে অনুগ্ৰহ কৰি সহায়িকাখনত এবাৰ চকু ফুৰাব।" এই আগেয়ে শব্দটো অলপ আগত নবহিবনে বাৰু? Jyoti Prakash Nath (talk) 08:14, 27 ছেপ্টেম্বৰ 2013 (UTC)\nঠিকেই। কৰা হ'ল। — গীতাৰ্থ বৰদলৈ (talk) 14:32, 27 ছেপ্টেম্বৰ 2013 (UTC)\n"https://as.wikipedia.org/w/index.php?title=সাঁচ_বাৰ্তা:পোখালি&oldid=128320"ৰ পৰা সংকলিত\nএই পৃষ্ঠাখন ২৭ ছেপ্টেম্বৰ, ২০১৩ তাৰিখে ২০:০২ বজাত অন্তিম সংশোধন কৰা হৈছিল।


নাম (দেৱাংগ পল্লৱ শইকীয়া) - সাহিত্য ডট অৰ্গ\nবাবু নামৰ ল’ৰাটো আহিছিল মোক লগ পাবলৈ। চোতালতে বহি দুয়োটাই কথা পাতি আছিলোঁ। এনেতে মায়ে ভিতৰৰ পৰা চিঁয়ৰিলে – বাবু …তোক চোতালতে গৈ ঢকা দিবগে’ লাগেনে ? মাইৰ ভলিউমত বেচেৰা বাবু এ মোলৈ সেমেনা-সেমেনিকৈ চালে। মই বুজাই দিলোঁ তেওঁক যে মায়ে তেওঁক ঢকা দিম বুলি কোৱা নাই। সিখন চোতালত কুকুৰটোক জোকাই থকা আমাৰ ঘৰতে থাকি পঢ়া-শুনা কৰা বাবু নামৰ ল’ৰাটোকহে কৈছে।\nএই বাবু, পাপু, ধন, দেহা, মইনা আদি নামৰ কিমান ল’ৰা আছে চাৰিওফালে মন কৰকচোন !! অসমীয়াত এইকেইটাই আটাইতকৈ মৰমৰ নাম কিজানি। এই লেখাটো অন্ততঃ এজন বাবু, পাপু বা ধনে পঢ়িব বুলি মোৰ বিশ্বাস। ছোৱালী হলে আইমনী, আইজনী, মাজনী, মাইনা-এই চাৰিটা কিজানি শীৰ্ষত। আমাৰ পৰিয়ালতে (পিতৃ-মাতৃ দুয়ো ফালৰ মিলি) আইমনী-৫, আইজনী-৬ আৰু মাজনী-৪। কোনোবা আইমনী, আইজনী, বা মাজনীয়ে এইখিনি পঢ়ি হাঁহিও আছে ছাগে’।\nকিছুমানৰ ঘৰত মতা নামটো চুটি আৰু আচল নামটো মানে স্কুলৰ নাম দীঘল। কিছুমানৰ মানে পাঁচ শতাংশ মানৰ ওলোটা। বীমাৰ কামত ল’ৰা এজন আহিছিল মোৰ ওচৰলৈ। গুৱাহাটীত থাকোতে। প্রত্যুষ। কথা বতৰা পতাৰ পাছত তেওঁৰ বেগটোত দেখা পালোঁ তেওঁৰ কোম্পানীৰ নামৰ লগত লিখা আছে – পাপু ***। মই বোলো পাপু কোন? ক’লে- মোৰেই আচল নাম পাপু –ঘৰত মতা নামহে প্রত্যুষ।\nকিছুমানৰ আকৌ দুয়োটা নামেই ইটোতকৈ সিটো চৰা-কোনটো আচল নাম কোনটো ঘৰত মতা নাম ধৰিবলে’ সাহ নাই। সখা প্রাঞ্জলৰ ঘৰত মতা নামটো হ’ল বিপুল। দুয়োটা নামেই আচল নাম নহয়নে !!\nআমাৰ বংশৰ ঠাল এটা আছে বিহালীত। এবাৰ তালৈ ফুৰিবলৈ গৈছিলোঁ। গাঁৱৰে এঘৰলৈ অতি সাদৰেৰে ভাত খাবলৈ মাতিলে। অতি আদৰ-সাদৰ, মৰমেৰে কথা পতাৰ পিছত পেহা, মানে গৃহস্থই ক’লে-ভাত খাবানে অকণমান ৰ’বা… বান্দৰ আহি পোৱালে’?? মই আচৰিত হ’লো- বান্দৰৰ লগত ভাত খাব লাগিব ?? মৰমৰ পোহনীয়া ছাগে’।পিছে পেহীয়ে মোৰ ভুল ভাঙিলে। – বান্দৰ মানে আমাৰ সৰুটো, তুমি দেখাই নাই এতিয়ালৈকে। এখেতে মানে সি সৰু থাকোতে বৰ জঁপিয়াই ফুৰিছিল যে সেই কাৰণে বান্দৰ বুলি মাতিছিল। এতিয়াও ঘৰত মাতে। মই কওঁ-ল’ৰা\nডাঙৰ হ’ল এতিয়া আৰু সেই নামেৰে নামাতিব। যথা সময়ত বান্দৰ আহিল। সুন্দৰ-সুঠাম এটা ডেকা। অতি অমায়িক, মৰমলগা ল’ৰা। মই দেউতাকক অহাৰ সময়ত অনুৰুধ কৰি আহিলোঁ- বান্দৰ বুলি নামাতিব পুতেকক। ঘৰত হ’লেও।\nআমাৰ ঘৰৰ প্রাক্তন হেড্ হালোৱা জয়ধন দাদা এদিন ওলালহি। প্রথমা পত্নীৰ বিয়োগত দ্বিতীয় বিবাহ কৰিবলৈ আগবাঢ়িছে। ভাবী পত্নীৰ ফটো মাইক দেখুৱালে। ছোৱালীৰ ঘৰৰ খা-খৱৰ লৈ মায়ে সুধিলে-দেউতাকৰ নাম কি?? উত্তৰ আহিল-কোকলেং। কোকলেং ??? মই কাষতে আছিলোঁ-কোনোমতে হাঁহি ৰখালোঁ। মায়ে আকৌ সুধিলে-আচল নাম কি ?? উত্তৰ আহিল-ভেকুলী। সঁচা কথা।\nমোৰ নামটো লৈ কিমান পয়মাল হৈছে এতিয়ালৈকে বহুবাৰ কৈছোঁ। দেৱাংগ পল্লৱ শইকীয়া মেট্ৰিকৰ পৰা এতিয়ালৈকে বিভিন্ন প্রমাণপত্রত হৈছে বেবাংগ, দেবেন্দ্র, আদি। সেইবোৰ শুদ্ধ কৰাওঁতে মোৰ জীৱনৰ এটা অংশ পাৰ হৈছিল। বাবা দাস , ৰাজু বৰা হঁতৰ এই সমস্যা কোনোদিন হোৱা নাই, নহবও।মোৰ লাইচেঞ্চ খনত Pallav Saikia ৰ মাজত স্পেচ নাই, হৈ আছে Pallavsaikia।\nগতিকে ভডাফোন বা বেংকৰ পৰা ফোন কৰিলে মিঠা মাতেৰে কয়- হেল্ল’ ইচ দিচ মিঃ পল্লভাচিকা ??\nমই কওঁ-হয়। পল্লভাচিকা। ফোনটো থৈ মোৰ নামটোৰ কাৰণে নিজেই এক মিনিট মৌন প্রাৰ্থনা কৰোঁ।\n← অজুহাত (ন’ মৰ চুইচাইড নোটছ প্লিজ) – বিচিত্ৰ বৰদলৈ\nঅসমত পৰিৱেশ বিষয়ক শিক্ষা : বাস্তৱ আৰু কৰণীয় (মানসী গোস্বামী) →


হিজৰা বা কিন্নৰ হোৱাৰ কাৰণ\nপৃথিৱীত পুৰুষ আৰু মহিলাৰ বাদে আৰু এক মনুষ্য হৈছে যাক ‘কিন্নৰ’ বুলি কোৱা হয়৷ ইংৰাজীত কোৱা হয় ‘থাৰ্ড জেণ্ডাৰ’৷ আমাৰ ভাৰতত কিন্নৰক বুজাবলৈ সাধাৰণতে ‘হিজৰা’ শব্দটো বহুলভাৱে প্ৰচলিত৷ এনে ব্যক্তিসকলক সমাজত সাধাৰণ মানুহৰ দৰে সম্মান দিয়া দেখা নাযায়৷ এই ব্যক্তিসকলক সমাজৰ পাছৰ শ্ৰেণীত ৰখা হয়৷ এইসকলক লৈ কিছুমানে বিতৰ্ক মন্তব্য কৰে যে এই কিন্নৰসকল আগৰ জন্মত কিছুমান পাপ কৰা বাবে এনেকুৱা হয় আৰু কিছুমানে কয় গ্ৰহ স্থিতি, ঋতু পৰিৱৰ্তন বাবে এনেকুৱা হয়৷ আচলতে তেনে কোনো কাৰণ নাই৷ কিন্তু প্ৰকৃততে কিন্নৰ হোৱা কাৰণ কি হ’ব পাৰে? গতিকে এই বিষয়ে আজি বিজ্ঞান সম্মত ভাবে জানো আহক৷\nআমাৰ সভ্যতাৰ সমাজত এই কিন্নৰ সকলক ভাল চকুৰে দেখা নাযায়৷ এই সকলক সাধাৰণ মানুহ হিচাপে ধৰা নহয়৷ পিচে সত্যটো এয়াই যে এই কিন্নৰসকল আমাৰ সাধাৰণ ব্যক্তিৰ মাজৰে এক অংশ৷ আপুনি জানেনে গৰ্ভত থকা অৱস্থাত কেঁচুৱাটো কেনেকৈ কিন্নৰৰ ৰূপ লয়? দৰাচলতে গৰ্ভত থকা শিশু কিছুমান কাৰণত কিন্নৰ হৈ যায়৷ মহিলা গৰ্ভৱতী হোৱা ৩ মাহৰ পাছতে নিৰ্ধাৰণ হয় শিশুটো ল’ৰা নে ছোৱালী৷ কিন্তু সেই সময়ত গৰ্ভৱতী মহিলাই কিছুমান হ’ৰমনৰ সমস্যা, খোৱা-বোৱাৰ সমস্যা আৰু যদি কিবা দুৰ্ঘটনাৰ সম্মুখীন হয় তেতিয়া গৰ্ভত থকা শিশুটো ল’ৰা বা ছোৱালী হোৱাৰ ক্ষেত্ৰত দুটা লিঙ্গৰ গঠন [gender organs or gon] আহি যায়৷ ইয়াৰ বাবে গৰ্ভৱতী হোৱা তিনিমাহৰ আগৰ পৰা মহিলাক সাৱধান আৰু সুস্থ কৈ থাকিবলৈ কোৱা হয়৷ তিনিমাহৰ পাছত গৰ্ভত থকা শিশুটো বিকাশ হ’বলৈ আৰম্ভ কৰে৷\nইয়াৰ উপৰিও আমি জানিব লাগিব গৰ্ভত থকা সময়ত শিশুৰ কেনেকৈ লিঙ্গ নিৰ্ধাৰণ হয়? এজন সুস্থ মানুহৰ দেহত ৪৬ বিধ ক্ৰম’জম থাকে৷ ইয়াৰে ৪০ পৰমাণুৰ [৪০ atsome] আৰু দুটা sex chromosomes থাকে এই দুই sex chromosomes এ লিঙ্গ পৰিৱৰ্তনৰ কাম কৰে৷ পুৰুষৰ ক্ষেত্ৰত XY ক্ৰম’জম গঠন হয় আৰু মহিলাৰ ক্ষেত্ৰত XX ক্ৰম’জম৷ এই দুটা ক্ৰম’জম গৰ্ভত গঠিত হৈ পুৰুষ বা মহিলা হোৱাৰ ক্ষেত্ৰত লিঙ্গৰ গঠন প্ৰণালী হয়৷ এতিয়া আমি জানিব পাৰিলো যে XY হ’লে ল’ৰা হয় আৰু XX হ’লে ছোৱালী হয়৷ যদি XY বা XX নহৈ অন্য গঠন হয় যেনে XXদ্ধ, YY, OX হয় [যাক বিজ্ঞানৰ ভাষাত ক্ৰম’জম ডিছঅৰ্ডাৰ বুলি কোৱা হয়] তেন্তে কিন্নৰৰ জন্ম হয়৷\nএতিয়া আপোনালোকে নি(য় বুজিব পাৰিলে যে কি কাৰণত কিন্নৰ জন্ম হয়৷\nএতিয়া আমি জানিম যে কি কাৰণত ক্ৰম’জম ডিছঅৰ্ডাৰ হয়? যদি গৰ্ভৱতী মহিলা কোনো বেমাৰত আক্ৰান্ত হয় তেতিয়া ইয়াৰ প্ৰভাৱ গৰ্ভত থকা শিশুটিৰ ওপৰত পৰে৷ আৰু যদি গৰ্ভৱতী হোৱাৰ তিনিমাহৰ আগত অধিক বেমাৰ হয়, সেই সময়ত যদি মহিলা গৰাকীয়ে বেমাৰৰ পৰা পৰিত্ৰাণ পাবলৈ ডাক্তৰে নোকোৱা অন্য টেবলেট সেৱন কৰে তেতিয়াও কিন্নৰ হোৱাৰ সম্ভাৱনা থাকে৷ ইয়াৰ উপৰিও গৰ্ভৱতী হোৱা সময়ত খোৱা খাদ্য যদি বেয়া হয় বা দৰৱ দিয়া ফল-মূল, শাক-পাচলি খায় থাকে তেতিয়াও কিন্নৰ জন্ম হোৱাৰ সম্ভাৱনা থাকে৷ গৰ্ভৱতী হৈ থকা সময়ত যদি মহিলা গৰাকী আঘাতপ্ৰাপ্ত হয় তেতিয়া গৰ্ভত থকা শিশুটিৰ organs অঙ্গত প্ৰভাৱ পৰে৷ ইয়াৰ বাবে গৰ্ভৱতী মহিলাক সুস্থ ৰখা আৰু সাৱধানতা অৱলম্বন কৰি থাকিবলৈ কোৱা হয়৷ যদি নিজেই ডাক্তৰ হ’বলৈ যায় তেতিয়া এনেবোৰ সমস্যাৰ সম্মুখীন হ’ব লগা হয়৷ কেতিয়াও ডাক্তৰৰ অনুমতি অবিহনে দৰৱ সেৱন কৰিব লাগে৷\nএনেবোৰ কাৰণতে কিন্নৰ জন্ম হয়৷ কিন্নৰ হোৱাতো পাপ নহয়৷ এনে হোৱাত এইসকলৰ কোনো দোষ নাথাকে৷ এইসকল আমাৰ দৰেই সকলো অনুভূতিৰে পূৰ্ণ লোক৷ গতিকে কিন্নৰক কেতিয়াও দুৰ্ব্যৱহাৰ কৰিব নালাগে৷ কিন্নৰসকল আমাৰ সমাজৰে এক অংশ ৷\nমন্তব্যসমূহ / মন্তব্য যোগ কৰক (1)\nআপুনি নিজৰ লেখাটোত বিজ্ঞান সন্মত ভাৱে "কিছুমান মানুহ কিন্নৰ কিয় হয়", এই বিষয়ে লিখিব বিচাৰাতো মই সন্মান জনাইছোঁ। কিন্তু আপুনি প্ৰস্তুট কৰা ক্ৰম'জমেল কাৰণ সমূহ সম্পূৰ্ণ হোৱা নাই। আপুনি উল্লেখ কৰা কাৰণ কেৱল অল্পসংখ্য়ক কিন্নৰৰ ক্ষেত্ৰত হে প্ৰযোজ্য় হব। আপুনি তৃতীয় লিংগৰ কথা ক'বলৈ গলে আন্তঃলিংগতা (intersexuality) আৰু ৰূপান্তৰকামিতা (transsexuality)ৰ কথা বিতং ভাৱে লিখিবলৈ লাগিব।


ঔ টেঙা - অসমীয়া ৱিকিপিডিয়া\n(ঔটেঙাৰ পৰা পুনঃনিৰ্দেশিত)\nঔ টেঙাৰ পাত, ফল আৰু কলি\nঔ টেঙা (বৈজ্ঞানিক নাম:Dillenia indica, ইংৰাজী : Elephant Apple)) অসমৰ স্থানীয় উদ্ভিদ। ই দক্ষিণ-পূব এছিয়াৰ পৰা ভাৰত, বাংলাদেশ, শ্ৰী লংকাৰ লগতে দক্ষিণ পশ্চিম চীন, ভিয়েটনাম, থাইলেণ্ড, মালয়ছিয়া পৰ্যন্ত বিস্তৃত হৈ আছে।\nঅৰুণাচলৰ পাক্কে ব্যঘ্ৰ প্ৰকল্পত ঔ টেঙা\nঔ টেঙা অসমীয়া জনজীৱনৰ লগত ওতপ্ৰোত ভাৱে জড়িত।\n4 লোক সাহিত্য\nঔ টেঙা নামটোৰ উৎপত্তিৰ লগত কেইটামান লোককথা জড়িত হৈ আছে। প্ৰবাদ মতে এসময়ত এহাল বুঢ়া বুঢ়ী আছিল। এদিন বুঢ়ীৰ খুব টেঙা খাবলৈ মন যোৱাত বুঢ়াক কলে। বুঢ়াই বুঢ়ীৰ বাবে টেঙা আনিবলৈ বনলৈ গল। পিছে টেঙা বিচাৰি নাপাই শেষত ঔ টেঙা হে পালে। বুঢ়ীয়ে সেই টেঙা খাই খুব টেঙা পাই "টেঙা ঔ টেঙা ঔ" বুলি চিঞৰিব ধৰিলে। তাৰ পিছত বুঢ়ীয়ে এইবিধ নতুন টেঙাৰ নাম জানিব খোজত বুঢ়ায়ে একো নাজানি "ঔ টেঙা" বুলি ক'লে। তেতিয়াৰ পৰা ইয়াৰ নাম ঔ টেঙা হল।\nইংৰাজীত ইয়াৰ নাম "Elephant Apple"। হাতীয়ে খাই ভাল পোৱাৰ বাবে ইয়াৰ নাম এনেদৰে ৰখা হৈছে। ঔ টেঙাৰ ফল আকাৰত ডাঙৰ, কঠিন আৰু আঁহযুক্ত হোৱাৰ বাবে কেৱল হাতীজাতীয় জন্তু সমূহে খাব পাৰে। বুক্সা ব্যাঘ্ৰ অঞ্চলত কৰা এক গৱেষণাত পোৱা গৈছে যে, ইয়াৰ ফল প্ৰথমে হাতীয়ে খাই কোমল কৰি অৰণ্যৰ মজিয়াত সিঁচৰিত কৰে। তাৰ পিছত সৰু আকাৰৰ তৃণভোজী যেনে হৰিণ, কেৰ্কেটুৱা, নিগনি আদিয়ে ইয়াৰ বীজ সঞ্চাৰণ কৰে। \nঔ টেঙাৰ ফুল\nঔ টেঙাৰ বিজল আৰু কুঁহিপাতেৰে মানুহে মূৰ ধোৱে। বখলাবিলাক থেতালি শুকাই তাৰ গুড়ি উলিয়াই শুকানে বা গুৰৰ লগত খায়। কেঁচাই বা আঞ্জাও খায়। কিছুমান লোকে বখলা শুকাই পুৰি ছাই কৰি খাৰো বনায়। সাধাৰণতে ঔ টেঙাৰ পাঁচটা বখলা বা খলপ থাকে। ঔ টেঙা সাধাৰণতে ব’হাগ-জেঠ মাহত ফুল ধৰে আৰু লাগে। কোমল অৱস্থাত ভাজি খাবলৈ সোৱাদ। পূৰঠ হ’লে বা পকিলে ঔ টেঙাৰ মাছৰ আঞ্জা খোৱা হয়। বড়ো সকলে ঔ টেঙা বৰালি মাছৰ ফিছাৰ লগত ওণ্ডলা বা পিঠাগুড়ি দি ৰান্ধে। ঔ টেঙা বা ঔ খট্টা অসম, পশ্চিমবংগ, ওড়িশা, বাংলাদেশ আদিতো অতি জনপ্ৰিয়। ইয়াত প্ৰটিন, খাদ্যপ্ৰাণ 'গ' আৰু আঁহ (fiber)যথেষ্ট পৰিমাণে থাকে। ঔ টেঙাৰ ঔষধি গুণ আছে:\nশৌচ খোলোচা ৰাখে।\nঔ টেঙাৰ ৰস চেনি মিহলাই পানীয় ৰূপত খাই শৰীৰৰ শক্তি বঢ়াব পাৰি।\nঅসমীয়া লোক সাহিত্যত ঔ টেঙাৰ উল্লেখ পোৱা যায়। বড়ো লোকগীতত পোৱা যায়-‘থায়গিৰি, খোঙা খংবা বড়োনি আচাৰাবো ফুংবা’( ঔ টেঙাৰ বখলা পাঁচটা-বড়োৰ মূল আচাৰো পাঁচ)। বিহুগীততো আছে "ঔৰে গছতে মৌৱে বাহ ল’লে"। গাঁৱত কৃষকে ঔ টেঙাৰ বখলাত কাতি বিহুত খেতি, পথাৰত বন্তি জ্বলায়।\nঅসমীয়া লোক কথা সমূহত ঔ টেঙাৰ উল্লেখ পোৱা যায়। সাহিত্যৰথী লক্ষ্মীনাথ বেজবৰুৱা ৰচিত "বুঢ়ী আইৰ সাধু"ত "ঔ কুঁৱৰী" নামৰ এটি বিখ্যাত সাধু আছে। অসমীয়া ভাষাৰ শ্ৰেষ্ঠ চলচ্চিত্ৰৰ সন্মান লাভ কৰা "কথানদী" বোলছবিত ঔ কুঁৱৰী সাধুৰ দৃশ্য ৰূপ দেখা যায়।\nঅসমীয়া ফকৰা যোজনা আৰু ডাকৰ বচনটো ঔ টেঙাৰ উল্লেখ পোৱা যায়।\nUSDA, ARS, Germplasm Resources Information Network. ঔ টেঙা in the Germplasm Resources Information Network (GRIN), U.S. Department of Agriculture Agricultural Research Service.\n↑ "ঔ টেঙা". প্ৰাকৃতিক সম্পদ সংৰক্ষণ সেৱা উদ্ভিদ তথ্যকোষ, ইউ.এছ.ডি.এ.ৰ পৰা 21 Sep 2016 তাৰিখে আহৰণ কৰা হৈছে।. https://plants.usda.gov/core/profile?symbol=DIIN6.\n↑ Sekar, Nitin; Sukumar, Raman; Leishman, Michelle (2013). "Waiting for Gajah: an elephant mutualist's contingency plan for an endangered megafaunal disperser". Journal of Ecology খণ্ড 101 (6): 1379–88. doi:10.1111/1365-2745.12157.\n↑ Huxley, A., ed. (1992). New RHS Dictionary of Gardening. Macmillan ISBN 0-333-47494-5.সাঁচ:Pn\n"https://as.wikipedia.org/w/index.php?title=ঔ_টেঙা&oldid=234443"ৰ পৰা অনা হৈছে


পৃষ্ঠা:অসমীয়া সাহিত্যৰ চানেকি v2p2.djvu/৮৭ - ৱিকিউৎস\nপৃষ্ঠা:অসমীয়া সাহিত্যৰ চানেকি v2p2.djvu/৮৭\nপ্ৰলয়ত নিৰুপাধি জীৱসব, ধৰ্ম্ম অৰ্থ কাম মোক্ষাৰ্থে, বুদ্ধি ইন্দ্ৰিয় মন প্ৰাণ স্ৰজন্ত, এতেকে বেদ সগুণ। ভগৱন্ত নিৰ্গুণ, সৰ্ব্বজ্ঞ সৰ্ব্বশক্তি সৰ্ব্বোপাস্য সৰ্ব্বনিয়ন্তা সৰ্ব্বকৰ্ম্ম ফলদাতা, সকল কল্যাণ গুণৰ আশ্ৰয়। সদা চিদানন্দক বিস্তৰ স্তুতি কৰে, তেবে জীৱে উপাধি এৰি চিদাংশে একত্ব হৱে। আক যি শ্ৰদ্ধায়ে ধৰে সি কুশল পাৱে। আত নাৰায়ণ নাৰদ সংবাদ কহো।\nএকদিনা নাৰদ ঋষি নাৰায়ণক দেখিবে তান আশ্ৰমক গৈলা। যি লোকহিতাৰ্থে আকল্পান্ত তপ কৰিবে লাগিছা, তাত কলাপ গ্ৰামবাসী মুনিসবে আবৃত হুয়া নাৰায়ণো বসিছ্ন্ত নাৰদো প্ৰণাম কৰি তুমি যি পুচিলা আকে পুচিলন্ত। নাৰায়ণো চাৰি সিদ্ধৰ সংবাদ তুলি কহন্ত, হে নাৰদ! পূৰ্ব্বত জন লোকত ব্ৰহ্মাৰ সত্ৰত সনকাদি চাৰি সিদ্ধৰ সংবাদ হৈল। যদি বোলা তেবে মঞি কিয় নাজানিলোঁ, তাত শুনা। তুমি শ্বেত দ্বীপত মোৰ মুৰ্ত্তি অনিৰুদ্ধক দেখিবে গইছিলা, তুমি মোত যি পুচিলা, তাৰাও এই প্ৰশ্ন কৰিলা। যদ্যপি তাৰাসব সমান জ্ঞানী হয়, তথাপি একজনক বক্তা কৰি, তিনিজন শ্ৰোতা ভৈল। তাত সনন্দনে কহন্ত, প্ৰলয়ত ভগৱন্তে স্বসৃষ্ট জগতক সংহৰি শক্তিগণ সমে শয়ন কৰন্ত। তাৰ অন্তত প্ৰথম নিশ্বাসত জাত হুয়া শ্ৰতিগণে তান মহিমা কহিয়া বোধ কৰান্ত, যেন ৰাজা নিদ্ৰা গৈলে, স্তাবকসবে উষা সময়ত আসি, পৰাক্ৰম কহি বোধ কৰে, তেমনে শ্ৰুতিসবে স্তুতি বোলয়। হে অজিত! জয় জয়, আপুনাৰ মহিমা প্ৰকাশ কৰা, সকল জীৱৰে অবিদ্যা হৰা। যদি বোলা কিসক গুণবতী নাশ কৰিম, তাত শুনা যেন বেশ্যা পুৰুষৰ ধন হৰিতে গুণক ধৰে, তেমনে জীবৰো আনন্দাদিক আবৰিবাৰ অৰ্থে সে গুণক ধৰিছে, এতেকে বধিব লাগে।\nযদি বোল তেবে মোকে আবৰিব, তাইক বধি; তোমাতো বাকী শক্তি আছে। তাত শুনা, তুমি স্বতসে সকল ঐশ্বৰ্য্য পায়াছা, মায়াকো বশ্য কৰিছা। যদি বোলা তেবে জীৱে বা কিসক জ্ঞান বৈৰাগ্য বলে নাশ কৰে, তাত শুনা। তুমি সে সকলো জীৱক জ্ঞানাদি শক্তি বোধ কৰাৱা, এতেকে তাৰা স্বতন্ত্ৰ নহে। আমাক প্ৰমাণ লৱা। যেখন তুমি অখণ্ড ঐশ্বৰ্য্য হুয়ো মায়া সমে সৃষ্টি আদি কাৰ্য্যত প্ৰবৰ্ত্তা, তেখন আমি সকল বেদগণে তোমাক প্ৰতিপাদন কৰি। যদি বোলা মোক কৈত প্ৰতিপাদন কৰা, ইন্দ্ৰ চন্দ্ৰাদি দেবকে সে ঈশ্বৰ বুলি কহা, তাত শুনা। ইন্দ্ৰাদি সকল জগত তুমি ব্ৰহ্ম হন্তে উৎপত্তি হয়, তোমত প্ৰলয় যাই, তথাপি তোমাৰ বিকাৰ নাই। যেন মৃত্তিকা হন্তে ঘটাদিৰ উদ্ভৱ নাশ হৱে, তেমনে তোমাক বেদে কহে। এতেকেসে ঋষিসবে বাক্যে মনে তোমাত প্ৰবৰ্ত্তে। আত দৃষ্টান্ত শুনা,\n"https://as.wikisource.org/w/index.php?title=পৃষ্ঠা:অসমীয়া_সাহিত্যৰ_চানেকি_v2p2.djvu/৮৭&oldid=65166"ৰ পৰা অনা হৈছে\nLast edited on ১৫ মে' ২০২০, at ১২:৩৭\nএই পৃষ্ঠাটো শেষবাৰৰ কাৰণে ১৫ মে' ২০২০ তাৰিখে ১২:৩৭ বজাত সলনি কৰা হৈছিল।


কুইজ: জুলাই, ২০১৩ - সন্ধান\nYou are at:Home»কুইজ»কুইজ: জুলাই, ২০১৩\nBy সন্ধান on July 4, 2013 কুইজ\n১) ১৯৫৫ চনত তেওঁ ভাৰতীয় কমিউনিষ্ট দল (চি.পি.আই.)-ত যোগ দিয়ে আৰু এই দলৰ প্ৰাৰ্থীৰূপে ১৯৫৭ চনত বৰপেটা সমষ্টিৰপৰা বিধান সভাৰ নিৰ্বাচনত প্ৰতিদ্বন্দিতা কৰে। নিৰ্বাচনত তেওঁৰ পৰাজয় হয়। ১৯৬২ চনত ভাৰত-চীন যুদ্ধৰ সময়ত চীনাপন্থী বুলি তেওঁক আকৌ বন্দী কৰা হয় আৰু ন মাহৰ বাবে জেললৈ যায়। ১৯৬৭ চনত তেজপুৰৰপৰা নিৰ্দলীয় প্ৰাৰ্থী হিচাপেবিধান সভা নিৰ্বাচন প্ৰতিদ্বদন্দিতা কৰি জয়লাভ কৰে। ১৯৬৮ চনত কোকৰাঝাৰ সমষ্টিৰপৰা লোকসভাৰ নিৰ্দলীয় প্ৰাৰ্থীৰূপে থিয় হয় যদিও পৰাজয় বৰণ কৰে। কাৰ ৰাজনৈতিক জীৱনৰ কথা কোৱা হৈছে বাৰু ?\n২) এই উপন্যাসখনি প্ৰথম প্ৰকাশিত হৈছিল ১৯৬০ চনত।মূল চৰিত্ৰ চাৰেংলা। এটা নিগেটিভ চৰিত্ৰ। ৰিশ্বাং, খাটিং, ফানিটফাং, নাজেক, ঙাঠিঙখুই, খুটিংলা, ভিডেচেলী,ডা: ব্ৰুক, ইয়েংমাচ, আটিব, খাইখো, এন‌ভি, অমূল্য, অবিনাশ, পি টম্বী, শ্যামলী, চঞ্চল, জীৱন, কনচেং, ৱাৰামলা, জেমচ্, জনাথন, আৰু চাৰেংলাৰ একমাত্ৰ সাৰথি কুকুৰ আবেই উপন্যাস খনৰ নামটো আহিছে এটা নগা শব্দৰ পৰা যাৰ অৰ্থ ৰাইজৰ শাসন। সাহিত্য একাডেমি বটা বিজয়ী কোন খন উপন্যাসৰ কথা প্ৰশ্নটোত কোৱা হৈছে ?\n৩) তেওঁ গুৱাহাটীত স্কুলীয়া শিক্ষা শেষ কৰি কলিকতাৰ চিটি কলেজত নাম লগায়। কিন্তু ১৯৪৬ চনৰ সাম্প্ৰদায়িক সংঘৰ্ষৰ সময়ত উভতি আহি কটন কলেজত বি.এচ.চি. পৰ্যন্ত পঢ়ে যদিও উপাধি ল’ব নোৱাৰিলে। তেওঁ জনস্বাস্থ্য বিভাগৰ চাকৰিয়াল হিচাপে ছিলঙত আৰু পিছত চৰকাৰৰ ধান সংগ্ৰহকাৰী বিষয়া হিচাপে জামুগুৰিহাটত কিছুকাল চাকৰি কৰিছিল। কিন্তু সোনকালেই চাকৰি এৰি সংস্কৃতিৰ সাধনাত লাগে।১৯৫৬ চনত মুক্তিপ্ৰাপ্ত নিপ বৰুৱাৰ প্ৰথম কথাছবি ‘স্মৃতিৰ পৰশ’ৰ সঙ্গীত পৰিচালক ৰূপে তেওঁ অসমীয়া চলচ্চিত্ৰ জগতত প্ৰৱেশ কৰে।১৯৬৩ চনত মুক্তিপ্ৰাপ্ত প্ৰথম অসমীয়া কমেডী ছবি ইটো সিটো বহুতো ছবিখনৰ যোগেদি তেওঁ পৰিচালক ৰূপে আত্মপ্ৰকাশ কৰে।অসমীয়া চলচিত্ৰ জগতৰ এই জন বিখ্যাত পৰিচালক কোন বাৰু ?\n৪) তেখেতৰ জন্ম হৈছিল শিৱসাগৰ চহৰত। তেখেতৰ পিতৃৰ নাম মেহেৰুদ্দিন। সৰু থাকোঁতেই পিতৃৰ মৃত্যু হোৱাত তেখেতে ককায়েকহঁতৰ তত্বাৱধানত ডাঙৰ-দীঘল হৈছিল। ১৯১৭ চনত শিৱসাগৰ চৰকাৰী হাইস্কুলৰপৰা প্ৰৱেশিকা পৰীক্ষাত উত্তীৰ্ণ হৈ কটন কলেজত নাম লিখায় । অসম সাহিত্য সভাৰ ১৯৪০ চনত বহা যোৰহাট অধিবেশনৰ সভাপতি আছিল। মীৰ্জা নাথনে লিখা ‘বাহাৰিস্তান-ই-গাইবী’ ইংৰাজীলৈ অনুবাদ কৰিছিল। অসমীয়া ভাষাতো প্ৰৱন্ধ ৰচনা কৰিছিল। My First Reader, My Second Reader-কে ধৰি পাঁচখন পাঠ্যপুথিৰ ৰচয়িতা ।এইজন বিখ্যাত অসমীয়া ব্যক্তিৰ নামটো কি ?\n৫) এইখন এখন শিশুসকলৰ বাবে প্ৰকাশিত অসমীয়া ভাষাত মাহেকীয়াভাৱে প্ৰকাশিত আলোচনী। এই আলোচনীখনৰ প্ৰথম প্ৰকাশ হৈছিল ১৯৮৪ চনৰ এপ্ৰিল মাহত। প্ৰথম প্ৰকাশৰপৰা ২০১২ চনলৈকে শান্তনু তামূলীয়ে আলোচনীখনৰ সম্পাদকৰ দায়িত্ব বহন কৰি আহিছে।আলোচনীখনৰ নাম কি ?\n৬) তেওঁ গৌড়দেশৰ বাদচাহৰ ছোৱালী আছিল। তেওঁ কমতাৰাজৰ পত্নী আছিল। বিয়াৰ পিছত কমতা ৰজাই তেওঁক হিন্দু কৰি লয় আৰু নাম ৰাখে ‘সুশুদ্ধি’।পিছলৈ আহোম আৰু কছাৰীসকলৰ মাজত হোৱা যুজঁত জয়লাভ কৰি আহোম স্বৰ্গদেউ চুজংমুঙে তেওঁক কুৱঁৰী কৰি গড়গাৱলৈ লৈ যায়।আহোমৰ দিনৰ এই গৰাকী বিখ্যাত কুঁৱৰীৰ নামটো কি ?\n৭) তেঁওৰ পিতৃ আছিল ৰাম খাঁ। তেওঁ চতুৰ্ভুজ ঠাকুৰৰ কন্যা ভাৱপ্ৰিয়াক বিয়া কৰাইছিল। তেওঁ কংসাৰি কায়স্থ তথা বৈষ্ণৱ কবিসকলক পৃষ্ঠপোষকতা কৰিছিল। চিলাৰায়ৰ আহোম ৰাজ্য আক্ৰমণ অভিযানৰ অন্যতম সেনাপতি আছিল এই জন ব্যাক্তি । কাৰ কথা কোৱা হৈছে বাৰু?\n৮) ১৯০৬ চনত সেই সময়ৰ উপায়ুক্ত এইচ ডব্লিউ জি ক’লে (H W G Cole) তেজপুৰৰ বিভিন্ন ঠাইত আলাই-আথানি হৈ পৰি থকা মনোমহা শিলত খোদিত মূৰ্তি গোটাই এক উদ্যান গঢ়াৰ চেষ্টা কৰিছিল৷ পোনতে এই স্থানৰ মাটিখিনি জনৈক কালিপদ সেন নামৰ “বঙালী” ভদ্ৰলোক এজনৰ আছিল। তাৰপিছ্ত তেজপুৰ পৌৰসভাই মাটিটুকুৰা পাঁচশ টকাত কিনি লৈ তাত উদ্ধাৰ হোৱা শৈলভাস্কৰ্য্যসমূহ স্থাপন কৰি উদ্যানৰূপে গঢ়ি তোলে। ক’লৰ মৃত্যুৰ পাছত পিছৰজন উপায়ুক্ত এফ ডব্লিউ ষ্টঙে ক’লৰ স্মৃতিত এই উদ্যান সম্পূৰ্ণ কৰি তোলে৷ সেয়ে ইয়াৰ নাম “ক’ল পাৰ্ক” হয়।এই “ক’ল পাৰ্ক”ৰ চিনাকী নামটো কি বাৰু ?\n১) বিষ্ণুপ্ৰসাদ ৰাভা\n৩) ব্ৰজেন বৰুৱা\n৪) ময়িদুল ইছলাম বৰা\n৬) গড়মা কুৱঁৰী\n৭) গাভৰু খাঁ\n৮) চিত্ৰলেখা উদ্যান।\nকুইজ - ৪\nPrevious Articleকৃষ্ণপ্ৰিয়াৰ সপোন\nNext Article মাজুলী মহোৎসৱ ২০১৩


বিমলা প্ৰসাদ চলিহা - অসমীয়া ৱিকিপিডিয়া\nঅসম তৃতীয় মুখ্যমন্ত্ৰী\nবিমলা প্ৰসাদ চলিহা (ইংৰাজী: Bimala Prasad Chaliha, জন্ম:১৯১২ – মৃত্যু: ১৯৭১) হৈছে ভাৰতীয় জাতীয় কংগ্ৰেছৰ এজন নেতা আৰু অসমৰ প্ৰাক্তন মুখ্যমন্ত্ৰী। ১৯৭১ চনত তেওঁক পদ্মবিভূষণ বঁটাৰে সন্মানিত কৰা হৈছিল।\n3.1 মুখ্যমন্ত্ৰী হিচাপে\nবিমলা প্ৰসাদ চলিহাই সৰুকালৰ শিক্ষা শিৱসাগৰ চৰকাৰী ইংৰাজী উচ্চ বিদ্যালয়ৰ পৰা লাভ কৰিছিল। ১৯২৮ চনত তেওঁ প্ৰৱেশিকা পৰীক্ষাত উত্তীৰ্ণ হৈছিল। তাৰ পিছত কলিকতাৰ চিটী কলেজত আই. এছ. ছি.ত নামভৰ্তি কৰিছিল। কিন্তু পৰীক্ষা নিদিয়াকৈ ঘৰলৈ উভতি আহে আৰু কংগ্ৰেছত যোগদান কৰে। ইয়াতেই তেওঁৰ শিক্ষা জীৱনৰ অন্ত পৰে।\n১৯৪১ চনত বিমলা প্ৰসাদ চলিহাই ব্যক্তিগত সত্যাগ্ৰহ আৰু ১৯৪১ চনৰ আন্দোলনত সক্ৰিয় হৈছিল। ১৯৪২ চনত তেওঁ আঞ্চলিক সংগঠনবোৰ শক্তিশালী কৰাত গুৰুত্ব দিছিল। এনেদৰে আন্দোলনত যোগদান কৰাৰ বাবে তেওঁ ১৯৪২ চনৰ পৰা ১৯৪৪ চনলৈকে জেলত আৱদ্ধ হ’ব লগীয়া হৈছিল।\n১৯৫০ চনত বিমলা প্ৰসাদ চলিহা অসম প্ৰদেশ কংগ্ৰেছৰ সাধাৰণ সম্পাদক আৰু ১৯৫২ চনৰ পৰা সভাপতি পতা হৈছিল। ১৯৫৩ চনত তেওঁ শিৱসাগৰ সমষ্টিৰ পৰা লোকসভালৈ সদস্য হিচাপে নিৰ্বাচিত হৈছিল।\n১৯৫৭ চনৰ ২৮ ডিচেম্বৰততেওঁ অসমৰ মুখ্যমন্ত্ৰীৰ নিযুক্তি লাভ কৰে। এই পদত তেওঁ ১৯৭০ চনৰ ৬ নবেম্বৰলৈ আছিল। এই সুদীৰ্ঘ সময়ছোৱাত তেওঁ নানা সমস্যাৰ সন্মুখীন হ’বলগীয়া হৈছিল। বিশেষকৈ ১৯৬০ চনৰ ভাষা আন্দোলন, ১৯৬২ চনত চীনা আক্ৰমণ, ১৯৬৫ চনত পাকিস্তানৰ আক্ৰমণ, তেল শোধনাগাৰ আন্দোলন, ১৯৬৬ চনত মিজো বিদ্ৰোহ, মেঘালয় স্থাপনৰ প্ৰচেষ্টা, পাকিস্তানী অনুপ্ৰৱেশ আদি সমস্যাই দেখা দিছিল।\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 2.11 2.12 সমীন কলিতা (২০০৭). অসমৰ মুখ্যমন্ত্ৰীসকল, পঞ্চম প্ৰকাশ. ৰাজেন্দ্ৰ মোহন শৰ্মা, চন্দ্ৰ প্ৰকাশ পাণবজাৰ. পৃষ্ঠা. ৬১, ৬২, ৬৩.\n↑ "CHIEF MINISTERS OF ASSAM SINCE 1937". Govt. of Assam. http://assamassembly.gov.in/cm-list.html। আহৰণ কৰা হৈছে: 24 November 2020.\n"https://as.wikipedia.org/w/index.php?title=বিমলা_প্ৰসাদ_চলিহা&oldid=255399"ৰ পৰা অনা হৈছে\nএই পৃষ্ঠাখন ২১ ডিচেম্বৰ, ২০২০ তাৰিখে ২৩:০৮ বজাত অন্তিম সংশোধন কৰা হৈছিল।


tokyoolympics - The Cross Current\nমাতৃভূমিত উপস্থিত হৈ কি কৰিব বিচাৰে লাভলীনাই ?\nঅলিম্পিকত দেশৰ বাবে গৌৰৱ কঢ়িয়াই মাতৃভূমিত উপস্থিত হোৱা লাভলীনা বৰগোহাঁইয়ে শুকুৰবাৰে সাংবাদিকৰ আগত ব্যক্ত কৰিলে নিজৰ মনৰ ইচ্ছা ৷হোটেল তাজ ভিভান্টাত সাংবাদিকৰে মুখামুখি হৈ অলিম্পিকৰ পদক বিজয়ী বক্সাৰগৰাকীয়ে কয় যে তেও অসমৰ শিশু প্ৰতিভাসকলক…\nঅলিম্পিকত ভাৰতৰ আৰু এটা পদক লাভ\nদ্য ক্ৰছকাৰেণ্ট ষ্টাফ\t Aug 7, 2021\nটকিঅ’ অলিম্পিকত ভাৰতে লাভ কৰিলে আৰু এটা পদক ৷ ৰেষ্টলিঙত ব্ৰঞ্জৰ পদক লাভ বজৰং পুনিয়াৰ ৷ কাজাখাস্তানৰ নিয়াজবেকুভকক ৮-০ পইন্টৰ ব্যৱধানত পৰাজিত কৰি বজৰঙৰ পদক লাভ ৷\nমানসিক সংকীৰ্ণতা আৰু জাতি-ধৰ্মৰ গোড়ামিয়ে একবিংশ শতিকাতো কিদৰে ভাৰতীয় সমাজক আচ্ছন্ন কৰি ৰাখিছে তাৰ প্ৰমান বাৰম্বাৰ পোহৰলৈ আহিছে ৷অলিম্পিকত পদক জয়ৰ পাছত ভাৰতীয় সমাজ ব্যস্ত হৈ পৰিছে লাভলীনা বৰগোহাঁই আৰু পি ভি সিন্ধুৰ ধৰ্ম – জাতিৰ অনুসন্ধান…\nটকিঅ’ অলিম্পিক : ছেমিফাইনেলত পৰাজিত বজৰং পুনিয়া\nছেমিফাইনেলত পৰাজিত হ’ল ভাৰতীয় ৰেষ্টলাৰ বজৰং পুনিয়া ৷ হাজি অলিয়েভৰ বিৰুদ্ধে তেও ৫-১২ পইন্টৰ ব্যৱধানত পৰাজিত হয় ৷ ৰেষ্টলিঙৰ ৬৯ কেজি শাখাত তেও ব্ৰঞ্জৰ পদকৰ বাবে পৰৱৰ্তী মেচত অৱতীৰ্ণ হ’ব ৷\nমীৰাবাঈ চানু : বিফলতা , হতাশা , পৰাজয়ৰ পাছত অলিম্পিক জয়ৰ হৃদয়স্পৰ্শী কাহিনী\nজুৰি বৰুৱা প্ৰতিজন মানুহৰে নিজৰ জীৱনটোৰ প্ৰতি থাকে অনন্ত মোহ ৷ এই কথা মুখ খুলি স্বীকাৰ নকৰিলেও ইয়াক বুজি পাবৰ বাবে আমাৰ জীৱনলৈ আহে কিছু সুযোগ ৷ এই সুযোগবোৰ এক অৰ্থত বিফলতা ৷ প্ৰতিজন সফল মানুহেই জীৱনৰ নানা যাত্ৰাত বিফল ৷ কিন্তু আচৰিত…\nটকিঅ’ অলিম্পিক : খেলত হাৰিও হৃদয় জিনিলে ৰাণী বাহিনীয়ে\nটকিঅ’ অলিম্পিকত চতুৰ্থ স্থানতে ক্ষান্ত থাকিল ভাৰতীয় মহিলা হকী দলটো ৷ শুকুৰবাৰে ব্ৰঞ্জৰ পদকৰ বাবে অনুষ্ঠিত মেচত গ্ৰেট ব্ৰিটেইনৰ বিৰুদ্ধে ভাৰত ৩-৪ গ’লৰ ব্যৱধানত পৰাজিত হয় ৷ ৰাণী ৰামপাল নেতৃত্বাধীন ভাৰতীয় দলটোৱে আজিৰ মেচখনত পৰাজিত হ’লেও জয় কৰি…\nটকিঅ’ অলিম্পিক : ভাৰতৰ হৈ আৰু এটা ৰূপৰ পদক জিকিলে কোনে ?\nটকিঅ’ অলিম্পিকত ৰূপৰ পদকতে ক্ষান্ত থাকিল ভাৰতীয় ৰেষ্টলাৰ ৰবি কুমাৰ দাহিয়া ৷ ৫৭ কেজি শাখাৰ ৰেষ্টলিঙৰ ফাইনেলত ৰাছিয়াৰ প্ৰতিদ্বন্দীৰ বিৰুদ্ধে তেও পৰাজিত হয় ৷ ৰাছিয়াৰ জাভুৰ উগুৱেভে লাভ কৰে সোণৰ পদক ৷ ৰবি কুমাৰ দাহিয়াৰ ৰূপৰ পদকেৰে…\nটকিঅ’ অলিম্পিক : হকীত কেনেকৈ ইতিহাস ৰচিলে ভাৰতে ?\nভাৰতীয় হকী দলৰ অনুৰাগীসকলৰ ৪১ বছৰযোৰা অপেক্ষাৰ অন্ত পৰিল ৷ টকিঅ' অলিম্পিকত জাৰ্মানীক হৰুৱাই ভাৰতে লাভ কৰিলে ব্ৰঞ্জৰ পদক ৷ আজি ব্ৰঞ্জৰ পদকৰ বাবে অনুষ্ঠিত মেচখনত ভাৰতে জাৰ্মানীক ৫-৪ গ'লৰ ব্যৱধানত পৰাজিত কৰে ৷ ১৯৮০ চনৰ পাছত হকীত এয়া ভাৰতৰ…\nইতিহাস সৃষ্টি কৰিও ছেমিফাইনেলত থমকি ৰ'বলগীয়া হ'ল ভাৰতৰ মহিলা হকী দল ৷ টকিঅ' অলোম্পিকৰ ছেমি ফাইনেলত আৰ্জেন্টিনাৰ বিৰুদ্ধে ভাৰতৰ পৰাজয় ৷ প্ৰথমাৰ্ধত গুৰজিৎ সিঙৰ গ'লৰ সহায়ত ভাৰতে অগ্ৰগতি লাভ কৰিলেও শেষত ২-১ ৰ ব্যৱধানত বিজয়ী হয়…\nঅলিম্পিকত স্বৰ্ণজয় কৰিব নোৱাৰিলেও টকিঅ’ৰ বুকুত এক সোণালী অধয়ায়ৰ সূচনা কৰিলে অসম কন্যা লাভলীনা বৰগোহাঁইয়ে ৷ অলিম্পিকত পদক বিজয়ী প্ৰথমগৰাকী অসমীয়া হোৱাৰ গৌৰৱ আৰু কৃতিত্বৰ গৰাকী হ’ল লাভলীনা ৷ কেৱল সেয়াই নহয় , অলিম্পিকৰ পদকৰ তালিকাত প্ৰৱেশ কৰা…


কৃত্রিম আঁহ আৰু প্লাষ্টিক Class 8 Science Chapter3Assamese\nClass 8 Science Chapter3question answer in assamese\nকৃত্রিম আঁহ আৰু প্লাষ্টিক\nপাঠৰ নাম কৃত্রিম আঁহ আৰু প্লাষ্টিক প্ৰশ্ন উত্তৰ\nপাঠৰ নং পাঠ ৩\nকৃত্রিম আঁহ আৰু প্লাষ্টিক Class 8\nপ্রশ্ন : কিছুমান আঁহক সাংশ্লেষিক বুলি কোৱা হয় কিয়? ব্যাখ্যা কৰা।\nউত্তৰ: পেট্রলিয়ামজাত দ্রব্যৰ পৰা যন্ত্ৰৰ সহায়ত সংশ্লেষণ প্রক্রিয়াৰ সহায়ত মানুহে যি আঁহ উৎপাদন কৰে তাকে সাংশ্লেষিক আঁহ বােলে। পলিয়েষ্টাৰ, নাইলন আদি কিছুমান সাংশ্লেষিক আঁহ।\nপ্রশ্ন 2ঃ শুদ্ধ উত্তৰটো বাচি উলিওৱা।\nসাংশ্লেষিক আঁহসমূহৰ পৰা ৰেয়ন বেলেগ, কিয়নাে-\n(ক) ইয়াৰ এটা ৰেচম-সদৃশ ৰূপ আছে।\n(খ) ইয়াক কাঠৰ-মণ্ডৰ পৰা পােৱা যায়।\n(গ) প্রাকৃতিক আহবােৰৰ দৰে ইয়াৰ আঁহবােৰ বব পাৰি।\nউত্তৰঃ (খ) ইয়াক কাঠৰ-মণ্ডৰ পৰা পােৱা যায়।\nপ্রশ্ন 3ঃ উপযুক্ত শব্দৰে খালী ঠাই পূৰ কৰা।\n(ক) সাংশ্লেষিক আঁহবােৰক ___ বা ___ বুলিও কোৱা হয়।\n(খ) সাংশ্লেষিক আহবােৰক ____ নামৰ কেঁচামালৰ পৰা সংশ্লেষণ কৰা হয়।\n(গ) সাংশ্লেষিক আহবােৰৰ দৰে প্লাষ্টিকো এবিধ ___\nউত্তৰঃ (ক) কৃত্রিম, মানৱ সৃষ্টি\n(গ) কৃত্রিম উৎস\nপ্রশ্ন 4ঃ নাইলনৰ আঁহবােৰ যে বৰ শক্তিশালী সেইটো বুজাবলৈ উদাহৰণ দিয়া।\nউত্তৰ পেৰাচুট আৰু পর্বতাৰােহীয়ে ব্যৱহাৰ কৰা ৰচী নাইলন আঁহেৰে তৈয়াৰী। ইয়াৰ পৰা বুজা যায় যে নাইলন আঁহ অতি শক্তিশালী।\nপ্রশ্ন 5ঃ খাদ্য জমা কৰি ৰখাত প্লাষ্টিকৰ পাত্ৰবােৰক পছন্দ কৰা হয় কিয় ?\nউত্তৰ: খাদ্য জমা কৰি ৰখাত প্লাষ্টিকৰ পাত্ৰ বেছি পছন্দ কৰাৰ কাৰণ হ’ল—\n(i) প্লাষ্টিকে খাদ্য দ্রব্যৰ লগত ৰাসায়নিক বিক্রিয়া নকৰে।\n(ii) প্লাষ্টিকত মামৰে নধৰে।\n(iii) পাত্রবােৰ পাতল, টান আৰু বেছি দিন টিকে।\nপ্রশ্ন 6ঃ তাপনমনীয় আৰু তাপদৃঢ় প্লাষ্টিকৰ মাজত থকা পার্থক্য ব্যাখ্যা কৰা।\nউত্তৰ: তাপনমনীয় আৰু তাপদৃঢ় প্লাষ্টিকৰ মাজত থকা পার্থক্য হ’ল—\nতাপ নমনীয় প্লাষ্টিক তাপদৃঢ় প্লাষ্টিক\n১) তাপ নমনীয় প্লাষ্টিক তাপ দি লেহুকা কৰিব পাৰি। ১) তাপদৃঢ় প্লাষ্টিক তাপ দিলেও সহজে লেহুকা নহয়।\n২) এই প্লাষ্টিকবিধক অলপ তাপ দি ভাঁজ কৰিব পাৰি অর্থাৎ সহজে বিকৃত হয়। ২) ইয়াক বিকৃত কৰিব নােৱাৰি। তাপ দিলেও ই কোমল নহয়। তাপৰ কুপৰিবাহী।\n৩) কিছুপৰিমাণে তাপৰ সুপৰিবাহী। খেলনা, ফনী নানাধৰণৰ পাত্ৰ তৈয়াৰ কৰাত ব্যৱহাৰ হয়। ৩) বেকেলাইট, মেলামাইন আদি এনে প্লাষ্টিক। টিভি ছেট, বাচন-বৰ্তনৰ হেণ্ডেল, যানবাহন আদিত ইয়াক ব্যৱহাৰ কৰা হয়।\nSee also বিজ্ঞান Class 8 Science Assamese Medium\nপ্রশ্ন 7ঃ তলত দিয়াবােৰ কিয় তাপদৃঢ় প্লাষ্টিকেৰে বনােৱা হয় ব্যাখ্যা কৰা।\n(ক) ছছপেনৰ নাল (খ) বিদ্যুতৰ প্লাগ/ছইচ/প্লাগ বার্ড\nউত্তৰ: (ক) তাপদৃঢ় প্লাষ্টিক অতি টান। সাধাৰণ তাপে ইয়াক গলাব নােৱাৰে। ই তাপৰ কুপৰিবাহী বাবে হাতেৰে ধৰিব পাৰি। সেয়েহে ইয়াক ছছপেনৰ নাল বনােৱাত ব্যৱহাৰ কৰা হয়।\n(খ) তাপদৃঢ় প্লাষ্টিক বিদ্যুতৰ কুপৰিবাহী। গতিকে ইয়াৰ মাজেৰে বিদ্যুৎ চালিত নহয়। গতিকে এনে সুবিধাৰ বাবে বিদ্যুতৰ প্লাগ/ছুইচ/ প্লাগ বর্ড’ত ইয়াক ব্যৱহাৰ কৰা হয়।\nপ্রশ্ন ৪ঃ তলত দিয়া সামগ্ৰীসমূহৰ পদার্থবােৰ পুনৰাবর্তন কৰিব পৰা” আৰু “পুনৰাবর্তন কৰিব নােৱাৰা” হিচাবে শ্রেণীভূক্ত কৰা-\nটেলিফোনৰ সা-সৰঞ্জাম, প্লাষ্টিকৰ খেলনা, কুকাৰৰ নাল, কেৰি-বেগ, বল-পইন্ট পেন, প্লাষ্টিকৰ বাটি, বৈদ্যুতিক তাৰৰ প্লাষ্টিক আৱৰণ, প্লাষ্টিক চকী, বৈদ্যুতিক ছুইচ।\nউত্তৰ: পুনৰাবৰ্তন কৰিব পৰা সামগ্রী হ’ল— প্লাষ্টিকৰ খেলনা, কেৰি-বেগ, প্লাষ্টিকৰ বাতি, প্লাষ্টিক চকী, বৈদ্যুতিক তাঁৰৰ প্লাষ্টিক আৱৰণ।\nপুনৰাবর্তন কৰিব নােৱাৰা সামগ্রী হ’ল— টেলিফোনৰ সা-সৰঞ্জাম, কুকাৰৰ নাল, বল পইন্ট পেন, বৈদ্যুতিক ছুইচ।\nপ্রশ্ন 9ঃ ৰাণাই গ্রীষ্মকালৰ বাবে চার্ট কিনিব খুজিছে। তেওঁ কপাহী চার্ট নে সাংশ্লেষিক পদাৰ্থৰ চার্ট কিনাটো উচিত হ’ব? কাৰণ দৰ্শাই ৰাণাক উপদেশ দিয়া।\nউত্তৰঃ কপাই চোলা (চার্ট) ই গ্রীষ্ম কালত শৰীৰৰ পৰা নিগ্ৰত ঘাম শােষণ কৰে। ঘাম শােষণৰ বাবে শৰীৰৰ উষ্ণতাও ঘামৰ লগত শােষিত হয়। গতিকে শৰীৰ শীতল থাকে। কিন্তু সাংশ্লেষিক পদাৰ্থৰ চোলা (ছিনথেটিক চার্ট) ই ঘাম শােষণ কৰিব নােৱাৰে। গতিকে শীতল নহয় আৰু পিন্ধি অসুবিধা অনুভৱ কৰা যায়।\nগতিকে ৰাণাক কপাহী চাৰ্টটো কিনাৰ পৰামৰ্শ দিয়া উচিত।\nপ্রশ্ন 10ঃ প্রকৃতিগতভাৱে প্লাষ্টিকসমূহ যে অক্ষয়কাৰী তাক দেখুৱাবলৈ উদাহৰণ দিয়া।\nউত্তৰঃ প্রকৃতিগতভাৱে প্লাষ্টিকসমূহ অ-ক্ষয়কাৰী। কাৰণ ইয়াত যিকোনাে বস্তু থব পাৰি। মামৰ নধৰে আৰু খাদ্যদ্রব্যৰ লগত ৰাসায়নিক বিক্রিয়া নকৰে। মামৰে নধৰে বাৰে ই ক্ষয় নাযায়। পৃষ্ঠ মিহি বাবেও ইয়াৰ ক্ষয় কম কাৰণ ঘর্ষণ কম হয়।\nSee also শস্য উৎপাদন আৰু ব্যৱস্থাপনা অষ্টম শ্ৰেণীৰ বিজ্ঞান পাঠ ১\nপ্রশ্ন 11ঃ টুথ ব্রাছ এডালৰ নাল আৰু নােমৰােৰ একে পদার্থৰে তৈয়াৰ কৰাটো উচিত নে?\nউত্তৰঃ টুথ ব্রাছ এডালৰ নাল আৰু নােমবােৰ একে পদার্থৰে তৈয়াৰী নহয়। নােমবােৰ নালতকৈ বেছি কোমল প্লাষ্টিকেৰে তৈয়াৰী হ’ব লাগে।\nপ্রশ্ন 12ঃ “পৰাপক্ষত প্লাষ্টিক এৰাই চলিবা”— এই পৰামৰ্শৰ ওপৰত মতামত দিয়া।\nউত্তৰঃ প্লাষ্টিকৰ ব্যৱহাৰ পৰাপক্ষত এৰাই চলিব লাগে। কাৰণ- প্লাষ্টিক পৰিৱেশ অনুকূল নহয়। ই পছি নাযায়। পুৰিলে পৰিৱেশ প্ৰদূষিত গেছ নির্গত হয়। গতিকে পানী, মাটি আৰু বায়ুক সমানে প্ৰদূষিত কৰে।\nপ্রশ্ন 13ঃ “A” স্তম্ভত দিয়া শব্দবােক “B” স্তম্ভত দিয়া খণ্ডবাক্যৰ লগত শুদ্ধকৈ মিলােৱা-\n“A” স্তম্ভ “B” স্তম্ভ\n(iv) নাইলন (a) কাঠৰ মণ্ড ব্যৱহাৰ কৰি প্ৰস্তুত কৰা হয়।\n(b) পেৰাচুট আৰু মােজা বনাবলৈ ব্যৱহাৰ কৰা হয়।\n(c) কল/আটখাই নধৰা ৰন্ধন সা-সৰঞ্জাম বনাবলৈ ব্যৱহাৰ কৰা হয়।\n(d) সহজে শােটোৰা নপৰা কাপোেৰ।\nউত্তৰঃ (i) ↔(d),\n(iii) ↔ (a)\n(iv) ↔ (b)\nপ্রশ্ন 14 “সাংশ্লেষিক আঁহসমূহৰ উৎপাদনে আচলতে বন সংৰক্ষণত সহায় কৰি আছে— মতামত দিয়া।\nউত্তৰঃ যদি সাংশ্লেষিক আঁহ উৎপন্ন নহ’লে হেঁতেন, তেন্তে আমাৰ দৈনন্দিন জীৱন যাপনত ব্যৱহাৰ কৰা সামগ্ৰীসমূহ বনজাত উদ্ভিদৰ পৰাই তৈয়াৰ কৰিব লগা হ’ল হেঁতেন। এনে সামগ্রী যি হাৰত উৎপাদন কৰিব লাগিল হেঁতেন, সেই অনুপাতে হাবি বনবােৰ উদ্ভিদ কাটি তহিলং কৰিব লগা হ’লহেঁতেন। প্লাষ্টিক উৎপাদনৰ পাছত এইবােৰৰ দ্বাৰা এনে সামগ্রী তৈয়াৰ হােৱা বাবে বনৰ উদ্ভিদবোৰ বাছি গৈছে। গতিকে সাংশ্লেষিক আঁহৰ উৎপাদনে বননি সংৰেক্ষণত সহায় কৰি আহিছে।\nপ্রশ্ন 15ঃ তাপনমনীয় প্লাষ্টিক যে বিদ্যুতৰ কু-পৰিবাহী সেইটো দেখুৱাবলৈ এটা। ক্রিয়াকলাপ বর্ণনা কৰা৷\nউত্তৰ : তাপনমনীয় প্লাষ্টিক বিদ্যুতৰ কু-পৰিবাহী। যদি আমি এডাল প্লাষ্টিকৰ তাৰেৰে বিদ্যুৎ বৰ্ত্তনী এটা তৈয়াৰ কৰাে, তেন্তে তাৰ মাজেৰে বিদ্যুৎ প্রবাহিত নহয়। ইয়াৰ পৰাই তাপনমনীয় প্লাষ্টিক বিদ্যুতৰ কু-পৰিবাহী বুলি প্রমাণ পােৱা যায়।\nSee also প্রাণীৰ প্রজনন Class 8 বিজ্ঞান পাঠ ৯ প্ৰশ্ন উত্তৰ Question Answer in assamese\nবিজ্ঞান class 8 পাঠ ৩\nপ্রশ্ন 1ঃ আঁহবােৰৰ প্ৰকাৰ কি কি? প্রত্যেকৰে উদাহৰণ দিয়া।\nউত্তৰঃ আহবােৰৰ প্ৰকাৰ দুটা\n(i) প্রাকৃতিক আঁহ। উদাহৰণ-পাট, মুগা, মৰাপাট, তচৰ আদি।\n(ii) কৃত্রিম বা সাংশ্লেষিক আহ। উদাহৰণ-নাইলন, টেৰিলিন আদি।\nপ্রশ্ন 2ঃ পলিমাৰ বা বহুযােগী কাক কয়? এটা উদাহৰণ দিয়া।\nউত্তৰঃ জৈৱ যৌগৰ অসংখ্য সৰু সৰু অণু লগ লাগি যি ডাঙৰ যৌগ উৎপন্ন হয় তাকে পলিমাৰ বা বহুযযাগী বােলে। Poly মানে বহুত mer মানে অংশ উদাহৰণস্বৰূপে পলিথিন এটা পলিমাৰ।\nপ্রশ্ন 3: এটা প্রাকৃতিক পলিমাৰৰ উদাহৰণ দিয়া।\nউত্তৰঃ কপাহ প্রাকৃতিক পলিমাৰৰ উদাহৰণ।\nপ্রশ্ন 4: ৰেয়ন বা কৃত্রিম পাট কাক বােলে?\nউত্তৰঃ কাঠৰ মণ্ডৰ পৰা ৰায়ায়নিক প্রক্রিয়াৰে তৈয়াৰ কৰা আহক ৰেয়ন বা কৃত্রিম পাট বােলে।\nপ্রশ্ন 5ঃ নাইলন কেনেকৈ তৈয়াৰ কৰা হৈছিল?\nউত্তৰঃ নাইলন কয়লা, পানী আৰু বায়ুৰ পৰা তৈয়াৰ কৰা হৈছিল। ই মানৱসৃষ্টি কৃত্রিম আঁহ। নাইলন প্রথম সাংশ্লেষিক আঁহ।\nপ্রশ্ন 6ঃ পলিয়েষ্টাৰ কি? টেৰিলিন কি?\nউত্তৰ পলিয়েষ্টাৰ হ’ল এবিধ সাংশ্লেষিক আঁহ। ই পেট্ৰ’লিয়ামজাত। টেৰিলিন এবিধ জনপ্রিয় পলিয়েষ্টাৰ।\nপ্রশ্ন 7ঃ দুবিধ থার্ম প্লাষ্টিকৰ নাম লিখা।\nউত্তৰঃ PVC আৰু পলিথিন দুবিধ থার্মপ্লাষ্টিক।\nপ্রশ্ন ৪ঃ জৈৱ পচনশীল আৰু জৈৱ অপচনশীল বস্তু মানে কি বুজা? উদাহৰণ দিয়া।\nউত্তৰঃ যিবােৰ পদার্থ বেক্টেৰিয়াৰ ক্ৰিয়াৰ দ্বাৰা গেলি পচি মাটিৰ লগত মিহলি হয়, সেইবােৰক জৈৱ পচনশীল বস্তু বােলে। উদাহৰণ-কাঠ, প্রাণীদেহ আদি।\nযিবােৰ পদার্থ মাটিত বা পানীত বহু বছৰ ধৰি থাকিলেও পচি নাযায় তাক জৈৱ অপচনশীল বস্তু বােলে। উদাহৰণ— প্লাষ্টিক, কাচ আদি।


ধুনীয়া মানুহজনী (দেৱাংগ পল্লৱ শইকীয়া) - সাহিত্য ডট অৰ্গ\nমানুহজনী ধুনীয়া। মানুহজনীৰ চকুযুৰি ধুনীয়া, কান্ধলৈকে পৰা চুলিখিনি ধুনীয়া, মুখ আৰু গাৰ ৰং ৰঙা বগা। ইয়াৰ ওপৰিও আছে মানুহজনীৰ এটা অতি মিঠা কণ্ঠস্বৰ। সৌন্দৰ্যত কোনোফালেই পেলাব নোৱাৰা মানুহজনীয়ে নিজেও প্ৰায়েই ভাবে আইনাৰ মুখত ৰৈ – ধুনীয়া!\nপঞ্চলিশ বছৰীয়া মানুহজনীক নতুনকৈ চিনাকী হোৱা অনুৰাগীয়ে কয় – আপুনি দেখুন ত্ৰিশ বছৰীয়া!\nমিছা নহয়। মানুহজনীয়ে বয়স ধৰি ৰখাৰ কিটিপ জানে। সামাজিক কামত অতিমাত্ৰা ব্যস্ত হৈ থকাৰ পাছতো নিজকে ধুনীয়া কৰি ৰাখিবলৈ মানুহজনীয়ে সময় আৰু ধনৰ ব্যৱহাৰ কৰিবলৈ এলাহ নকৰে। ধুনীয়া বাবেই মানুহজনীৰ অসংখ্য অনুৰাগী।\nগৃহস্থক মানুহজনীয়ে প্ৰায়েই কয় – সামাজিক কামত লাগি থাকিলে অলপ লুকটো লাগে বুইছা! গৃহস্থই উত্তৰ দিয়ে – লুক নথকাকৈও কোনে কি কি সামাজিক কাম কৰি আছে লিষ্টখন লাগেনে তোমাক? আমাৰ বীণা বাইদেউৰ কি লুক আছে কোৱাচোন! অথচ দুখনকৈ লেবাৰৰ ল’ৰাছোৱালীক পঢ়ুওৱা স্কুল চলাই আছে। ধৰিত্ৰীৰ কি লুক আছে? অথচ মদপী মানুহবোৰক ৰিহাবিলিটেশ্যনৰ ব্যৱস্থা কৰি তাইতো যোৱাবাৰ কিবা ডাঙৰ বঁটাই লৈ আহিল! বীণা বাইদেউ বা ধৰিত্ৰীহঁতো কম ধুনীয়া নহয়!! মানে মুখৰ ধুনীয়া নহয় দিয়াচোন। বাট দি ইনাৰ বিউটি!! আচলতে তুমি এই ৰূপৰ দ্বাৰা মানুহক ব্লেকমেইলিং কৰাৰ দৰে নহয়নে? যিকেইজনে তোমালোকক লাখৰ ঘৰত ডনেশ্যন দিয়ে তুমি নগ’লে বা নক’লে দিবনে?\nমানুহজনীয়ে মুখৰ ভিতৰতে ভোৰভোৰাই ওলাই যায়।\nজেউতিয়ে দাদা আৰু বাইদেউৰ এই নিত্ত নৈমিত্তিক কথাবোৰ শুনি হাঁহি থাকে মুখ টিপি টিপি। কিছুমান কথা নুবুজে। জেউতি কামকৰা তিৰোতা। নামত জেউতিৰ মুখৰ বৰণ ছাঁই বৰণীয়া ক’লা, চুলি আধা ৰঙা আধা ক’লা, নাকটো ফেঁচা, মুখৰ গঢ় আপচু। মুঠৰ ওপৰত তাইৰ নামটো কোনে জেউতি ৰাখিলে সেইটো আচল কথা। ধুনীয়া মানুহজনীৰ বিপৰীত এই জেউতি।\nধুনীয়া মানুহজনীৰ ঘৰখন জেউতিৰ ওপৰত নিৰ্ভৰশীল। ৰাতিপুৱা জলপানৰ পৰা গধূলিৰ সাজৰ বাবে কুটি বাছি যোৱালৈকে জেউতী। তাৰ মাজতে ল’ৰাক স্কুললৈ পঠোৱা আৰু অনা, গৃহস্থক অফিচলৈ পঠোৱা আৰু ঘৰৰ অন্যান্য কাম জেউতীৰ। জেউতি পুৱা সোনকালে আহে সন্ধিয়া দেৰিকৈ যায়।\nধুনীয়া মানুহজনীয়ে জেউতিক কামৰ নিৰ্দেশ দিয়াৰ বাহিৰে বেলেগকৈ বিশেষ কথা নাপাতে। কথা পাতে গৃহস্থ দাদাইহে।- জেউতি তোৰ মানুহটো কামৰ পৰা কেতিয়া আহে? – জেউতি, ছোৱালী স্কুললৈ পঠিয়াইছনে?\nধুনীয়া মানুজনীয়ে জেউতিৰ লগত বিশেষ কথা নাপাতে যদিও তাই কাম কৰি থাকিলে আলেঙে আলেঙে কেতিয়াবা তাইক চাই ৰয়। জেউতি ক’লা হ’লেও তাইৰ মুখখনত কিবা এটা আছে যিটো দিনটোৰ কোনো সময়তেই ম্লান নপৰে। কিবা এটা উজ্বল আভাই তাইৰ ফেঁচা নাকটো বা আপচু মুখখন লুকুৱাই ৰাখে। ধুনীয়া মানুহজনীয়ে ৰাতি মেকআপ ধুই আইনাত নিজকে চায়! আঙুলি এটাৰে গাল দুখন, চকুৰ গুৰি কেইটা কোমলকৈ চুই চায় – ক’লা জেউতিৰ মুখৰ আভাটো তেওঁৰ মুখত আছেনে!!! ওঁঠখন বেঁকা কৰি হাঁহি এটা মাৰি চায়- ফটা ক’লা ওঁঠেৰে অনবৰতে জেউতিয়ে লৈ ফুৰা হাঁহিটোৰ দৰে হয়নে…!\nউফ!! কি যে মোৰ মন!! পিছ মূহুৰ্ততে ধুনীয়া মানুহজনীয়ে ভাবি উঠে। জেউতি কাম কৰা তিৰোতা। তাইৰ টেনশ্যন নাই, এমবিশ্যন নাই, গতিকে তাই হাঁহিব অনবৰতে, মুখখন উজলাই ৰাখিব। মোৰ আইডেনটিটি জেউতিৰ লগত তুলনা কৰোৱেই বা কিয়!!\nতথাপি …! তথাপি ক’লী জেউতিৰ মুখৰ সেই আভা ধুনীয়া মানুহজনীয়ে প্ৰায়েই চাই ৰয়।\nজেউতিয়ে কিবা এটা গানো গুনগুনাই থাকে কেতিয়াবা ঘৰ সাৰোতে। মানুহজনীয়ে কাণ উনাই ৰয়।\nআজি বহুত দিনৰ মূৰত মানুহজনী দিনৰ ভাগত ঘৰত আছে। জেউতিক কামত লগোৱা আজি দুমাহ হ’ল অথচ তাইৰ লগত এদিনো কথা পাতিব পৰা নাই। মানুহজনীয়ে দুপৰীয়া সামান্য ভাত, দাইল এবাতি আৰু ছালাড এবাতি খাই উঠি পকাত বহি ভোকত একাঁহি ভাত খাই থকা জেউতিক সুধিলে –\n: জেউতি! কোন কোন আছে তোমাৰ ঘৰত?\nজেউতিয়ে কাঁহিখন হাতত দাঙি লৈ ভাতৰ ডাঙৰ গৰাহ এটা মুখন সোমোৱাই কৈ গ’ল:\nমোৰ মানুহটো আৰু ছোৱালী এজনী।\n: মানুহটোৱে কি কৰে?\n: একো নকৰে বাইদেউ! গাঁৱত কাৰোবাৰ ঘৰত নাৰিকল গছ চাফা কৰি থাকোঁতে পৰি যোৱা এমাহে বিচনাত। ভাল হ’লে আকৌ কামত যাব।\nনিজৰ মানুহটো বিচনাত এৰি থৈ লোকৰ ঘৰত কাম কৰিবলৈ অহা জেউতিয়ে মুখত এটা হাঁহি লৈ দিনটো কাম কৰি ফুৰে!!! ধুনীয়া মানুহজনীয়ে তবধ মানিলে!\n: তোমাৰ চিন্তা নহয়?? বেয়া নালাগে?\n: চিন্তা হয় বাইদেউ। বেয়াও লাগে। পিছে মানুহটোৱে মই চিন্তা কৰি থকা দেখিলে বৰ বেয়া পায়। মুখ উফন্দাই ৰাতি ভাত নোখোৱা হয়। আকৌ মই জোৰ কৰি খুৱাই দিব লাগে। ইপিনে ছোৱালী আছেই! গতিকে চিন্তা কৰিলেও মানুহটোৱে যাতে ৰাতি মই ঘৰলৈ গ’লে ধৰিব নোৱাৰে সেইকাৰণেই দিনটো মই মনটো আপোনালোকৰ দৰেই ফূৰ্তিত ৰাখোঁ! মানুহটোৱে মোৰ মুখখন চিনি পায় বাইদেউ! ফাঁকি দিব নোৱাৰোঁ! ৰাতি ভাত খুৱাই দিব লাগে!!\nধুনীয়া মানুহজনীয়ে জেউতিৰ কথাবোৰ শুনি গ’ল! কুৰূপা এই মানুহজনীয়ে বিচনাত পৰি থকা বেমাৰী মানুহটোৰ অভিমান ভাগিবলৈ ভাত খুৱাই দিয়েগৈ!! মানুহটোৱে কিমান ধুনীয়া দেখে জেউতিক যাৰ বাবে জেউতিয়ে মন মাৰি থাকিলে মানুহটোৰ অভিমান হয়!! মানুহটোৰ বাবেই জেউতিয়ে দিনৰে দিনটো ইমান কামৰ মাজতো মুখত এক পোহৰ কঢ়িয়াই লৈ ফুৰে!! মানুহটোৱে জেউতিৰ মুখখন চিনি পায়! জেউতিৰ ধুনীয়া মুখখন!! জেউতিৰ ফেঁচা নাক, ক’লা ৰঙেৰে পোহৰ হৈ থকা মুখখন!!\nধুনীয়া মানুহজনীয়ে এক মূহুৰ্তৰ বাবে ভাবি উঠিল- আচলতে জেউতি সঁচাই ধুনীয়া!\n← চিত্ৰ বীথিকা: পূৰবী বৰদলৈ\nচিত্ৰ বীথিকা: হিমাংশু জে আচাৰ্য্য →


xukhdukh.com June 17, 2015 AJOY LAL DUTTA, JIBANAR-ANUBHAV, অজয় লাল দত্ত, জীৱনৰ অনুভৱ,\nনাৰীৰ সাজ-সজ্জা আৰু মহাভাৰত\nৰাতি নৈশসেৱাৰ বাবে অফিচলৈ যোৱাৰ বাটত সমুখত এখন বাইকত বহি যোৱা এগৰাকী মহিলাৰ এবেগেতমান দীঘল(?) স্কাৰ্ট, কবিৰ ভাষাত দুষ্ট বতাহে উৰুৱাই নিয়াত তেওঁৰ তলৰ সৰু কাপোৰ দৃশ্যমান হৈ পৰিছে। ৰাজহুৱা স্থানত এনে দৃশ্য বৰ দৃষ্টিকটু! সমুখলৈ চাই গাড়ী চলাই যোৱা ড্ৰাইভাৰজনে অলপ ইতস্তত কৰি ক'লে-"চাৰ ক'লে সৰু মুখ, ডাঙৰ ডাঙৰ কথা বুলি কব, পিছে অতীতত নাৰীৰ বস্ত্ৰহৰণৰ বাবে মহাভাৰত হৈছিল, পিছে এতিয়া আপুনি পিন্ধিবলৈ কওচোন, তেতিয়াহে মহাভাৰত হব"! স্পষ্টবাদী কথাখিনি শুনি নিজেও তাৰ সত্যতা অনুভৱ নকৰি নোৱাৰিলো।\nহয়, আজি নাৰীবাদৰ প্ৰৱল জোৱাৰ আৰু পশ্চিমীয়া সংস্কৃতিৰ প্ৰৱল বাণিজ্যিক আগ্ৰাসনত আমাৰ সমাজৰ নাৰীসকলৰ সাজ-সজ্জাৰ প্ৰৱল সালসলনি ঘটিছে। এয়া মাত্ৰ মায়া নগৰী মুম্বাইতে নহয়, বজাৰৰ সৈতে, টিভিৰ পৰ্দাই বা আন মাধ্যমে আধুনিক ফেশ্বন বুলি আকৰ্ষণীয় ৰূপত তুলি ধৰা বিভিন্ন ৰুচিকৰ-অৰুচিকৰ সাজ-পোচাকক আমাৰ নাৰীসমাজে গাঁৱে-নগৰেও আদৰি লবলৈ লৈছে। বিষয়টোত কেতিয়াবা কোনো বিতৰ্ক হলেও নাৰীৰ পোছাকক লৈ মন্তব্য কৰাজনক ৰুচিহীন, ঠেক-গণ্ডীৰ, তালিবানী মানসিকতাৰ আদি ধৰণৰ শেলমাৰি মুখবন্ধ কৰিবলৈ খোদ-নাৰী সমাজক প্ৰতিনিধিত্ব কৰা আগৰণুৱা সকলে চেষ্টা কৰা টিভিৰ পৰ্দাত বা আলোচনাৰ মাধ্যম সমূহত দেখিবলৈ পোৱা গৈছে।\nএই আলোচনাৰ মূল লক্ষ্য পিন্ধিব লগা কাপোৰৰ চুটি, দৈৰ্ঘ্য মাপ নিৰুপণ নহয়। কিন্তু শালীনভাৱে পোছাক পৰিচ্ছদ পিন্ধাটো আমাৰ সকলোৰে কৰ্তব্য। কোনো পোছাক দেখি বেয়া দৃষ্টি বা ঘটনাৰ সন্মুখীন হোৱাতকৈ কাপোৰৰ প্ৰাথমিক লক্ষ্য আবুৰ ৰখাৰ ব্যৱস্থা কৰিলে নিশ্চয়কৈ একো বেয়া কথা নহয়। আধুনিক ফেশ্বনৰ অৰ্থ একমাত্ৰ দেহৰ অংগ প্ৰদৰ্শনকাৰী বেশ-ভূষাই নহয়, বহু আধুনিক পোছাকৰ আৰ্হি অতীৱ সুন্দৰ আৰু মাৰ্জিতও। পিছে পৰিধান কৰোতাৰ মনেহে সেয়া বাছি লয়।\nপোছাক পৰিধান কৰাৰ বিষয়ত এক সাক্ষাতকাৰত ভাৰতৰ এগৰাকী শীৰ্ষস্থানীয় ডিজাইনীৰ ৰিতু বেৰীয়ে কৰা মন্তব্য এই প্ৰসংগত উল্লেখ কৰিব পাৰি। তেওঁ কৈছিল- "I wear my attitude". এই অভিমতে বহন কৰা অৰ্থকেই জানো বাস্তৱিকতে সমাজেও গ্ৰহণ নকৰে। বেশভূষাই মানুহৰ মানসিকতাও প্ৰদৰ্শন কৰে বুলি মানুহে বিশ্বাস কৰে। দেহৰ ঢাকিবলগীয়া অংশক প্ৰয়োজনতকৈ অধিক উন্মুক্ত কৰি ৰখাকেই জানো ফেশ্যন বুলি কয়? সেয়াও চিন্তা কৰিবলগীয়া।\nওচৰৰ ম'ললৈ গ'লে প্ৰায়েই পৰ্যবেক্ষণ কৰো, চুটি কাপোৰ অথবা দেহৰ উৰ্ধাংশ উন্মুক্ত কৰি কাপোৰ পিন্ধা সকল বেছি ভাগেই নাৰী। বেছিকৈ মহিলাই আধুনিকতাৰ নামত এনে কাপোৰ পৰিধান কৰিবলৈ তাড়ণা অনুভৱ কৰা বা পিন্ধাৰ বিপৰীতে কিন্তু পুৰুষ সকলৰ নগন্য সংখ্যকহে হাফ-পেণ্ট অথবা চুটি কাপোৰত দেখিবলৈ পোৱা যায়। প্ৰশ্ন হয়, মহিলাৰ সাজপাৰৰ বিষয়ত হস্তক্ষেপ সূচক মন্তব্য কৰিলে সাধাৰণতে ঘৰে ঘৰে মহাভাৰতৰ দুই এটা অধ্যায়ৰ সৃষ্টি হয়েই। মেখেলা-চাদৰ পিন্ধিবলৈ ক'লেই পুৰুষজনক আপুনিও চুৰীয়া পিন্ধিক বুলি কোৱাতো যেন এক স্বাভাৱিক উত্তৰ। কিন্তু পুৰুষৰ তুলনাত নাৰীৰ সাজপোছাকত ফুটি উঠা উন্মুত্ততা বা প্ৰদৰ্শনকামীতাৰ বিষয়টোত চাগৈ আমি সকলোৱেই সহমত প্ৰকাশ কৰিব লাগিব। চাদৰ মেখেলা,শাৰী অথবা ভাৰতীয় পাৰম্পৰিক সাজপাৰৰ বাহিৰেও পশ্চিমীয়া আৰ্হিৰ কাপোৰকো মাৰ্জিত ৰূপত অথচ আকৰ্ষণীয়কৈ পিন্ধিব পাৰি। এগৰাকী মাতৃতুল্য ব্যক্তিয়ে চিনেমাটো পুৰুষ সকলৰ ভাল সাজপাৰৰ বিপৰীতে নায়িকা বা নৰ্তকীক কম কাপোৰ পিন্ধায় কিয় বুলি প্ৰশ্ন তোলাটো নিশ্চয়কৈ যুক্তি-সংগতই। নাৰীক ক্ৰমাত ভোগৰ সামগ্ৰী কৰি তোলা বুলি অভিযোগ তোলা সমাজখনে নাৰীক এনে ভোগবাদী বা পণ্যৰ ৰূপ দিয়াৰ প্ৰচেষ্টাকো বাৰণ কৰিব লাগিব। আৰু এই প্ৰচেষ্টাৰ আগভাগ আমাৰ মাতৃ সকলেই গ্ৰহণ কৰিব লাগিব।\nঅসমীয়া ভাষাৰ ফঁকৰা যোজনাইও "যেনে দেশ, তেনে ভেশ" বুলি সাজপাৰৰ এটি স্বাভাৱিক আৰ্হি দাঙি ধৰিছে। পৰিবেশ চাই সাজপাৰ পৰিধান কৰাৰ প্ৰয়োজন। অসমৰ গাঁৱে-ভূঞে নাইটি পিন্ধি বুকুত গামোচা এখন লৈ বজাৰৰ পৰা মাছ পৰ্যন্ত আনিবলৈ যোৱাৰ দৃশ্য সুলভ হোৱাটোও এটা দৃষ্টিকটু কথাই নহয়নে। শুৱনি কোঠাৰ সাজপাৰ, বাহিৰৰ, স্কুলৰ, পূজা বা পাৰ্বনৰ সকলোৰে জানো প্ৰকাৰ বা ভিন্নতা নাই? মাৰ্জিত ৰূপত চাফাকৈ পিন্ধা পৰিবেশৰ সৈতে খাপখোৱা যিকোনো পোছাকেই আচলতে প্ৰশংসনীয় হয়। মানুহৰ বয়স চায়ো পোছাক পিন্ধিব লাগে। আজিকালি কিছুমান বিগতা যৌৱনাইও নিজৰ বয়সক আওকান কৰি যিবোৰ সাজপাৰ কৰিবলৈ ধৰা দেখা যায়। পিছে সেইবোৰে তেওঁক সমাজত ভাল প্ৰশংসাৰ পাত্ৰ কৰা সলনি চকুৰ আঁৰত গোপিনীমেলত পৰচৰ্চাৰহে কেন্দ্ৰবিন্দু কৰি তোলে। কিছুমান ছোৱালীয়ে ঘৰত অভিভাৱকে মানা কৰা বাবে মনে মনে ৰাহি ধনেৰে নিজা পচন্দৰ কাপোৰ কিনি স্কুলৰ বেগত লুকুৱাই লৈ গৈ, ম'ল বা বান্ধৱীৰ ঘৰত সলাই পাৰ্টি কৰিবলৈ প্ৰলুদ্ধময় তথাকথিত 'পাৰ্টি-ৱেৰ' পিন্ধি যায়। ইয়াৰ দ্বাৰা নিজকে সময়ৰ সৈতে ফেৰ মিলাব নোৱোৰা বদনাম(?)ৰ পৰা ৰক্ষা কৰা বুলিহে ভাবে, অভিভাৱক গঞা, কঠোৰ, সময়ৰ সতে খাপ নোখোৱা বুলি উপলুঙাহে কৰে।\nসিদিনা এবেগেতীয়া হট-পেণ্ট এটা পিন্ধি প্ৰতিবেশী কুৰিবৰ্ষীয়া যুৱতীয়ে কলেজলৈ চাৰ্টিফিকেট আনিবলৈ যাওঁ বুলি মাত লগাই গ'ল। সেই মুহূৰ্তত কিন্তু স্কুল তথা কলেজত অন্তত সুবিধাজনক আৰু সকলোৰ গ্ৰহণ যোগ্য ইউনিফৰ্ম বাধ্যতামূলক হবই লাগে বুলি অনুভৱ কৰিলো। সমাজখন কেতিয়াও চূড়ান্ত সীমাত চলিব নোৱাৰে, আমি চলিব লাগিব একোটা গ্ৰহণযোগ্য অপাৰেটিং ৰেঞ্জত। যেনেকৈ মুখকে ধৰি সৰ্বত্ৰ ঢাকি চকুযোৰেও নেটৰ মাজেদিহে চাব পৰা অতি-বোৰ্খাৰ চিষ্টেম গৰিহণাযোগ্য, তেনেকৈ সমালোচনাৰ পাত্ৰ অতি চুটি বা দৃষ্টিকটু সাজপোচাকো, সেই কথাও আমি উপলদ্ধি কৰিব লাগিব।\nসিদিনা সান্ধ্য ভ্ৰমণৰ বাবে যাওতে মন কৰিলো, অতি চুটি আৰু উন্মুক্ত ধৰণৰ সাজপাৰ পিন্ধি এগৰাকী মধ্যবয়সী নাৰী খোজকাঢ়ি আছে। পিছে পিছে তেখেতৰেই দহ-বাৰ বছৰীয়া কন্যা। কন্যায়ো মাক চায়েই জীয়েক জাতি কথাৰ সাৰ ৰক্ষা কৰি একেধৰণৰ সাজ-পোছাক পৰিধান কৰিছে। সেই কন্যাৰ এখন হাতত ধৰি হাঁহি মাতি কথা পাতি আহি আছে শাৰী পৰিহিতা, শান্ত সৌম্য এগৰাকী বয়োজ্যোষ্ঠা মহিলা। অনুমান কৰিলো, তেওঁ নিশ্চয়কৈ আধুনিকাৰ মাতৃ আৰু কিশোৰীৰ আইতাকেই হব। কাৰণ শাহুৱেক হোৱা হ'লে নিশ্চয়কৈ ৰাজহুৱা স্থানত এই সাজপাৰত ইমান আনন্দময় পৰিবেশত নিশ্চয়কৈ আহি নাথাকিল হয়। এতিয়া প্ৰশ্ন হয়, ছোৱালীৰ মাকে কিয় নিজৰ ছোৱালীক বিয়া দিয়াৰ পাছত আন এখন ঘৰৰ সন্মানৰ বাহক হিচাবে মাৰ্জিত সাজপাৰ পিন্ধিবলৈ জোৰ দিব নোৱাৰে। আৰু সেইখিনি কথাকে কোৱাৰ বাবে শাহুৱেকবোৰ হৈ পৰে বোৱাৰীবোৰৰ অপ্ৰিয়। নিজৰ খেয়াল খুচি মতে কাপোৰ পৰিধানৰ স্বাধীনতা নিদিয়াটোও ভাৰতীয় সমাজত আজি পো-বোৱাৰীয়ে বেলেগকৈ থকা, বৃদ্ধাশ্ৰমত সংখ্যা বৃদ্ধিৰ এটা কাৰক হৈ পৰিছে। আচৰিত লাগে, একেধৰণৰ কাপোৰকে বোৱাৰীক পিন্ধিবলৈ নিদিয়ে, অথচ নিজৰ জীয়েকে সেইবোৰ পিন্ধিলে হেনো মাকবোৰে বোলে একো কব নোৱাৰে! এয়াও নাৰী সমাজৰ এক দুৰ্বোধ্য অভিযোগেই। কিন্তু সমাজ এখনক সুস্থ ৰূপ দি ৰখাৰ বা সঁকিয়াই থকাৰ দ্বায়িত্ব কেৱল শাহুৱেক সকলৰে নিশ্চয়কৈ নহয়, ইয়াত বৃহত্তৰ মাতৃ সমাজে নিজৰ স্পৰ্শকাতৰ অথচ সামাজিক দায়িত্ববোধৰ নিদৰ্শন দেখুৱাব লাগিব।\nপৰিধান কৰা কাপোৰত নাৰীৰ চৰিত্ৰ লিখা নাথাকে। আধুনিক বা প্ৰদৰ্শনকামী কাপোৰ পিন্ধা দেখিলেই যে সেই নাৰী দুঃচৰিত্ৰা তেনে কোনো কথা নাই। কিন্তু বহুতেই প্ৰথম দৃষ্টিতে কাপোৰ চায়েই মনোভাৱ পোষণ কৰি লোৱাৰো উদাহৰণ সমাজত দেখিবলৈ পোৱা যায়। সাজ-সজ্বাই মানসিকতাৰ ৰেশ হয়তো প্ৰতিফলিত কৰিব পাৰে, কিন্তু চৰিত্ৰ নহয়! সেয়ে সাজপাৰ দেখিয়েই ম'ৰেল পুলিচিঙৰ নামত সমাজৰ অভিভাৱক দেখুৱাবলৈ কেতিয়াও যাব নালাগে। আৰু নাৰী সকলেও এনে অপৰাধক প্ৰলুদ্ধ কৰাৰ পৰিবেশ সৃষ্টি নোহোৱা কৰিবলৈ সৰ্তক হোৱাৰ প্ৰয়োজন নিশ্চয়কৈ আছে।\nসদৌ শেষত টেবুলত থকা মিড-ডে নামৰ পেপাৰখন লুটিয়াই আমাৰ কনমানি সন্তানটি এঠাইত ৰৈ গৈছে। তাত উন্মুত্ত দেহবল্লৰী প্ৰদৰ্শন কৰি থকা মডেললৈ আঙুলিয়াই দেখুৱাই সি কৈছে, দেতা এই বা বেয়া ন? কিয়, মোৰ প্ৰশ্ন। সি কৈছে চোৱাচোন, এয়া কেনেকৈ পেট ওলাই আছে, এয়া বুকু ওলাই আছে! মোৰ উত্তৰ দিবলৈ একো নাছিল, মনে মনে ভাবিছিলো, আঢ়ৈ বছৰীয়া কনমানি এটাই দৃষ্টিকটু, বেয়া বুলি অনুভৱ কৰিব পৰা কথাখিনিনো বাৰু আমাৰ ডাঙৰ সকলেনো কিয় বুজি উঠিব নোৱাৰো!


ঐতিহাসিক জয়সাগৰ পুখুৰীত কিয় উপঙিছে জাকে জাকে চৰাই? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঐতিহাসিক জয়সাগৰ পুখুৰীত কিয় উপঙিছে জাকে জাকে চৰাই?\nডিজিটেল সংবাদ, শিৱসাগৰঃ ঐতিহাসিক জয়সাগৰ পুখুৰীত জাকে জাকে মৰিছে পৰিভ্ৰমী পক্ষী৷ ধৃতৰাজকে ধৰি নিৰীহ বন হংস জীৱ শ্ৰেষ্ঠ বুলি দাবী কৰা একাংশ অমানুহৰ জীঘাংসাৰ বলি হৈ মৃত্যু হৈছে৷ শিৱসাগৰ জিলা প্ৰশাসনক সাংবাদিকে তিনি ঘন্টাৰ পূৰ্বেই সমগ্ৰ ঘটনা অৱগত কৰাৰ পাছতো জয়সাগৰ পুখুৰীত উপস্থিত হবলৈ সময় নোলাল জিলা প্ৰশাসনৰ এজনো বিষয়াৰ৷\nফলত একাংশ সাংবাদিকে নৌকাৰে অৰ্ধ শতাধিক মৃত হাঁহ উদ্ধাৰ কৰাৰ লগতে কুৰিৰো অধিক জীবিত অৱস্থাত উদ্ধাৰ কৰা হয় যদিও গৰিষ্ঠ সংখ্যক হাঁহৰে অৱস্থা সংকটজনক৷\nঅৱশ্যে চিকিৎসক আৰু বন বিভাগৰ দুগৰাকীমান কৰ্মচাৰীৰ প্ৰচেষ্টাত বহু কেইটা ধৃতৰাজ পক্ষীৰ প্ৰাণ ৰক্ষা পৰিব বুলি আশা কৰা হৈছে। দুখৰ কথা যে শিৱসাগৰ জিলা প্ৰশাসনে যদিহে সাংবাদিকে খবৰ দিয়াৰ লগে লগে তৎপৰতা প্ৰদৰ্শন কৰিলেহেতেন, হয়তু কেইবাটাও পক্ষীৰ প্ৰাণ ৰক্ষা পৰিলেহেতেন।\nনাগৰিকত্ব বিধেয়ক সমৰ্থন কৰিলে পঢ়িব নোৱাৰিব অসমীয়া ছাত্ৰই! কাৰ ভাবুকি\nএটা ৫ টকীয়া মুদ্ৰাই আপোনাক বনাব লাখপতি!


৩২বছৰীয়া যুৱকে হ’লগৈ ৮১বছৰীয়া বৃদ্ধ! বিমানবন্দৰত উঠোতে সন্দেহ হ’ল CISFৰ– News18 assam\n৩২বছৰীয়া যুৱকে হ’লগৈ ৮১বছৰীয়া বৃদ্ধ! বিমানবন্দৰত উঠোতে সন্দেহ হ’ল CISFৰ\nইণ্টাৰনেটৰ পৰা সংগৃহীত ফটো।\nইন্দিৰা গান্ধী আন্তঃৰাষ্ট্ৰীয় বিমান বন্দৰত (IGI) সোমবাৰে সংঘটিত ঘটনাই হতচকিত কৰিছে সকলোকে। আহমেদাবাদৰ বাসিন্দা যুৱকজনে বগা চুলিৰে হুইলচেয়াৰত বহি এয়াৰপৰ্টত উপস্থিত হৈছিল।\nLast Updated : September 10, 2019, 12:59 IST\nনতুন দিল্লীৰ ইন্দিৰা গান্ধী আন্তঃৰাষ্ট্ৰীয় বিমান বন্দৰত সোমবাৰে এক আচৰিত ঘটনা সংঘটিত হয়। এজন ৩২বছৰীয়া যুৱকে ৮১বছৰীয়া বৃদ্ধিৰ ভেশত আমেৰিকা যোৱাৰ চেষ্টা কৰিছিল। যুৱকজনে বিমানবন্দৰত যাৱতীয় সকলো ক্লিয়াৰেন্স সম্পন্নও কৰিছিল। তেনেকুৱাতে CISFৰ হাতত যুৱকজন ধৰা পৰে। পৰৱৰ্তী সময়ত যুৱকজনক আৰক্ষীৰ হাতত গতাই দিয়া হয়। আৰক্ষীয়ে জনোৱা মতে, যুৱকজন আহমেদাবাদৰ বাসিন্দা আৰু তেওঁৰ নাম জয়েশ পেটেল।\nনৱভাৰত টাইমছৰ এক প্ৰতিবেদন অনুসৰি চিআইএছএফে কয় যে, অভিযুক্ত পেটেল অমৰিক সিঙৰ নামেৰে নিউয়ৰ্কলৈ গৈ আছিল। ইয়াৰ বাবে নিজকে বৃদ্ধ সজাবলৈ চশমা পিন্ধাৰ লগতে হুইল চেয়াৰত এয়াৰপৰ্টত উপস্থিত হৈছিল। শেষ স্তৰৰ সুৰক্ষাজনিত অনুসন্ধানত যেতিয়া চিআইএছএফে তেওঁক ৰখায় তেতিয়া তেওঁ হুইল চেয়াৰৰ পৰা উঠিবলৈ অস্বীকাৰ কৰে। প্ৰশ্ন কৰোতে যুৱকজনে নিৰাপত্তাৰক্ষীৰ চকুলৈও চোৱা নাছিল। এইবোৰ কাৰণত নিৰাপত্তাৰক্ষীৰ সন্দেহ বাঢ়ি যায়।\nচিআইএছএফে জনোৱা মতে যুৱকজনৰ পাছপৰ্টত জন্ম তাৰিখ ১ ফেব্ৰুৱাৰী, ১৯৩৮ লিখা আছিল। তেওঁ নিজৰ চুলি আৰু দাঢ়ি ৰং কৰি লৈছিল। ভালকৈ চাওতে নিৰাপত্তাৰক্ষীসকলে যুৱকজনৰ চাল ৮১ বছৰীয়া বৃদ্ধৰ যেন একেবাৰে নহয় যেন অনুমান হয়। অলপ টানকৈ সোধা–পোছা কৰাত যুৱকজন ভাঙি পৰে আৰু সৈ কাঢ়ি দিয়ে। যুৱকজনে স্বীকাৰ কৰে যে তেওঁ বেলেগৰ পাছপাৰ্টত আমেৰিকালৈ যাব লৈছিল। ইয়াৰ পিছতে চিআইএছএফে যুৱকজনক আৰক্ষীৰ হাতত গতাই দিয়ে।\nFirst published: September 10, 2019, 12:59 IST